Din vistieria inimii mele 
Arhimandritul Teofil Părăian 


CĂTRE CITITORII MEI 
Iubite Cititor, 


Cartea aceasta este pregătită anume pentru tine. Din clipa în 
care o vei citi, ea nu va mai fi numai a mea, ci va fi şi a ta. Cele „din 
vistieria inimii mele” vor intra și în „vistieria inimii tale”. 

Cuvântările și cuvintele, câte sunt cuprinse în cartea de față, au 
fost rostite în fața unor ascultători. Cele mai multe dintre ele au fost 
revărsări de suflet, spre bucuria şi în folosul obștii Mănăstirii 
Brâncoveanu de la Sâmbăta de Sus, cu prilejul spovedaniei. Obișnuiesc 
ca în zilele hotărâte pentru spovedanie, să rostesc un cuvânt de 
învățătură. Aceste cuvinte de învățătura au fost considerate de către 
ascultători - şi de ce n-aş spune-o - și de mine, „binevenite și dorite”. 
Unii dintre ascultători mi-au propus să adun aceste cuvinte într-o carte 
şi să le trimit la propovăduire, ceea ce, cu ajutorul lui Dumnezeu, am şi 
făcut. 

Este o bucurie pentru mine să ştiu că aceste cuvântări ale mele 
n-au rămas numai cuvânt vorbit, care poate fi uitat, ci au putut fi date 
scrisului, ca să rămână, după spusa strămoșilor noştri latini, care 
ziceau: „Verba volant, scripta manent”. 

De acum, din clipa existentei acestei cărți, cuvântările mele de 
odinioară pot fi citite și recitite, pot fi impropriate şi întrebuințate. Ele 
pot fi revăzute şi asimilate şi, în felul acesta, nu sunt expuse uitării. 

Cărţii de față i-am dat titlul „Din vistieria inimii mele”. Titlul 
acesta mi-a fost sugerat de cuvântul Domnului Hristos păstrat în 
Evanghelia de la Luca, unde citim: „Omul bun, din vistieria cea bună a 
inimii sale, scoate cele bune, pe când omul rău, din vistieria cea rea a 
inimii lui, scoate cele rele” (Luca 6, 45). Eu am conștiința că am scos 
din vistieria inimii mele ceea ce am mai bun şi am oferit ascultătorilor 
mei, iar acum, prin cartea aceasta, ofer ce am mai bun și cititorilor, deci 
în mod special ţie, Iubite Cititor. 

Orice cuvânt vorbit sau scris este „din prisosul inimii” (Matei 12, 


34). „Din prisosul inimii” mele este și cartea de față. Fiecare dintre 
cuvântările care alcătuiesc cartea se vrea o atenţionare, o aducere 
aminte în vederea progresului sufletesc. Și, pentru că alcătuirile pe 
care le cuprinde cartea de față îmi sunt dragi mie, după cum sunt dragi 
şi celor care au dorit să existe această carte, le-am cuprins sub titlul 
„Din vistieria inimii mele”. Poate că cititorii mei se vor opri mai mult 
asupra uneia sau alteia dintre cuvântări sau dintre răspunsuri. Toate 
fiind „din prisosul inimii”, le recomand pe toate! 

Deci, lubite Cititor, ia aminte la cele scrie de mine, la cele ce 
le-am pregătit pentru tine și, împreună, în fața lui Dumnezeu, să ne 
arătăm recunoştinţa față de cei care au contribuit în vreun fel ca 
această carte să existe şi să-și facă lucrarea de îmbunătățire 
sufletească, pentru ca şi în aceasta să se preamărească Prea Cinstitul şi 
de Mare Cuviință Nume al Tatălui și al Fiului și al Sfântului Duh. 

Fie Numele Domnului binecuvântat de acum şi până în veac! 

Arhimandrit 

Teofil Părăian 

POMENIREA SFÂNTULUI MACARIE CEL MARE 


Mănăstirea Brâncoveanu 

19 ianuarie 1996 

Astăzi este ziua de pomenire a unui fericit cu numele „Fericit”. 
Este ziua de pomenire a Sfântului Macarie. „Macarie” în limba greacă 
înseamnă „Fericit'. Sfântul Macarie a fost fericit în această viață slujind 
lui Dumnezeu, şi este fericit în viața de dincolo, ca unul care este la 
Dumnezeu. Îl cinstim ca pe cineva primit de Dumnezeu, fericit de 
Dumnezeu, fericit prin Dumnezeu. 

Când pomenim un fericit cu nume de „Fericit, este firesc să ne 
întrebăm cum am putea fi şi noi fericiți. Dacă am sluji Mântuitorului 
nostru lisus Hristos împlinind cele pentru care Domnul Hristos îi 
fericeşte pe oameni, am putea să fim fericiți şi să avem nume de 
fericiți. 

Cele nouă fericiri cuprinse în Sfânta Evanghelie de la Matei, 
Capitolul V, pe care le auzim la fiecare Sfântă Liturghie, sunt un urcuș 
spre bucurie, un urcuș spre fericire: 

„Fericiţi cei săraci cu duhul”. Pentru smerenia lor, pentru lipsa 


lor de îndestulare, în înțelesul că nu se mulțumesc cu puţin, ci vor 
totdeauna să facă mai mult și mai mult, Domnul Hristos îi fericeşte și le 
spune că „a lor va fi împărăţia cerurilor”. 

Îi fericeşte Domnul nostru lisus Hristos pe „cei ce plâng”, ca pe 
unii care vor fi mângâiați. Domnul Hristos nu vrea să fim în plângere, ci 
vrea să fim în bucurie: „Bucuraţi-vă și vă veseliți, că plata voastră 
multă este în ceruri” - a zis El după cele nouă fericiri, făgăduind 
fericirea din mângâiere celor care au întristare în lumea aceasta. 

Îi fericeşte Domnul Hristos pe cei blânzi, spunându-le că ei „vor 
moşteni pământul”; dacă Domnul Hristos îi fericește pe „cei blânzi”, 
înseamnă că toţi trebuie să ne străduim să fim blânzi. 

Îi fericește Domnul Hristos pe „cei ce flămânzesc şi însetoșează 
de dreptate”, adică pe cei care simt trebuință de a fi drepţi, pe cei care 
caută toată dreptatea („Să împlinim toată dreptatea” (Matei 3, 15) cum 
a zis Domnul Hristos la botezul Său). Dreptatea aceasta trebuie să fie o 
necesitate a sufletului omenesc; dacă nu este o necesitate, înseamnă că 
nici nu o căutăm. 

Fericiți sunt cei milostivi, că „aceia se vor milui”. Îi fericeşte 
Domnul Hristos pe cei blânzi, pe cei milostivi, pe cei binevoitori, pe cei 
înţelegători cu lipsurile oamenilor, pe cei care adaugă ceva celor ce nu 
au (există și o milostivire sufletească și, dacă nu o ai, nu ai nici lucruri 
de dat). 

Îi fericește Domnul Hristos pe „cei curați cu inima, că aceia vor 
vedea pe Dumnezeu”. Grija noastră, ca unii care vrem să-L vedem pe 
Dumnezeu, este aceea de a ne curăţi inima, de a înlătura din inima 
noastră toate lucrurile pe care nu le binecuvântează Dumnezeu. 

Îi fericeşte Domnul Hristos pe „făcătorii de pace”, care se vor 
chema „fiii lui Dumnezeu”; aşadar și noi trebuie să fim doritori de a 
înmulți binele, de a înmulți pacea între oameni. 

Îi fericeşte Domnul Hristos pe cei „prigoniţi pentru dreptate”, 
adică pe cei care sunt statornici în dreptate, care se silesc pentru 
dreptate şi atunci când au împotriviri, care nu caută dreptatea cu 
comoditate, ci caută dreptatea cu silința („Împărăţia lui Dumnezeu se 
ia cu năvală” - Matei 11, 12). 

Îi fericește Domnul Hristos pe cei care, statornici fiind în bine, 
pot suporta să fie batjocoriți de oameni fără a se clinti din bine, pot să 


sufere orice cuvânt rău (minciună, neadevăr) spus împotriva lor. Pe 
aceştia Domnul Hristos îi îndeamnă la bucurie: „Bucuraţi-vă și vă 
veseliți, că plata voastră multă este în ceruri”. Este sigur că Sfântul 
Macarie, cel cu nume de „Fericit”, a fost lucrătorul acestor bunuri 
sufletești care aduc fericirea. 

L-a fericit Domnul Hristos pe Apostolul Toma, care a vrut să se 
încredințeze de învierea Mântuitorului, Care a spus cu prilejul acesta: 
„Fericiţi sunt cei ce n-au văzut şi au crezut” (loan 20, 29). Deci sunt 
fericiți cei ce cred, pentru că dacă nu crezi, nu te silești prin credința 
pentru cele pe care le aduce credința. 

L-a fericit Domnul Hristos pe Sfântul Apostol Petru, care a făcut 
mărturisirea: „Tu ești Hristosul, Fiul lui Dumnezeu Celui viu” (Matei 
16, 16), după care Domnul Hristos a zis: „Fericit eşti Simone, că nu trup 
şi sânge ţi-au descoperit ţie aceasta, ci Tatăl Meu, Cel din ceruri”. 
Dumnezeu însuși i-a descoperit adevărul că Domnul Hristos este Fiul 
lui Dumnezeu Celui viu! 

A fericit Domnul Hristos pe ucenicii Săi, pe ascultătorii Săi, când 
a zis: „Fericiţi sunt ochii voştri că văd şi urechile voastre că aud. Căci 
adevărat grăiesc vouă că mulți proroci și drepţi au dorit să vadă cele ce 
priviți voi, şi n-au văzut, şi să audă cele ce auziți voi, şi n-au 
auzit” (Matei 13, 16 - 17). 

A fericit Domnul Hristos pe Maica Sa preasfântă şi pe cei care 
cunosc cuvântul Evangheliei şi se silesc pentru păzirea lui: când o 
femeie a ridicat glasul din popor şi a zis „Fericit este pântecele care 
Te-a purtat şi fericiți sunt sânii pe care i-ai supt”, Domnul Hristos a 
răspuns „adevărat', deci a fericit pe Maica Domnului, și a adăugat: 
„Fericiţi sunt şi cei ce ascultă cuvântul lui Dumnezeu și-l păzesc” (Luca 
11,28). 

Și, în sfârșit, a mai avut Domnul Hristos un cuvânt rămas în 
Sfânta Evanghelie: „Fericit este acela care nu se va sminti întru 
Mine'(Matei 11, 6) adică acela care are siguranța adevărului că 
Domnul Hristos este Mântuitorul nostru. 

Pe toate acestea sigur le-a împlinit Sfântul Macarie, cel cu nume 
de „Fericit”, și de aceea este fericit. 

Cred că vă mai aduceți aminte că v-am spus eu o cale spre 
fericire; anume, o cale care începe cu credința în Dumnezeu: cel care 


vrea să fie fericit trebuie neapărat să fie credincios, pentru că fericirea 
o dă Dumnezeu. Am zis că în limba greacă „credincios în Dumnezeu” se 
numeşte „Teopist”. Cine are credință în Dumnezeu, se sileşte să 
împlinească voia lui Dumnezeu, se supune lui Dumnezeu și devine „rob 
al lui Dumnezeu”, adică „Teodul”. Cel care împlineşte poruncile lui 
Dumnezeu, pe măsură ce le împlineşte, Îl cunoaşte pe Dumnezeu şi 
devine „Teognost”. Cine-L cunoaște pe Dumnezeu, acela îl iubeşte pe 
Dumnezeu pe măsura cunoașterii Lui, și devine „Teofil”. Și cine este 
„iubitor de Dumnezeu”, pentru că aceasta înseamnă „Teofil”, sigur este 
fericit, pentru că iubirea aduce totdeauna fericire. Și acela este 
„Macarie”. 

Pentru că astăzi este pomenit Sfântul Macarie, pe lângă cele ce 
vi le-am spus, vreau să mai adaug și faptul că în alcătuirea numită 
tropar avem prilejul să vorbim cu Sfântul Macarie și să zicem: 
„Locuitor pustiului şi înger în trup şi de minuni făcător te-ai arătat, de 
Dumnezeu purtătorule părintele nostru Macarie. Cu postul, cu 
privegherea, cu rugăciunea, cereştile daruri luând, vindeci pe cei 
bolnavi și sufletele celor ce aleargă la tine cu credinţa. Mărire Celui ce 
ţi-a dat ţie putere, mărire Celui ce te-a încununat pe tine, mărire Celui 
ce lucrează prin tine, tuturor, tămăduiri”. 

Vorbim cu Sfântul Macarie şi spunem despre el că este locuitor 
pustiului. Noi nu suntem în pustiu, dar putem să fim într-un pustiu 
gândit. Sfântul Andrei al Cezareei spune, în Comentariul la Apocalipsa, 
că „unii se retrag în pustia simțită, alții se retrag în pustia gândită, iar 
alții sunt vitejii care se prezintă cu credinţa lor oriunde şi oricând”. 
Sfântul Macarie a fost în pustia simțită, a fost locuitor al pustiului. 
Zicem despre el mai departe că este „înger în trup”, adică purtând trup, 
a trăit în lumea aceasta ca un înger: cu gândul la Dumnezeu, slăvindu-L 
pe Dumnezeu. 

Sfântul Macarie a avut și puterea de vindecător, a fost și „de 
minuni făcător”; acestea le-a primit de la Dumnezeu prin post, prin 
priveghere și prin rugăciune: „Cu postul, cu privegherea și cu 
rugăciunea, cereştile daruri luând”. A primit daruri de la Dumnezeu și 
de aceea a vindecat pe cei bolnavi, a vindecat sufletele celor ce aleargă 
la Dumnezeu. Pentru toate acestea aducem mărire lui Dumnezeu și 
zicem: „Mărire Celui ce ţi-a dat ţie putere (pentru că nu din putere 


omenească a avut el darul acesta), mărire Celui ce te-a încununat pe 
tine (Dumnezeu l-a încununat pe Sfântul Macarie pentru viaţa lui 
cinstită), mărire Celui ce lucrează prin tine, tuturor, tămăduiri” (pe 
sfinți îi cinstim întotdeauna în legătură cu Dumnezeu). 

Să-l dăm slavă lui Dumnezeu pentru toate aceste rânduieli de 
slujbă, pentru toate gândurile sfinte, pentru tot ce ne poate îndruma 
spre bine şi să avem încredințarea că având în ajutor astfel de oameni 
fericiți, putem ajunge şi noi la liniște sufletească. Liniştea sufletească 
este cel dintâi semn al faptului că suntem în legătură cu Dumnezeu, că 
suntem sub binecuvântarea lui Dumnezeu. 

Dumnezeu să ne ajute, prin rugăciunile Sfântului Macarie, să fim 
şi noi fericiţi! 


FEMEIA PĂCĂTOASĂ 


Mănăstirea Brâncoveanu 
15 aprilie 1998 


Cu ziua de astăzi se sfârșeşte vremea în care se face Liturghia 
Darurilor mai înainte sfințite. Aceasta înseamnă că până în Postul 
Paştilor din anul viitor nu vom mai auzi spunându-se în biserică: 
„Acum, puterile cereşti împreună cu noi slujesc. Că iată, intră 
Împăratul măririi, iată Jertfa cea de taină săvârşită se înconjoară. Cu 
credința și cu dragoste să ne apropiem, ca să fim părtași vieţii celei 
veșnice. Aliluia, aliluia, aliluia!” sau: „Pâinea cea cerească și Paharul 
Vieţii gustați și vedeţi că bun este Domnul. Aliluia, aliluia, aliluia!”. Nu 
se va mai spune în Sfânta Biserică: „Bine voi cuvânta pe Domnul în 
toată vremea, pururea lauda Lui în gura mea”. 

Şi pentru că până în Postul Paştilor din anul viitor nu se va mai 
face această dumnezeiască Liturghie a Domnului nostru lisus Hristos, 
înseamnă că nu vom mai auzi spunându-se în biserică, vorbind cu 
Dumnezeu Tatăl: „Cu înțelepciunea Sa a zidit toată făptura. Cu nespusa 
Sa purtare de grijă și pentru multă bunătatea Sa ne-a adus pe noi în 
aceste cinstite zile, spre curățirea sufletului şi a trupului, spre nădejdea 
învierii, spre înfrânarea poftelor”. Nu ne vom mai ruga până atunci să 
ne dea Dumnezeu „Lupta cea bună să o luptăm, calea postului să o 


săvârşim, credința nedespărțita să o păzim, capetele nevăzuțţilor 
balauri să le sfărâmăm, biruitori asupra păcatului să ne arătăm și fără 
de osândă să ajungem a ne închina și Sfintei învieri”. 

Biserica nu va mai zice aceste cuvinte, dar este bine ca noi să le 
avem în vedere. Să ne gândim mereu că la Sfânta Liturghie nu suntem 
singuri, ci suntem împreună cu îngerii, că puterile cereşti slujesc 
împreună cu noi, că avem posibilitatea să ne împărtăşim cu Pâinea cea 
cerească şi cu Paharul Vieţii. Este bine să ne gândim că avem datoria să 
binecuvântăm pe Domnul în toată vremea, să avem în vedere că nu 
numai zilele Sfântului Post sunt cele preacinstite, că nu numai zilele 
acestea sunt cele în care ni se cere să ne curățim sufletele și trupurile, 
să avem nădejdea învierii, să luptăm lupta cea bună, să săvârşim calea 
mântuirii, ci toate celelalte zile. În toată vremea să ne arătăm cu grijă 
să fim biruitori asupra păcatului, să călcăm peste capetele nevăzuţilor 
balauri, peste răutăţile de toate felurile. Să nu uităm aceste lucruri și să 
ducem mai departe dorința noastră de a-l sluji lui Dumnezeu. 

Întru această zi de miercuri din săptămâna Sfintelor Patimi, 
Biserica ne-a pus înainte exemplul de întoarcere la Mântuitorul nostru 
lisus Hristos a unei femei cinstitoare a Mântuitorului, femeia 
păcătoasă. 

Cinstiri aduse Mântuitorului nostru lisus Hristos prin mir au 
fost mai multe, iar Sfânta noastră Biserică stăruie în chip deosebit 
asupra faptului că una dintre femeile care l-a adus cinstire 
Mântuitorului nostru lisus Hristos a fost o păcătoasă. Unii fac legătură 
între Sfânta Maria Magdalena, pe care Biserica o pomeneşte în 22 iulie, 
şi femeia păcătoasă, care a turnat peste Mântuitorul nostru lisus 
Hristos, în semn de cinstire, mir de mare preţ. Nu știm dacă este așa! 
Știm că în Evanghelia de la Luca se istoriseşte despre cinstirea adusă 
Mântuitorului nostru lisus Hristos de către o femeie păcătoasă care a 
uns cu mir picioarele Domnului Hristos, care a plâns și a udat cu 
lacrimi picioarele Mântuitorului, care le-a şters cu părul din capul ei şi 
le-a sărutat. 

Pentru că în Sfânta Evanghelie de la Luca se spune că erau și 
ucenițe care L-au urmat pe Domnul Hristos, între care şi Maria 
Magdalena, unii au făcut legătura între Maria Magdalena (cf. Luca 8, 2) 
- păcătoasa din vremea aceea devenită sfântă mai târziu - şi între 


păcătoasa care a udat cu lacrimi picioarele Domnului Hristos (cf. Luca 
7, 38). Însă aceasta s-a întâmplat pe la mijlocul propovăduirii 
Domnului nostru lisus Hristos, nu către sfârșit, în fața Sfintelor 
Pătimiri. De fapt, în Sfânta Evanghelie nu ni se spune dacă femeia 
aceea a fost sau nu păcătoasă, ci doar că L-a cinstit pe Mântuitorul. 
Sfânta noastră Biserică ne-o pune în conștiința cu dorința de a ne trezi 
să ne recunoaştem păcatele şi să avem nădejde la mila lui Dumnezeu. 

Este bine să reținem faptul că, în timp ce luda L-a vândut pe 
Domnul Hristos pe 30 de arginţi, o femeie păcătoasă a primit dar de la 
Domnul nostru lisus Hristos, şi că Domnul Hristos a rânduit ca acea 
femeie şi fapta ei să fie cunoscută de mulți: „Oriunde se va propovădui 
Evanghelia aceasta, în toată lumea, se va spune şi ce a făcut ea, spre 
pomenirea ei” (Matei 26, 13). Este un îndemn de a-i fi recunoscători ei 
şi celor care ne-au făcut într-un fel sau altul vreun bine în viața 
noastră. 

Sfânta noastră Biserică, pomenind pe femeia care L-a cinstit pe 
Domnul Hristos cu mir de mare preţ, care l-a udat picioarele cu 
lacrimi, care I-a sărutat picioarele Domnului nostru lisus Hristos, are o 
alcătuire minunată: „Doamne, femeia ceea ce căzuse în păcate multe, 
simțind dumnezeirea Ta și luând rânduială de mironosiţă, a adus Ție 
mir înainte de îngropare'. Pomenind pe această femeie, Domnul 
Hristos a primit-o, iar noi, vorbind cu Domnul Hristos, spunem că 
femeia aceea a simţit dumnezeirea Mântuitorului, a simţit că Domnul 
Hristos nu este om de rând: „Simţind dumnezeirea Ta și luând 
rânduială de mironosiţă (adică fiind cinstitoare şi prin mir) a adus Ție 
mir înainte de îngropare, zicând (deşi în Sfânta Evanghelie nu ni se 
spune că ar fi zis ceva, însă se fac nişte legături minunate): «Vai mie, că 
noapte îmi este mie înfierbântarea desfrâului și întunecată şi fără lună, 
pofta păcatului»”. Aseamănă pornirile cele rele cu o noapte întunecată, 
cu o noapte fără lună, cu o noapte în care nu se vede răutatea: „Noapte 
îmi este mie înfierbântarea desfrâului și întunecată și fără lună, pofta 
păcatului. Primeşte izvoarele lacrimilor mele, Cela ce scoţi cu norii - 
apă din mare”. 

S-a gândit sau nu s-a gândit femeia păcătoasă la acestea? Nu 
ştim! Dar știm că este adevărat că Domnul Hristos, cu puterea Lui, 
scoate apa mării, o ridică în nori și o preface în ploaie. „Primeşte 


izvoarele lacrimilor mele, pleacă-Te peste suspinurile inimii mele, Cela 
ce ai plecat cerurile cu nespusa plecăciune”. Venind Dumnezeu în 
lumea aceasta din cer, a adus cerul pe pământ, a plecat cerurile cu 
„nespusa Lui plecăciune'. „Şi-mi dă să-ți sărut preacuratele Tale 
picioare şi să le şterg cu părul capului meu, pe care auzindu-le 
[suspinurile| Eva în rai, întru amiază-zi, de frică, s-a ascuns”. Și-apoi 
minunându-se de păcatele ei și de măreția Domnului Hristos, zice: 
„Cine va cerca mulțimea păcatelor mele și adâncul judecăților Tale? De 
suflete Mântuitorule, Izbăvitorul meu, nu mă trece cu vederea pe mine, 
roaba Ta, Cel ce ai nemăsurată mare milă”. 

Știind noi cuvintele acestea ale Sfintei Biserici, este bine să ne 
cercetăm pe noi înşine şi să ne gândim ce putem face pentru a aduce 
cinstire Mântuitorului lisus Hristos, ce putem să aducem noi în loc de 
mir: „Viaţa curată, întru pocăinţa agonisită, cântare de biruință”. Ce 
putem noi să aducem în loc de lacrimi, pe care nu le avem? Dorinţa de 
a avea ce încă nu avem. În orice caz, să ne gândim mai mult şi mai bine 
că păcatul este întunecat, că Hristos este lumină şi să cerem lumina lui 
Hristos în viața noastră. Să ne gândim că Fiul lui Dumnezeu S-a făcut 
om şi a plecat cerurile pentru noi, că se cuvine să ne scufundăm întru 
smerenie ca să ne ridice Mântuitorul nostru lisus Hristos mai presus 
de noi înșine. Să ne gândim la nemăsurata milă a Mântuitorului nostru 
lisus Hristos și să avem încredințarea că Domnul Hristos ne primește 
şi pe noi, El, care are „nemăsurată mare milă”. 

Trecem de ziua de astăzi, vor veni și alte zile, mereu altele, 
fiecare dintre ele fiind pentru noi o zi de mântuire, în care trebuie să 
ne aducem aminte de ceea ce trebuie să purtăm în suflet, în nădejdea 
mântuirii noastre, amin! 

HRISTOS ÎN MIJLOCUL NOSTRU 


Mănăstirea Brâncoveanu 
5 septembrie 1997 


Săptămâna trecută am slujit la Mănăstirea Bogdana, de lângă 
Oneşti, unde am întâlnit o stareță care se numea Hristofora. Când am 
auzit că o cheamă Hristofora (purtătoare de Dumnezeu), i-am zis: 
„Maică, să-L arăţi pe Hristos pe care-L porţi!” Adică să nu aibă nume 


mincinos, ci să aibă nume real, care să se manifeste în viață. Dacă te 
numeşti Hristofor - trebuie să-L porți pe Hristos, și dacă-L porți pe 
Hristos, aceasta trebuie să se vadă. Fiecare dintre noi trebuie să fie un 
„hristofor”. Chiar dacă nu ne cheamă Hristofor, trebuie să fim purtători 
de Hristos. Poate că unii dintre voi ştiţi că, în 16 august, Sfânta noastră 
Biserică pomenește Chipul cel nefăcut de mână al Mântuitorului nostru 
lisus Hristos, chip pe care Domnul Hristos L-a imprimat pe o pânză pe 
care i-a trimis-o apoi regelui Avgar din Edessa. Chipul acela s-a păstrat 
şi este o istorie întreagă în legătură cu el. 

Când se face pomenirea acestei minuni a Mântuitorului nostru 
lisus Hristos, se citeşte din Sfânta Evanghelie ceva din care înțelegem 
despre Chipul cel nevăzut al Domnului Hristos, despre Chipul lăuntric, 
despre profilul sufletesc al Domnului Hristos. Anume, se citește o 
istorisire în care se spune că odată, pe când Domnul Hristos mergea 
spre lerusalim, a trecut printr-un sat din Samaria, unde oamenii n-au 
vrut să-L primească. Doi dintre ucenicii Domnului Hristos, care erau 
mai râvnitori, au zis: „Doamne, vrei să zicem să se pogoare foc din cer 
şi să-i mistuiască?” (cum a făcut cândva prorocul Ilie). Domnul Hristos 
a zis: „Nu ştiţi, oare, fiii cărui duh sunteţi? Căci Fiul Omului n-a venit ca 
să piardă sufletele oamenilor, ci ca să le mântuiască” (Luca 9, 55). Cu 
alte cuvinte - „Dacă ați cunoaște Chipul Meu cel din lăuntru, n-aţi 
putea pune o astfel de problemă. N-aţi putea cere ceea ce vreţi voi să 
faceţi. N-aș fi de acord să fie nimiciţi cei care Mi se-mpotrivesc. Nu vor 
să mă primească - nu-i pedepsesc, ci sunt bun și cu ei”. 

Cineva care nu este bun cu toți, nu-i bun. În Pateric este o zicere 
a Sfântului Macarie: „Cu un cuvânt bun - și pe cel rău îl faci bun, iar cu 
un cuvânt rău - şi pe cel bun îl faci rău”. Bineînţeles, este vorba de o 
răutate relativă şi de o bunătate relativă, oscilantă și fluctuantă. Noi 
trebuie să fim totdeauna buni. Cine e şi rău, nu se aseamănă cu Domnul 
Hristos, pentru că Domnul Hristos este totdeauna bun. 

Cel care a rânduit să se citească chiar acest loc din Sfânta 
Evanghelie de la Luca, a vrut probabil să ne pună în conştiinţa 
trăsătura cea mai de căpetenie a Domnului Hristos - bunătatea. 
Bunătatea cuprinde şi îngăduința, şi înţelegerea, şi smerenia, și 
blândeţea și multe altele. Ucenicilor care aveau totuși răutate în suflet 
(„Doamne, vrei să zicem să se pogoare foc din cer și să-i mistuiască, 


pentru că nu Te-au primit?”), Domnul Hristos le-a răspuns: „Nu aveţi 
duhul Meu! Nu știți ce duh purtaţi în voi, dacă vreţi un astfel de lucru! 
N-ar trebui să vreți așa ceva! Prin urmare, fiți buni, ca să vă asemănaţi 
cu Mine! Fiul Omului n-a venit să piardă sufletele, a venit să le 
mântuiască. Și dacă vreţi să vă asemănațţi cu Mine, Fiul Omului (Fiul 
Omului fiind un titlu mesianic al Domnului Hristos), atunci să nu vă 
mai vină în inimă astfel de gânduri şi astfel de dorințe! Fiţi buni!” 

La sfintele slujbe este o alcătuire: „Preacuratului Tău chip ne 
închinăm Bunule, cerând iertare greșelilor noastre, Hristoase 
Dumnezeule. Că de voie bine ai voit a Te sui cu trupul pe cruce, ca să 
mântuieşti din robia vrăjmașului pe cei pe care i-ai zidit. Pentru 
aceasta, cu mulțumită strigăm ie: «Toate le-ai umplut de bucurie, 
Mântuitorul nostru, Cel ce ai venit să mântuiești lumea»”. Deci, când ne 
stă în față chipul Mântuitorului lisus Hristos, cel văzut și făcut de mână 
omenească, trebuie să ne gândim la Chipul cel nefăcut de mână 
omenească, la Chipul lăuntric al Domnului Hristos, cât îl cunoaștem, și 
să ne gândim că Domnul Hristos este bun: „Preacuratului Tău chip ne 
închinăm, Bunule”. Și când ne închinăm Ție, Cel ce eşti bun, cerem 
iertare de greșelile noastre. Doamne, lisuse Hristoase, Tu ai chip văzut, 
făcut de mână omenească, sfințit de Biserică, un chip în care-ţi reverșşi 
harul, icoana fiind un fel de prezentă harică, un fel de priză de har 
venit de la Dumnezeu. 

Deci „Preacuratului Tău chip ne închinăm, Bunule, cerând 
iertare de greșeli, Hristoase Dumnezeule”. De ce cerem iertare de 
greşeli? Pentru că L ştim bun. Spunem Domnului nostru lisus Hristos 
ce încredere avem noi în El: „Că de voie bine ai voit a Te sui cu trupul 
pe cruce”, adică a Te răstigni; deci noi, Doamne, ne închinăm fie, care 
eşti bun, care din bunătate Te-ai răstignit pentru noi, pentru că avem 
încredințarea că ne ajuţi. „Că de voie Te-ai suit cu trupul pe cruce”, și 
nu se poate, după ce ai făcut lucrul cel mare, să nu faci unul mai mic 
decât acesta: să ne ierți păcatele! „Pentru aceasta, toate le-ai umplut de 
bucurie, Mântuitorul nostru, Cel ce ai venit să mântuieşti lumea”. 

Cerem iertare de greşelile noastre pentru că „de bunăvoie Te-ai 
suit cu trupul pe cruce” - de ce? „ca să scoţi din robia vrăjmașului pe 
cei ce i-ai zidit”. Suntem zidiți de Tine, dar suntem în robia 
vrăjmașului; Tu Te-ai suit pe cruce ca să mântuiești din robia 


vrăjmașului pe cei i-ai zidit, deci „cu mulțumită strigăm ie: «Toate 
le-ai umplut de bucurie». 

lată că, privind chipul făcut de mână omenească, chipul cel 
văzut al Domnului Hristos, putem să ne gândim la Chipul cel nevăzut al 
Domnului Hristos. 

Dacă cineva vrea să fie purtător de Hristos, trebuie să se 
distingă față de ceilalți oameni prin bunătate. O bunătate lucrătoare, o 
bunătate care ne face asemenea cu Hristos, care a venit nu să piardă 
sufletele, ci să le mântuiască. Când zicem bunătate, ne gândim la ceva 
cuprinzător. Domnul Hristos a spus despre Sine: „Învăţaţi-vă de la 
Mine, că sunt blând și smerit cu inima şi veţi avea odihnă sufletelor 
voastre” (Matei 11, 29). Fără blândeţe și fără smerenie, nu există 
bunătate. Bunătatea cuprinde smerenia şi blândeţea din inimă și, dacă 
vrem să fim ca Domnul Hristos, trebuie să avem și noi blândeţe și 
smerenie. 

Domnul Hristos a fost foarte îngăduitor. Gândiţi-vă la femeia 
aceea care era acuzată pe drept că a făcut adulter și pe care au adus-o 
oamenii ca Domnul Hristos s-o condamne. Domnul Hristos a zis: „Cel 
fără de păcat dintre voi să arunce cel dintâi cu piatra asupra ei” (Ioan 
8, 7). Şi n-a mai lovit-o nimeni! De ce? Pentru că toți erau în păcat! Toţi 
erau vinovați, vinovaţi nearătaţi, vinovaţi neștiuți de oameni, dar ştiuţi 
de conştiinţa lor. Domnul Hristos, după ce s-au retras toţi părăsii, a zis: 
„Femeie, unde sunt pârâşii tăi? Nu te-a osândit niciunul? Niciunul, 
Doamne”. Şi Domnul Hristos a încheiat: „Nu te osândesc nici Eu”. Așa 
face bunătatea! Așa face Domnul Hristos! Așa face purtătorul de 
Hristos! Aşa face Hristofor: nu condamnă, nu asuprește, nu defaimă, ci 
acoperă, învăluie. 

Ştiţi că despre Sfântul Macarie se spunea că a fost Dumnezeu 
pământesc (parcă te ia groaza când auzi un astfel de cuvânt în Pateric: 
Dumnezeu pământesc!). De ce Dumnezeu pământesc? Pentru că așa 
cum Dumnezeu acoperă lumea, așa acoperea și el păcatele oamenilor: 
pe cele pe care le vedea, ca și cum nu le-ar fi văzut, pe cele pe care le 
auzea, ca și când n-ar fi auzit de ele. 

Aşa face Domnul Hristos, aşa trebuie să facem și noi! Să fim 
buni, să fim înţelegători, să fim milostivi, să fim iertători. Și cu asta 
n-am făcut totul! mai trebuie să facem ceva: Domnul Hristos a spus 


despre Sine că „Fiul Omului n-a venit să i se slujească, ci ca să slujească 
El şi să-şi dea sufletul, preț de răscumpărare pentru mulți” (Matei 20, 
28). Deci să fim în slujba oamenilor, în slujba altora. 

Când ucenicii au vrut să-i lase pe oameni să se descurce singuri 
(„Dă drumul mulțimilor să se ducă să-și cumpere de mâncare”) 
Domnul Hristos a zis: „N-au trebuință să se ducă; daţi-le voi lor să 
mănânce” (Matei 14, 16) - adică întâi gândiţi-vă ce puteţi face voi 
pentru ei, nu ce poate face altul. 

Dacă facem așa, dacă ne gândim ce putem face noi pentru omul 
de lângă noi, nu ce ar putea face altul, atunci suntem ascultători de 
Domnul Hristos şi suntem pe calea îmbunătățirii sufleteşti. Fiind pe 
calea îmbunătăţirii sufletești, suntem nu numai gânditori la Hristos, 
gânditori despre Hristos, ci şi hristofori. 

Dacă ne silim să fim aşa, sigur că suntem odihnitori de oameni, 
sigur că suntem înmulțitori de bucurie („Toate le-ai umplut de bucurie, 
Cel ce ai venit să mântuiești lumea”), suntem purtători de bunătate, 
suntem purtători de smerenie, de blândeţe, de îngăduință, de 
înţelegere. Dăm ceva din ceea ce avem noi, pentru binele altuia. Nu ne 
gândim ce să facă alţii și ce să nu facem noi, ci ne gândim ce să facem 
noi. Să fim oameni buni, înțelegători, și atunci Hristos este în mijlocul 
nostru. 

La Sfânta Liturghie, la un moment dat, preoţii se îmbrățișează și 
zic: „Hristos în mijlocul nostru. Este și va fi, totdeauna, acum și pururea 
şi în vecii vecilor, amin!”. Conștiinţa aceasta, că Hristos este în mijlocul 
nostru, trebuie să se realizeze şi în sensul acesta, ca prin noi Hristos să 
fie adus în mijlocul nostru. Să-L aducem noi înșine pe Hristos în 
mijlocul nostru și în mijlocul oamenilor care nu știu de Hristos. Noi să 
arătăm ce înseamnă omul care-L are pe Hristos, nu ce înseamnă omul 
care nu ştie de Hristos, omul care nu se gândeşte la Hristos. În felul 
acesta, dacă îl aducem noi pe Domnul Hristos în mijlocul oamenilor, 
suntem hristofori, suntem purtători de Hristos. 

Poate că ar fi bine ca la spovedanie, unde câteodată unii nu au ce 
să spună în ceea ce privește răutatea, să ne gândim să spunem ceva în 
ceea ce privește bunătatea. Nu cumva suntem și noi ca ucenicii aceia 
râvnitori pentru Domnul Hristos, dar fără dreaptă judecată, care au zis: 
„Doamne, vrei să zicem să se pogoare foc din cer să-i mistuiască?'? 


Să ne gândim dacă suntem aşa cum vrea Domnul lisus Hristos să 
fim: ca El, Care nu a venit să piardă sufletele, ci ca să le mântuiască, 
amin! 

DRAGOSTEA ESTE NĂSCUTĂ DE NEPĂTIMIRE 


Mănăstirea Brâncoveanu 
20 mai 1993 


Am vorbit vinerea trecută despre „Ce înseamnă să iubeşti” şi am 
spus că a iubi înseamnă să-l cuprinzi în tine pe cel iubit, să-l faci al tău, 
să te raportezi la el așa cum te raportezi la tine însuţi; înseamnă să te 
bucuri de el, să-i fii de ajutor, să împlinesti ceea ce-i lipsește, să-i oferi 
toate posibilitățile de a se simți bine şi totodată să te simți și tu bine 
lângă el, să poți să-i fii de folos, să te bucuri din bucuria de a iubi. 

Mai spuneam că o astfel de iubire este (după cuvântul Sfântului 
Maxim Mărturisitorul) „născută de nepătimire”, adică cine n-a ajuns la 
nepătimire nu poate avea o astfel de iubire şi nu poate avea nici 
fericirea pe care o dă iubirea. 

Am mai menționat din învăţăturile Sfântului Apostol Pavel, 
cuvântul despre dragoste din Capitolul al XIII-lea din Epistola I-a către 
Corinteni şi am vorbit despre chipurile de arătare ale iubirii şi despre 
chipurile prin care se câștiga iubirea. Sunt, dacă luăm aminte la ele, 15 
chipuri ale iubirii, 15 trepte care duc spre iubire. Cine nu a ajuns la 
nepătimire, acela nu a ajuns la cele câte alcătuiesc iubirea; are 
capacitatea de a iubi, dar iubeşte la întâmplare: pe unul îl iubește și pe 
altul îl urăşte, pe același o dată îl iubeşte, o dată îl urăște, pe unul îl 
iubește mai mult, pe altul mai puțin şi se manifestă altfel decât cel 
nepătimitor, care are o revărsare a iubirii. Pentru a ajunge la iubirea 
din poezia „O, creşte-mi iubirea”, pe care v-am recitat-o vinerea 
trecută, trebuie să crească în noi nepătimirea. 

Este secetă de iubire în lumea întreagă, este secetă de iubire în 
viața noastră personală, este secetă de iubire în viața noastră de obşte, 
pentru că n-am ajuns să trecem de patimi. Este multă hărțuiala, este 
multă zdroabă în sufletele noastre, pentru că ne hărțuiesc şi ne 
zdrobesc patimile. 

Într-una din alcătuirile de la sfintele slujbe se spune așa: „Marea 


vieții văzând-o înălțându-se de viforul ispitelor, la limanul Tău cel lin 
alergând, strig către Tine: «Scoate din stricăciune viața mea, 
Multmilostive»”. Ne dăm seama că patimile zdrobesc, că patimile aduc 
zbucium, ură, că patimile aduc îndepărtare. Patimile fărâmiţează, 
distanțează, resping, patimile marginalizează, desconsideră, îl socotesc 
pe altul nevrednic şi de aceea viforul patimilor aduce nemulțumire, 
neliniște. Unde vezi nemulțumire, unde vezi neliniște, unde vezi 
zdroabă, unde vezi zbucium, să știi că sunt prezente patimile, pentru 
că iubirea odihnește, iubirea luminează, iubirea întărește, iubirea 
fericeşte. Unde este iubirea, acolo este liniște, bucurie, pace, acolo sunt 
roadele Duhului; acolo nu poate avea loc nici ura, nici nemulțumirea, 
nici împotrivirea, nici desconsiderarea. 

Ar trebui să ne fie ruşine ori de câte ori intervine în viața 
noastră ceva care aduce depărtare, care împinge, care respinge, care 
întoarce răutatea, care întoarce ura în suflet, care aduce vârtej. 
Patimile sunt ca un vifor, patimile sunt ca o furtună, patimile sunt ca 
un vârtej, de aceea zicem: „Marea vieții văzând-o înălțându-se de 
viforul ispitelor”. lar iubirea este liman lin, liniște, este odihnă 
sufletească. 

Ar trebui să ne fie rușine de câte ori în sufletul nostru se ivesc 
nişte răutăţi care ne depărtează de „omul de lângă noi”. De fapt, omul 
de lângă noi este omul cel mai însemnat. Nu trebuie să ne gândim la 
oameni de peste mări şi tari (care ne sunt apropiaţi şi ei), ci trebuie 
să-l avem în vedere pe omul de lângă noi, pentru că Dumnezeu l-a pus 
lângă noi. Cei care suntem aici, de pildă, suntem pentru că vrea 
Dumnezeu să fim aşa. Dumnezeu vrea să fim bucuroși unii de alții şi să 
împlinim ceea ce lipseşte. Asta face iubirea: împlineşte, completează, 
adaugă. 

Dacă ai pe cineva apropiat, îi treci cu vederea și defectele. Dacă 
iubeşti pe cineva, îl iubeşti cu scăderile lui cu tot, cu patimi cu tot, cu 
răutăţi cu tot. Dacă nu-l iubeşti, nu-l iubeşti nici cu calităţile lui, nu-l 
iubeşti nici cu virtuțile lui. Sigur, fiecare dintre noi avem și virtuți, 
avem şi scăderi, dar iubirea acoperă scăderile și completează acolo 
unde este de completat și pune în evidentă acolo unde este ceva de pus 
în evidentă. Numai că până acolo este departe! Este departe în 
înţelesul că trebuie să rezolvăm odată patimile, răutăţile, scăderile, 


insuficientele, să trecem peste toate şi atunci vine iubirea, care e 
fericire. Domnul Hristos ne cere iubire și față de vrăjmași („lubiţi pe 
vrăjmașii voştri” - Matei 5, 44) ca să avem încă o posibilitate de a fi 
fericiți, de a înmulţi iubirea, și prin ea să se înmulțească fericirea. 

Domnul Hristos spune să-i iubim pe vrăjmașii noștri ca să fim 
fiii Tatălui nostru. Și ce spune despre Tatăl nostru? Că El trimite 
soarele peste cei buni şi peste cei răi, că El trimite ploaia peste cei 
drepți și peste cei nedrepți (cf. Matei 5, 45). 

Dacă vrem să fim ca Tatăl din ceruri, trebuie să trimitem şi noi 
puterea iubitoare, câtă o avem, peste tot, şi să ne facem probleme când 
nu putem cuprinde pe cineva în suflet, ci-l ținem la distanţă, îl ținem 
afară şi-l împingem încă și mai departe. Trebuie să ne facem probleme 
că dacă facem lucruri de felul acesta, nu semănăm cu Tatăl Cel din 
ceruri, Cel bun cu cei nemulțumitori și răi, Cel gata să împlinească 
lipsurile, Cel gata să ne ridice peste noi înşine. 

Domnul Hristos, când ne îndeamnă să-i iubim pe vrăjmașii 
noştri, spune: „lubiți pe vrăjmașii voştri, binecuvântaţi pe cei ce vă 
blestemă, faceţi bine celor ce vă fac urăsc şi rugaţi-vă pentru cei ce vă 
vatămă și vă prigonesc” (Matei 5, 44). Au fost oameni care au putut 
face lucrul acesta! Sfântul Apostol Pavel spune în încheierea Epistolei 
către Corinteni, Capitolul al IV-lea: „Prigoniţi, noi răbdăm; huliți, noi 
mângâiem; blestemațţi, noi binecuvântăm”. Cum au putut face lucrul 
acesta? Fiind în legătură cu Domnul lisus Hristos. 

Noi zicem: „Marea vieţii văzând-o înălțându-se de viforul 
ispitelor, la limanul Tău cel lin alerg strigând către Tine: «Scoate din 
stricăciune viața mea, Multmilostive»” și mergem mai departe tot cu 
păcatele noastre, tot cu răutăţile noastre, pentru că nu suntem hotărâți 
pentru bine, pentru că facem rugăciunea formal, pentru că legătura 
noastră cu Dumnezeu nu intră în existenta noastră. De fapt, nici nu 
avem o legătură, ci avem o angajare de sistem, adică o angajare 
formală, o angajare de tipic; cum zicea părintele Serafim Popescu: 
„Toate merg după tipic, numa-n suflet nu-i nimic”. 

Să ne cercetăm și mai departe în legătură cu cele pe care le-am 
spus vinerea trecută și pe care le-am spus astăzi, să vedem cum stăm 
cu iubirea, și atunci ştim cum stăm cu fericirea, ştim cum stăm şi cu 
nepătimirea, știm cum stăm şi cu silința de mai bine. 


Să ne cercetăm pe noi înșine unde suntem, ca să ştim ce trebuie 
să facem pentru a fi unde trebuie să fim! Amin! 


FERICȚI CEI CURAȚI CU INIMA 


Mănăstirea Brâncoveanu 
2 iulie 1993 


Ne rugăm adeseori cu cuvintele din Psalmul 50, printre care 
sunt şi acestea: „Inimă curată zidește întru mine, Dumnezeule și duh 
drept înnoieşte întru cele din lăuntru ale mele”. Cuvintele acestea 
constituie o rugăciune când într-adevăr cerem ceva prin ele, şi nu sunt 
cuvinte de rugăciune, când le rostim ca pe o formulă, fără să cerem 
ceva. Ca să fie într-adevăr o rugăciune, curățirea inimii trebuie să fie o 
preocupare de toată vremea a fiecăruia dintre noi. Dacă nu avem 
preocuparea aceasta, nu vom ajunge niciodată la o inimă curată, iar 
dacă suntem preocupați în toată vremea de curățirea inimii, vom avea 
fericirea pe care o spune Domnul Hristos în Predica de pe munte: 
„Fericiţi cei curaţi cu inima, că aceia vor vedea pe Dumnezeu” (Matei 5, 
8). 

Prin inimă se înțelege partea cea mai lăuntrică a ființei 
omeneşti, nefiind vorba de inima de carne, ci de locul cel mai adânc al 
fiinţei noastre. Când cerem de la Dumnezeu să ne dea „inimă curată”, 
dorim de fapt să se curățească inima noastră, ființa noastră, în 
deplinătate şi în adâncime. 

„Învăţaţi-vă de la Mine - a zis Domnul Hristos - că sunt blând şi 
smerit cu inima, și veţi avea odihnă sufletelor voastre” (Matei 11, 29). 
Sfântul loan Scărarul, referindu-se la acest cuvânt al Domnului Hristos, 
atrage atenția că Domnul Hristos a zis „Învăţaţi-vă de la Mine”, deci nu 
de la lume, nu de la om și nu din carte, ci „de la Mine”, de la lucrarea 
Mea cea din voi, „că sunt blând şi smerit cu inima, şi veţi avea odihnă 
sufletelor voastre” de patimile care vă războiesc. Câtă vreme avem 
nemulțumiri, câtă vreme avem zbucium sufletesc, câtă vreme avem 
întinăciuni ale gândurilor, inima noastră încă nu este curată. Încă nu 
s-a împlinit rugăciunea „Inimă curată zidește întru mine, Dumnezeule”, 
încă nu suntem în situaţia de fi fericiți de însuși Domnul nostru lisus 


Hristos, încă nu avem în simțirea noastră conștiință legăturii cu 
Dumnezeu. A-L vedea pe Dumnezeu înseamnă a avea conștiința 
existentei lui Dumnezeu, a avea conştiinţa legăturii cu Dumnezeu, a 
simţi prezenta lui Dumnezeu în sufletul nostru şi a simţi prezenta lui 
Dumnezeu în jurul nostru, în natură, în oamenii cu care venim în 
legătură. Or, aşa ceva se întâmplă numai cu aceia care au inimă curată. 

Fiecare Sfântă Spovedanie are rostul de a ne curăți prin 
eforturile pe care le facem de a ne recunoaște păcatele (și nu numai 
păcatele, ci şi deficientele, greșelile și tot ce ţine de negativul ființei 
omeneşti) și de a le ocoli. Rostul Sfintei Spovedanii este să ne 
curățească de păcatele din trecut şi să ne pregătească pentru a fi curați 
în viitor. Or, lucrul acesta se întâmplă cu adevărat numai dacă suntem 
cu destulă seriozitate și dacă ne silim să nu repetăm cele pe care le-am 
făcut în viața noastră, iar dacă se întâmplă să ajungem iarăsi la 
întinăciuni, să căutăm curățirea sufletului. 

Ca ajutor pentru curățirea inimii avem rugăciunea și 
privegherea: „Privegheaţi şi vă rugați, ca să nu intraţi în ispită” (Matei 
26, 41). Privegherea are înţeles de luare aminte, iar rugăciunea are 
înţeles de angajare în fața lui Dumnezeu într-o strădanie de a avea 
inimă curată: „Inimă curată zideşte întru mine, Dumnezeule” spunem 
noi în rugăciune şi, spunând cuvântul acesta, avem încredințarea că 
inima curată este un dar de la Dumnezeu. Ne învrednicim de acest dar 
în măsura în care ne rugăm şi ne silim, în măsura în care avem 
priveghere, în măsura în care căutăm să înlăturăm din sufletul nostru 
orice chip al răutății, orice chip al întinării. 

Dacă, cu ajutorul lui Dumnezeu, reușim să ajungem la aceasta, 
ajungem la liniște sufletească, ajungem la conştiinţa prezentei lui 
Dumnezeu în noi și în jurul nostru, în natură și în oameni, şi atunci 
avem fericirea pe care ne spune Domnul Hristos că o au cei care au 
inimă curată, care îl văd pe Dumnezeu. 

Dumnezeu să ne ajute ca prin inima curată să avem condiţia 
vederii Lui, amin. 


SUS SĂ AVEM INIMILE 


Mănăstirea Brâncoveanu 


9 iulie 1993 

Ne-am obișnuit aşa de mult cu zicerile de la Sfânta Liturghie, 
încât de multe ori nu ne mai dăm seama de importanta lor și mai ales 
de îndemnurile pe care le primim, nu numai pentru clipa în care ni se 
dau, ci pentru toată vremea vieţii. De pildă, la fiecare Sfântă Liturghie 
se spune „Sus să avem inimile”, iar noi răspundem: „Avem către 
Domnul”. Bineînţeles, răspundem pentru clipa aceea, dar nu trebuie să 
rămânem cu gândurile noastre aici, pe pământ, ci să le avem direct la 
Dumnezeu. „Sus să avem inimile”, să avem mereu îndreptată la 
Dumnezeu  simțirea, gândirea, puterea noastră simţitoare şi 
gânditoare. Noi spunem „Avem către Domnul” şi ne obligăm cu aceasta 
să avem totdeauna inima către Domnul. 

Cel dintâi lucru pe care îl auzim după ce răspundem noi că avem 
inima către Domnul este: „Să mulțumim Domnului”. Cine are inima 
îndreptată către Dumnezeu, trebuie să-l aducă mulțumire lui 
Dumnezeu. Cel dintâi gând pe care trebuie să-l avem când este vorba 
de Dumnezeu este gând cinstitor, gând mulțumitor. Când spunem că 
trebuie să mulțumim Domnului, spunem că într-adevăr Îi mulțumim și 
aducem și un cuvânt întemeiat pentru mulțumirea noastră, zicând: „Cu 
vrednicie şi cu dreptate este a ne închina Tatălui şi Fiului şi Sfântului 
Duh, Treimii celei de o ființă şi nedespărțite”. 

Prin urmare, avem inima către Domnul? Avem, pentru că zicem 
„Avem către Domnul”. Dacă avem inima sus, către Domnul, atunci 
aducem mulțumire către Domnul și spunem temeiul mulțumirii 
noastre. Zicem că facem aceasta pentru că aşa se cuvine, că facem 
aceasta „Cu vrednicie și cu dreptate” (aducem închinare pentru că 
mulțumirea noastră este închinare adevărată, nu închinare formală) şi 
continuăm: „este a ne închina Tatălui, şi Fiului şi Sfântului Duh, Treimii 
celei de o ființă și nedespărțite”. A avea inima sus înseamnă a avea 
conştiinţa că în faţa lui Dumnezeu trebuie să ne revărsăm mulțumirea, 
cinstirea noastră, închinarea noastră. Cum nu putem trăi fără aer, așa 
nu putem trăi fără Dumnezeu, așa nu putem trăi fără a avea inima sus, 
aşa nu putem trăi cu adevărat fără a aduce închinare lui Dumnezeu, 
„Treimii celei de o ființă și nedespărțite”. 

Cred că ar fi cazul, când ne spovedim, să avem în vedere și 
aspecte de felul acesta: cât avem noi inima sus, cât avem noi inima 


către Dumnezeu, cât avem închinare către Dumnezeu, cât suntem de 
angajaţi pentru a-l mulțumi lui Dumnezeu, pentru că este bine să avem 
în vedere şi să facem toate lucrurile acestea mai ales noi, călugării, care 
suntem undeva între cer şi pământ. Călugării trebuie să fie mai presus 
de lumea aceasta, dacă se poate sus, „deasupra lumilor, în locul 
minunilor”. 

O mănăstire trebuie să fie plasată undeva mai presus de lumea 
aceasta, pentru că dacă o mănăstire este din lumea aceasta, atunci 
n-are rost să existe! De ce să existe o mănăstire, dacă cei din ea trăiesc 
ca și ceilalți oameni, n-au inima sus, nu aduc decât închinare formală 
sau numai la anumite soroace? Dacă nu aduc o închinare continuă, 
atunci nu sunt mai presus de lumea aceasta! Or, noi nu suntem din 
lumea aceasta, pentru că Domnul Hristos a zis către ucenicii Săi: „Voi 
nu sunteți din lume” (Ioan 15, 19). Dacă despre noi se poate spune că 
suntem din lume, dacă avem conștiința că suntem din lume, din lumea 
aceea pe care zicem că am părăsit-o, atunci înseamnă că nu suntem 
unde trebuie să fim şi nu are rost să existăm în felul acesta! 

Trebuie să facem totdeauna un efort de a ne depăși pe noi înşine 
şi de a depăși condiţia obișnuită a oamenilor întru slujirea lui 
Dumnezeu, ca să avem inimile sus, ca să aducem mulțumire lui 
Dumnezeu, ca să aducem închinare, având conștiința că așa trebuie, 
pentru că este „Cu vrednicie și cu dreptate a ne închina Tatălui şi Fiului 
şi Sfântului Duh, Treimii celei de o ființă şi nedespărțite”. 

Să ne cercetăm şi în privința unor aspecte de felul acesta, când 
ne spovedim. Dumnezeu să ne ajute! 


ORTODOCŞI ŞI CATOLICI 


Mănăstirea Brâncoveanu 
21 octombrie 1997 


Mi s-a întâmplat de multe ori să fiu întrebat: „Ce deosebire este 
între ortodocşi și catolici?” Deosebirile sunt multe; aproape la fiecare 
punct de dogmă și la fiecare practică există o deosebire. De exemplu, 
catolicii nu țin postul obligatoriu. La noi postul este obligatoriu. Apoi, 
postul lor este ușor, nu numai cu vegetale, ci şi cu lactate, doar carnea 


fiind exclusă în vremea postului. Slujbele lor sunt foarte scurte, ale 
noastre sunt lungi. lată niște deosebiri din punct de vedere practic. 

Catolicii spun că Maica Domnului s-a născut mai presus de fire, 
aşa cum S-a născut Domnul Hristos. Biserica noastră spune că singurul 
care S-a născut mai presus de fire este Domnul Hristos. 

În ceea ce priveşte harul sfințitor, ortodocșii spun că este o 
energie necreată, iar catolicii spun că harul este energie creată, că 
Dumnezeu a creat o energie pe care a pus-o între El şi oameni și pe 
care a dat-o omului. 

N-am să mă opresc la toate deosebirile care-mi vin acum în 
minte, ci am în vedere cele patru puncte florentine, cele patru deosebiri 
formulate la Sinodul de la Ferarra - Florenţa, care s-a ținut între anii 
1437 - 1439, unde s-a pus întrebarea: „Ce cerem noi, catolicii, 
ortodocșilor care ar vrea să devină catolici?'. Ce mărturisiri de 
credința trebuie să facă ortodocșii pentru a deveni catolici? Problema 
aceasta s-a pus în înțelesul că se dorea și se insista ca Biserica să 
redevină una, ca înainte de despărțirea de la 1054. Ei au sperat că 
ortodocşii vor deveni catolici şi prin aceasta se va reface unitatea 
Bisericii. De fapt, şi înainte de 1054 au existat deosebiri. Prima 
deosebire între occidentali şi răsăriteni a fost în secolul al II-lea în 
legătură cu data Paştilor. Apoi s-a adăugat „filioque”, în 582... și multe 
altele. 

Cei de la Sinodul de la Ferarra au zis aşa: „Cineva, ortodox fiind, 
dacă vrea să devină catolic, trebuie să-l mărturisească pe Papa drept 
cap văzut al Bisericii”. Biserica este reprezentată de episcopul Romei, 
de Papa. De fapt, titlul acesta de „Papă” îl folosesc și ortodocșii, de 
pildă „Papă al Alexandriei” (Patriarhul Alexandriei se numeşte Papă al 
Alexandriei). Nu contează atât termenul, ci ceea ce se crede despre 
Papa de la Roma. Papa de la Roma este considerat drept urmașul 
direct al Sfântului Apostol Petru. Catolicii susțin că Sfântul Apostol 
Petru a avut o situaţie specială între apostoli, că a fost pus de Domnul 
Hristos peste toți ceilalți apostoli, deci cine îi urmează în Scaunul 
episcopal lui Petru nu este un episcop de rând, ci este mai mare peste 
toți episcopii. Nu este vorba de „Primus inter pares”, de primul între 
egali, ci de unul mai mare decât toți ceilalți, care sunt sub stăpânirea 
lui. 


Al doilea punct elaborat la Florenţa a fost purcederea Duhului 
Sfânt, „filiogque”. Catolicii susțin că Duhul Sfânt nu-şi are originea 
numai în Tatăl, ci şi în Fiul, adică Tatăl și Fiul îl purced pe Duhul Sfânt. 
În Sfânta Evanghelie de la loan avem cuvântul „Care de la Tatăl 
purcede” (Ioan 15, 26) referitor la Duhul Sfânt, iar Sinodul de la Niceea 
a consfințit acest adevăr, că Duhul Sfânt purcede numai de la Tatăl. Nu 
s-a explicat nici atunci, nici de atunci încoace, care este deosebirea 
între „naştere” şi „purcedere”. Biserica noastră zice că Fiul e născut de 
Tatăl, şi că Duhul Sfânt purcede de la Tatăl. Unii zic că purcederea este 
ceva continuu... în sfârşit, Biserica nu a venit cu nicio explicaţie, dar 
are formulat adevărul că Duhul Sfânt purcede de la Tatăl, iar catolicii 
au introdus că și de la Fiul, care în latină se zice „filioque”. 

Al treilea punct este existența unui loc intermediar între rai şi 
iad, adică a purgatoriului. Purgo, purgare, în limba latină, înseamnă „a 
curăți”; „purgatoriu” înseamnă „loc curăţitor”. Noi nu credem în 
existenta purgatoriului, dar credem în posibilitatea de a se trece 
sufletele de la iad la rai prin intervenţia Bisericii (nu prin ispășire) 
până la cea de-a doua venire a Domnul nostru lisus Hristos. 

Catolicii cred într-o ispăşire, adică te duci în iad, faci stagiul de 
ispășire, te chinui acolo, iar după ce ţi-ai plătit păcatele, te primeşte 
Dumnezeu în rai, pentru că eşti curăţit. Este o concepţie diferită. Nu-i 
vorba numai de un loc diferit, ci și de o concepţie diferită. După 
credinţa noastră ortodoxă, cei condamnaţi la iad sunt condamnați 
pentru totdeauna, dar noi credem în posibilitatea de intervenție a 
Bisericii; nu în înţelesul că sufletul s-a chinuit acolo ca să-și ispășească 
păcatele, ci în înțelesul că cel care a ajuns în iad - de acolo nu mai iese 
cu puterile lui, nu iese când i se împlinește stagiul de ieşire, ci iese când 
îl primeşte Dumnezeu pentru rugăciunile Bisericii și pentru 
milosteniile care se fac pentru sufletul lui. Aceasta este concepţia 
noastră, a ortodocșilor. 

Deci noi nu credem în purgatoriu, ci în posibilitatea de a se trece 
de la iad la rai. Domnul Hristos a spus în pilda cu săracul Lazăr și cu 
bogatul nemilostiv că „Între noi şi voi s-a întărit prăpastie mare, ca cei 
care voiesc să treacă de aici la voi să nu poată, nici cei de acolo să 
treacă la noi” (Luca 16, 26). Înseamnă că nu este posibil prin puterile 
omului, dar credem că este posibil prin rugăciuni, pentru că Dumnezeu 


este împlinitorul rugăciunilor. 

Al patrulea punct de la Ferarra - Florenţa este azima ca element 
pentru săvârșirea Sfintei Împărtășanii. Catolicii şi protestanții folosesc 
azimă; ortodocşii folosesc pâine dospită. Mai folosesc pâine dospită 
greco-catolicii şi catolicii care fac liturghie în rit bizantin. Este o 
încurcătură și cu treaba aceasta, adică se poate și așa, şi aşa... Socoteli 
omenești, Dumnezeu știe până la urmă cum va fi și ce va fi! 

Ceea ce trebuie noi să reținem sunt cele patru puncte florentine: 

Papa drept cap al Bisericii, dogmă catolică neacceptată de 
ortodocși; 

Filioque, adică Duhul Sfânt purcede şi de la Fiul, dogmă catolică 
neacceptată de ortodocși; 

Existenta  purgatoriului, dogmă catolică  neacceptată de 
ortodocşi; în secolul al VI-lea, când a apărut lămurit chestiunea 
purgatoriului, şi sfinți pe care-i pomenim noi (Sfântul Grigore Dialogul, 
Sfântul Grigore cel Mare) erau de concepţia aceasta, că există 
purgatoriu. Deci nu este o invenţie târzie, ci o concepţie de pe vremea 
când Biserica nu era despărțită. Biserica a existat cu concepţia aceasta 
până la 1054 şi nu s-a despărţit. Nu aceasta a făcut să se despartă 
Biserica. În orice caz, concepția aceasta este în Catolicism şi nu există 
în Ortodoxie. 

Azima ca element folosit la Sfânta Împărtășire; eu personal nu 
ştiu de când a început să se folosească azimă, însă Sfântul loan Gură de 
Aur, în secolul al IV-lea, spune că se folosea pâine dospită. 

M-a întrebat un polonez: „Părinte, sunt deosebiri mari între 
ortodocşi şi catolici?” Şi i-am răspuns: „Nu sunt deosebiri mari, dar 
catolicii și ortodocșii sunt organizați pe deosebiri”. Dacă eşti organizat 
pe deosebiri, atunci deosebirile devin mari. De exemplu, dacă un preot 
greco-catolic nu are voie să slujească în rit latin, pentru că este 
căsătorit, deja este o deosebire mare, pentru că greco-catolicii sunt 
căsătoriți, iar romano-catolicii necăsătoriți! Se resping, deşi sunt în 
sânul aceleiași Biserici. Sau, tot așa, în Biserica Catolică se face 
Liturghia şi cu azimă, şi cu pâine dospită (la cei care fac liturghia în rit 
bizantin). De exemplu, călugării de la Chevetogne fac liturghia și în rit 
latin şi în rit bizantin, iar la ritul bizantin folosesc pâine dospită. Noi 
zicem că unde se foloseşte pâine nedospită nu se face prefacerea, iar ei 


zic că se face prefacerea şi acolo. Sunt nişte lucruri omenești, pe care le 
discută oamenii, noi nu ştim cum le rezolvă Dumnezeu. 

Se mai pune totuși o problemă, importantă în special în partea 
aceasta de tară: sunt valabile Tainele catolicilor, sau numai cele ale 
ortodocșilor sunt valabile? Dacă cineva botezat la catolici trece la 
ortodocşi, i se recunoaşte botezul sau nu i se recunoaște? Sau dacă 
cineva hirotonit la catolici trece la ortodocși, i se recunoaște sau nu 
hirotonia? Sunt două modalități de a rezolva această chestiune: la 
Sfântul Munte, unde sunt radicaliști, le administrează toate Tainele. Vă 
aduceți aminte că aici, la mănăstire, a fost părintele Placide Deseille, un 
catolic care a trecut la ortodocși la Sfântul Munte, împreună cu câțiva 
călugări din mănăstirea pe care a înființat-o în Franţa. Ce au făcut 
părinţii de la Sfântul Munte? Le-au recunoscut numai exorcismele, 
adică nu i-au mai întrebat: „Te lepezi de Satana şi de toţi îngerii lui şi 
de toată trufia lui?”, pe celelalte le-au făcut din nou, ca să fie siguri. 

Aici, în Ardeal, în 1948, când greco-catolicii au trecut (cam 
forțat!) la ortodoxie, nu li s-a cerut din partea Bisericii Ortodoxe 
absolut nimic (doar o adeziune, să spună că sunt ortodocși, atâta tot). 
Li s-au recunoscut toate. Preoţilor li s-a recunoscut Preoţia, celor 
cununați, Cununia, celor botezați, Botezul, Mirungerea, absolut toate. 
Deşi Hirotonia ar putea fi cu semnul întrebării. De ce? Pentru că la 
catolici se hirotonesc mai mulţi deodată. La noi, în Ortodoxie, un singur 
candidat poate fi hirotonit la liturghie. La catolici pot fi hirotoniți 20 - 
30 deodată. Cum se realizează aceasta? Episcopul pune mâna pe capul 
primului candidat, după aceea preoţii, în legătură cu mâna episcopului, 
pun şi ei mâinile peste ceilalți, cât trebuie să cuprindă. S-ar putea pune 
întrebarea, dacă cineva vrea să scormone: „Bine, în cazul acesta este 
sau nu validă hirotonia?” Or, problemă aceasta nu s-a mai pus. Eşti 
preot la catolici? ești preot şi la ortodocși! 

Când a început Biserica Greco-Catolică aici, în Ardeal, Atanasie 
Anghel, care era mitropolit al Ardealului la Alba Iulia, a fost 
re-hirotonit, adică i s-a administrat și hirotonia de diacon, și cea de 
preot, şi cea de episcop. Așa erau vederile atunci. Acum nu mai sunt 
vederile acestea, aşa că, prin iconomie, Biserica poate spune dacă este 
sau nu valid un lucru făcut în Biserica Catolică. Deci dacă ne întâlnim 
cu un preot catolic, îl considerăm sau nu cu succesiune apostolică, cu 


hirotonie validă? Aceasta ne-o spune Biserica! Așa şi în relațiile 
personale, putem să-l recunoaştem cu succesiune apostolică, pentru că 
există o legătură de la apostoli până la ultimul hirotonit. 

Se pot recunoaște și altele, depinde de Biserică ce anume spune 
despre problemele acestea. Cred că e bine să se știe lucrurile acestea, 
mai ales în partea aceasta de tară, unde şi acum se pun probleme 
serioase în legătură cu greco-catolicii, ale căror pretenții n-au nicio 
rațiune de a exista. Greco-catolicii sunt un fel de două feluri, care vor 
să existe pentru că au mai existat, fără să aibă vreun temei, vreo 
rațiune de existentă a lor. 

Acestea am vrut să vi le spun astăzi, în această zi de pomenire a 
unor sfinți care au luptat pentru Ortodoxie. V-aş ruga să reţineţi 
lucrurile acestea, pentru că s-ar putea să vă întrebe cineva: „Părinte, 
dar cum e cu catolicii, ce e cu catolicii, de ce nu putem fi şi noi catolici, 
ce, catolicii nu se mântuiesc, numai ortodocșii se mântuiesc?” Dacă se 
mântuiesc sau nu, este o chestiune la care răspundem cam cu greu, 
pentru că numai Dumnezeu ştie cine se mântuiește. Biserica a fost 
întotdeauna exclusivistă şi a zis că numai membrii ei se mântuiesc, așa 
că s-ar putea spune de către catolici că numai ei se mântuiesc, de către 
ortodocşi că numai ei, până la urmă numai Dumnezeu ştie cine se 
mântuieșşte şi cine nu. 


SĂ MULŢUMIM DOMNULUI 


Mănăstirea Brâncoveanu 
26 noiembrie 1994 


Voi vorbi astăzi câteva cuvinte în legătură cu îndemnul de la 
Sfânta Liturghie „Să mulțumim Domnului!” şi cu răspunsul „Cu 
vrednicie şi cu dreptate este a ne închina Tatălui şi Fiului şi Sfântului 
Duh, Treimii celei de o ființă şi nedespărțite”, pentru a stărui puţin cu 
gândul asupra datoriei noastre de a-l mulțumi lui Dumnezeu și de a-l 
sluji lui Dumnezeu. De cele mai multe ori, credincioșii noştri cer ceva 
de la Dumnezeu. Cerem de la Dumnezeu să ne miluiască, să ne 
mântuiască... numai că ar trebui să-l mai şi mulțumim lui Dumnezeu şi 
să-l aducem și laudă; noi facem şi aceasta, dar nu cu îndestulare. Cred 


că niciunul dintre noi nu este atât de angajat în lauda lui Dumnezeu și 
în multumirea către Dumnezeu, încât acestea să fie mai mari şi mai 
adânci decât rugăciunea de cerere. 

La Sfânta Liturghie zicem: „Pe Tine Te lăudăm, pe Tine Te 
binecuvântăm, ie îți mulțumim, Doamne, și ne rugăm fie, 
Dumnezeului nostru”, dar zicem numai atunci! Ar trebui ca toată viața 
noastră să fie o împlinire a cuvântului „Pe Tine Te lăudăm...,, şi ar 
trebui ca toată viața noastră să fie o închinare adusă lui Dumnezeu, aşa 
cum răspundem la cuvintele „Să mulțumim Domnului”, zicând: „Cu 
vrednicie şi cu dreptate este a ne închina..." 

Mulțumirea noastră trebuie să fie continuă și dorită din 
conștiința că așa se cuvine, că așa trebuie. Domnul Hristos a spus că 
„Fiul Omului n-a venit să i se slujească, ci ca să slujească EI și să-şi dea 
sufletul răscumpărare pentru mulți” (Matei 20, 28). Nu există o 
poruncă a lui Dumnezeu care să ne angajeze la slujire, ci este o 
îndatorire a noastră, noi vrem să-l slujim. De ce vrem să-l slujim? 
Pentru că aşa este „cu vrednicie și cu dreptate”, pentru că așa trebuie, 
pentru că nu se poate altfel. Cineva care crede cu adevărat în 
Dumnezeu, nu poate să stea în fața lui Dumnezeu fără să-l aducă 
mărire, fără să-l aducă roadă, mulțumire, fără să se simtă îndatorat cu 
slujirea, atât în vremea sfintelor slujbe, cât şi în cealaltă vreme a vieții. 
Trebuie să ne simțim îndatorațţi chiar și cu slujirea omului de lângă noi, 
pentru că Dumnezeu a pus omul de lângă noi ca să-i facem bine, să-l 
ajutăm, să-l slujim lui Dumnezeu prin el. 

Cred că ați citit din Sfânta Evanghelie cuvântul spus de Domnul 
Hristos: „Nu vă bucuraţi de aceasta, că duhurile vi se pleacă, ci vă 
bucurați că numele voastre sunt scrise în ceruri” (Luca 10, 20). Poate 
ar fi bine să mă opresc asupra acestui cuvânt, pentru că este foarte 
important. 

Este important în înțelesul că şi noi trebuie să dorim a fi scrişi în 
cartea cea din ceruri, în gândurile Mântuitorului. În cartea prorocului 
Isaia este scris că Dumnezeu a zis: „Te-am însemnat în palmele 
Mele” (Isaia 49, 16) (este vorba de Ierusalim). Ce înseamnă să ai ceva 
scris în palmă? Să vezi mereu ce este scris. De câte ori vezi mâinile, 
vezi şi ce este scris în palmă. Bineînţeles, este un fel de a vorbi, pentru 
că deși vorbim de mâinile lui Dumnezeu („Mâinile Tale m-au făcut și 


m-au zidit” Ps. 118, 73), Dumnezeu nu trebuie gândit ca având mâini, 
ca având picioare ş.a.m.d. Numai Domnul Hristos, Care este Fiul lui 
Dumnezeu întrupat, este cu fire omenească și are trup omenesc, 
bineînțeles, transfigurat, mai presus de lumea aceasta. El poate să aibă 
ceva scris în palme. Şi, de fapt, chiar are: semnul cuielor! Acesta este 
semnul iubirii lui Dumnezeu. De câte ori privește Domnul Hristos prin 
firea Sa omenească la firea Sa omenească, la mâinile Sale, vede și 
semnul cuielor, semnul pe care voia să-l vadă Sfântul Apostol Toma. 
Când Domnul Hristos vede semnul cuielor, vede semnul iubirii, pentru 
că Fiul lui Dumnezeu S-a jertfit din iubire pentru noi, pentru ca numele 
noastre să fie scrise în ceruri. 

Dar ştim noi când anume vor fi scrise numele noastre în ceruri? 
Atunci când vor fi scrise mai întâi în cerul smereniei, după cum afirmă 
Sfântul loan Scărarul. Mai întâi să fim smeriţi, și-atunci sigur suntem 
scrişi în ceruri. Nu numai pe cer, ci şi în cer. Sfânta Tereza de Lisieux 
era bucuroasă că vedea cumva că pe cer este litera T scrisă cu stele, și 
zicea că e numele ei scris acolo. Dacă suntem smeriţi, Îi facem locaş lui 
Dumnezeu în sufletul nostru. Sufletul nostru devine cer al lui 
Dumnezeu, iar numele nostru, dacă-L avem pe Dumnezeu în noi, este 
scris în cerul smereniei. 

În sfârşit, m-am mai gândit la ceva: astăzi pomenim un sfânt cu 
numele Nikon, care are supranumele „Pocăiți-vă”. De ce i s-a dat 
numele acesta, de „Pocăiţi-vă”? Pentru că era un propovăduitor al 
pocăinţei. El le spunea mereu oamenilor să se pocăiască, în înțelesul de 
a părăsi păcatul, pentru că acesta este sensul pocăinţei, şi de a face 
roadă vrednică de pocăință, de a face cât mai mult bine, ca să se astupe 
relele. 

Pocăinţa trebuie făcută cu faţa spre viitor şi trebuie făcută cu 
nădejde și cu bucurie. Dacă ne îndreptăm mintea spre Dumnezeu şi 
ştim cât este de bun Dumnezeu, nu putem să ne îndoim de bunătatea 
Lui. Oricâte păcate ar fi făcut cineva, ştie că până la urmă mila lui 
Dumnezeu este mai mare decât păcatele lui, știe că Dumnezeu ne 
primeşte pe toţi dacă ne schimbăm viața. 

„Aşa şi în cer va fi mai multă bucurie pentru un păcătos care se 
pocăieşte, decât pentru nouăzeci și nouă de drepți, care n-au nevoie de 

pocăință” (Luca 15, 7) se spune în Sfânta Evanghelie, în legătură cu 


oaia cea pierdută. Numai că pentru a ajunge la aceasta trebuie să ne 
schimbăm viața. Ne schimbăm viața spre bine - e nădejde de bine. 
Rămânem mai departe în rele, se lățesc relele şi nu putem avea nici 
măcar liniște sufletească, iar despre bucuria celor care au conștiință că 
numele lor sunt scrise în ceruri, nici nu poate fi vorba. 

Trebuie să luăm aminte întâi să ne angajăm în slujirea Domnului 
şi în slujirea omului, pentru că este „Cu vrednicie și cu dreptate a ne 
închina Tatălui și Fiului și Sfântului Duh”; să dorim și să căutăm ca 
numele nostru să fie scris în cerul smereniei, ca să poată fi scris în 
ceruri şi, în sfârşit, să facem binele, ca semn al pocăinţei. 

Să avem nădejde la mila lui Dumnezeu şi pocăința noastră să fie 
cu bucurie și cu faţa spre viitor. Amin! 


PSALMUL 22 


Mănăstirea Brâncoveanu 
2 octombrie 1992 


Astăzi vă aduc în atenţie un psalm, anume Psalmul 22. 

Este psalmul cel mai plin de încredere, cel mai plin de înălțare, 
este psalmul bucuriei, al optimismului. Psalmistul își exprimă bucuria 
de a-L avea pe Dumnezeu aproape, şi zice: „Domnul este păstorul meu 
şi nimic nu-mi lipseşte”. ÎI compară pe Dumnezeu cu un păstor de oi, 
cu un cioban, și spune, plin de încredere, că „Domnul este păstorul 
meu” şi, pentru că este păstorul meu, „nimic nu-mi lipseşte”. 

Face apoi o comparație între oile păstorite de un păstor bun și 
încrederea, bucuria pe care o dă Dumnezeu celui care-l slujeşte: „La 
pășuni bune mă sălășluiește şi mă povățuieşte la ape line”. Pășunea și 
apa sunt două lucruri de căpetenie pe care le urmărește păstorul 
pentru oile sale. Comparativ vorbind, Dumnezeu ne dă toate cele de 
trebuință, exprimate în psalmul acesta prin pășunea cea bună și prin 
apa limpede. 

„Sufletul mi-l întăreşte pentru numele Său și pe cărările 
dreptății mă povățuiește”. Psalmistul vorbește acum despre el, despre 
unul care are suflet și care este mai presus decât oile cele 
necuvântătoare; „sufletul mi-l povățuieşte, mi-l întăreşte”, adică 


Dumnezeu se preocupă nu numai de cele trebuitoare pentru viața 
fizică, ci se preocupă şi de cele necesare vieţii sufletești, pentru că 
omul este ființă cu suflet şi are trebuințe mai presus de ale celor 
necuvântătoare. 

Siguranța că Dumnezeu este cu noi şi că ne dăruieşte toate cele 
de trebuință este dusă până la aceea că se nimicește orice temere: 
„De-aş umbla pe valea umbrei morţii (de-aș fi pândit de moarte), de 
rele nu m-aş teme, căci Tu cu mine eşti”. Încredinţarea prezentei lui 
Dumnezeu ne face hotărâți împotriva tuturor celor negative și, orice 
s-ar întâmpla, chiar de-am fi pândiți de moarte, având încredințarea şi 
fiind pătrunşi de adevărul că Dumnezeu este cu noi, n-avem niciun fel 
de teamă. 

„Toiagul Tău şi varga Ta, acestea sunt mângâierea mea”. În 
cuvintele acestea, Psalmistul vrea să spună că Dumnezeu, în grija Sa 
pentru mântuirea noastră, pentru binele nostru, ne poate trimite și 
necazuri, dar și în cazul când am avea necazuri, avem totuşi mângâiere 
din conștiința că necazurile ne vin ca din mâna lui Dumnezeu, pentru 
folosul nostru. 

„Tu-mi găteşti masă înaintea vrăjmaşilor mei. Cu untdelemn 
ungi capul meu și cupa mi-e plină rasă”. În aceste cuvinte arată 
belșugul bunătăţilor lui Dumnezeu revărsate peste cei credincioşi, 
chiar în fața unor lucruri care ar inspira teama, chiar în fața 
vrăjmașilor. În faţa vrăjmaşilor avem belșug. Ne găteşte Dumnezeu 
masă înaintea vrăjmașşilor: „Tu-mi găteşti masă înaintea vrăjmașilor 
mei. Cu untdelemn ungi capul mev”, adică îmi dai și cele care nu sunt 
de absolută trebuinţă, îmi dai mai mult decât as cere, de cât mi-ar 
trebui. „Cu untdelemn ungi capul meu” - cu untdelemnul cunoștinței, 
„Şi cupa e plină rasă”, adică nu există niciun fel de lipsă în legătura 
aceasta cu Dumnezeu, în belșugul pe care îl dă Dumnezeu. 

„Mila Ta, Doamne, să mă însoțească în toate zilele vieţii mele, ca 
să locuiesc zile multe în casa Domnului Dumnezeului meu”. Este o 
rugăciune către Dumnezeu cel milostiv, Care ne cuprinde cu mila Sa, şi 
avem încredințarea că Dumnezeu ne însoțește în toate zilele vieţii 
noastre: „Mila Ta, Doamne, să mă însoţească în toate zilele vieţii mele, 
ca să locuiesc zile multe în casa Domnului Dumnezeului meu”. 

Este cel mai senin psalm, un psalm al bucuriei, un psalm al 


încrederii, al încredinţării. Noi repetăm niște gânduri ale altora și nu 
ajungem să le simțim pentru noi înșine, pentru viața noastră. Umblăm 
după cantitate și nu suntem atenți la calitate. 

În Filocalia, vol. IV, se spune, că ucenicul l-a întrebat pe avva 
Filimon de ce citeşte mai ales din Psaltire? Cuviosul Filimon a zis: 
„Frate, atâta bucurie am în sufletul meu din cuvintele psalmilor, ca și 
cum eu însumi i-aș fi făcut”. 

Să ne ajute bunul Dumnezeu să avem şi noi conștiința că 
Psalmul 22 este psalmul nostru, psalmul pe care noi înșine l-am făcut, 
psalmul în care ne revărsăm cel mai bine, în care ne arătăm cel mai 
bine încredințarea prezentei lui Dumnezeu în viața noastră, în care ne 
arătăm cel mai bine bucuria de prezenta lui Dumnezeu, în care se 
manifestă cel mai mult şi cel mai bine mulțumirea și împlinirea 
sufletului nostru. 

Înaintea bunului Dumnezeu să ne facem mai buni, pentru că 
bunătatea cea mai multă se realizează în liniştea sufletului. În liniştea 
sufletului se realizează bucuria, se realizează conștiința prezentei lui 
Dumnezeu. Şi unde este Dumnezeu cu darul Său, acolo niciun lucru nu 
este greu. Amin! 


PSALMUL 102 


Mănăstirea Brâncoveanu 
9 octombrie 1992 


Între cei 150 de psalmi, doi îmi sunt cei mai apropiaţi: Psalmul 
22 şi Psalmul 102. Sunt psalmii bucuriei, psalmii revărsării sufleteşti de 
mulțumire lui Dumnezeu pentru binefacerile primite. Am putea zice, ca 
odinioară avva Filimon: „Psalmii aceștia, parcă eu i-am făcut”. 

Vom lua astăzi în considerare câteva versete desprinse din 
Psalmul 102, în care se arată bunătatea lui Dumnezeu față de fiecare 
dintre noi. 

Vorbind cu Dumnezeu, ne gândim la bunătatea lui Dumnezeu și 
spunem că „Pe cât e de sus cerul deasupra pământului, atât de mare 
este bunătatea Lui spre cei ce se tem de Dânsul'. Nimeni nu știe ce 
distantă este între cer și pământ. Nimeni nu știe unde este cerul. „Toţi 


ştim că este cer, dar nu ştim ce este”, zice Sfântul Petru Damaschin; Ilie 
Mâniat spune, vorbind despre rai: „O, raiule, noi putem să te 
dobândim, dar nu putem să te înțelegem”. În orice caz, între cer şi 
pământ este o distantă foarte mare. Numai în măsura în care ne 
apropiem de cer ne dăm seama ce este cerul. 

Dacă cerul este locul lui Dumnezeu, atunci inima omului este 
cerul. Prin urmare, când ne gândim la bunătatea lui Dumnezeu cea mai 
presus de cunoștința noastră, ne gândim la ceva nemărginit, ne gândim 
că „Pe cât de mare este mărirea Ta pe atât de mare este și mila Ta”. 
Știm că mărirea lui Dumnezeu, ca şi mila lui Dumnezeu, este 
nemărginită şi că ne putem încrede în mila lui Dumnezeu. Sfântul Isaac 
Sirul zice că „păcatele noastre față de mila lui Dumnezeu sunt ca un 
pumn de nisip față de un şuvoi îmbelșugat care împrăștie nisipul”. 

Prin urmare, trebuie să fim încredințaţi că Dumnezeu este bun, 
să avem încredere în bunătatea lui Dumnezeu, dar nu ca să păcătuim, 
ci ca să ştim că Dumnezeu ne iartă. Dacă Sfântul Evanghelist Luca s-ar 
fi gândit că pilda cu fiul risipitor, care este o mărturie despre bunătatea 
lui Dumnezeu, i-ar putea duce pe unii să păcătuiască, nu ne-ar fi lăsat 
această pildă. Nu ne este teamă că dacă credem în bunătatea lui 
Dumnezeu se înmulțesc păcatele, pentru că omul care are dreaptă 
judecată n-are de ce să înmulțească păcatele. Trebuie să fim 
încredinţaţi că bunătatea lui Dumnezeu, iubirea lui Dumnezeu şi mila 
lui Dumnezeu sunt nemărginite. 

Apoi, vorbind mai departe despre cele ale lui Dumnezeu, zicem: 
„Pe cât este de departe răsăritul de apus, atât a depărtat de la noi 
fărădelegile noastre”. Putem să fim încredințați nu numai că 
Dumnezeu este bun, ci putem să fim încredințaţi că este bun cu noi 
înșine. Ne ridică mai presus de noi, ne duce acolo unde este El, ni. Se 
dăruieşte nouă. Acesta este un lucru extraordinar! 

Mai departe zicem: „Cum miluiește un tată pe copiii săi, așa 
miluieşte Domnul pe cei ce se tem de Dânsul”. Nu a găsit Psalmistul o 
comparație mai potrivită pentru a arăta legătura lui Dumnezeu cu noi, 
decât legătura dintre un tată și un fiu al său. Prorocul Isaia, vorbind ca 
din partea lui Dumnezeu, zice că Dumnezeu a spus: „Oare va uita 
mama pe copiii săi?” și spunând apoi că nu va uita mama pe copiii săi, 
adaugă: „După cum mama își mângâie pe fiul ei și Eu vă voi mângâia pe 


voi, şi voi veți fi mângâiați în Ierusalim” (Isaia 66, 13). 

Dacă vrem să exprimăm legătura între Dumnezeu şi om, trebuie 
să pornim de la faptul că Dumnezeu este Tatăl nostru şi să ne gândim 
la Domnul Hristos, Care ne-a lăsat o rugăciune pe care noi o spunem 
fără să o gândim destul: „Tatăl nostru care ești în ceruri” - avem Tată 
în cer! Avem și mamă în cer, tot pe Dumnezeu, avem şi frate în cer, tot 
pe Dumnezeu. Dumnezeu este tot ce-i bun şi frumos față de noi. 
Domnul Hristos a spus că „Dacă un fiu îi va cere tatălui său pâine, oare 
piatră îi va da? Şi dacă-i va cere peste, oare şarpe îi va da? Și dacă-i va 
cere un ou, oare scorpie-i va da?”. Și spune Domnul Hristos: „Dacă voi, 
răi fiind (în calitatea de tată, fiind răi ca oameni), ştiţi să dați fiilor 
voştri daruri bune, cu atât mai mult Tatăl vostru Cel din ceruri” (Luca 
11, 13). 

Eu nu ştiu cum oamenii cred atât de mult în ceea ce spune 
Sfânta Evanghelie şi Sfânta Scriptură despre pedepsele veşnice, cum le 
este frică de iad, de pedeapsă şi de mânia lui Dumnezeu, și nu cred în 
bunătatea lui Dumnezeu. Nu zic să nu credem în ceea ce se spune în 
Sfânta Scriptură, în toate privinţele, dar să nu uităm de bunătatea lui 
Dumnezeu. Știind noi despre bunătatea lui Dumnezeu, să avem 
bucuria că suntem cuprinși în bunătatea Lui. 

lată de ce îmi plac mie aceşti psalmi, dintre care pe unul îl 
spunem în fiecare zi, la utrenie și, cu toate acestea, suntem așa de 
nebăgători de seamă față de el. Sfântul Isaac Sirul zice: „Cine nu se 
uimește de Dumnezeu, încă nu-L cunoaște pe Dumnezeu”. 

Dacă am cunoaște mai mult bunătatea lui Dumnezeu şi am 
înţelege-o și am simţi-o, ne-am uimi de bunătatea lui Dumnezeu și nu 
ne-am mai împrăștia cu lucrurile lumii acesteia, cu atâtea rele, cu 
atâtea deşertăciuni şi chiar cu atâtea spurcăciuni. 

Să ne ajute bunul Dumnezeu să ne încredințăm de tot ce-i sfânt, 
frumos, bun și înălțător, să ne ajute Dumnezeu să ne încredințăm şi de 
mijlocirile Maicii Preacurate, de bunătatea Maicii Preacurate, pentru că 
se spune că „tot ce poate Dumnezeu cu puterea, poate Maica Domnului 
cu rugăciunea”. 

Dacă avem încredințarea aceasta, n-avem de ce să ne mai 
temem: nici de moarte, nici de boală, nici de iad, nici de pedepse, de 
nimic, pentru că un tată nu poate să facă altceva decât să miluiască pe 


fiii săi, mai ales atunci când are la îndemână şi mijlocirile unei mame 
bune, ale Maicii Preacurate, şi ale tuturor sfinților. Dumnezeu să ne 
ajute! 

INTRAREA ÎN BISERICĂ A MAICII DOMNULUI 


Mănăstirea Brâncoveanu 
21 noiembrie 1997 


La slujba Sfântului Maslu este o alcătuire, o rugăciune către 
Maica Domnului, cu următorul cuprins: „Pe tine, preacuratul palat al 
Împăratului ceresc, ceea ce eşti mult lăudată, te rog, curățește-mi 
mintea mea cea întunecată cu tot felul de păcate şi o fă locaș 
înfrumusețat al dumnezeieștii Treimi, ca să laud şi să măresc puterea 
ta şi mila ta cea nemăsurată, fiind mântuit eu, netrebnicul robul tău”. 

Această rugăciune ne pune în atenție măreția Maicii Domnului. 
O numim pe Maica Domnului „palat preacurat al Împăratului ceresc”; o 
numim pe Maica Domnului „mult lăudată”. Dorim ca prin mijlocirea 
Maicii Domnului să fie curățita mintea noastră „de tot felul de păcate”, 
dorim să fie făcută mintea noastră „locaș înfrumusețat al 
dumnezeieştii Treimi”. Cerem aceasta „ca să laud și să măresc puterea 
ta și mila ta cea nemăsurată”. Avem în vedere măreţii ale Maicii 
Domnului pe care ni le pune în atenţie Sfânta noastră Biserică, dar pe 
care noi nu le putem înțelege și nu le putem prețui la măsura lor, 
pentru că nu avem condiţiile ca să stăm cu admiraţie în fața Maicii 
Domnului. 

O ştim pe Maica Domnului „palat al Împăratului ceresc”, o ştim 
„mult lăudată”, o ştim mijlocitoare, înfrumuseţătoare de suflet, știm că 
are putere și milă, ştim că are mărire, ştim că toate acestea trebuie 
luate în seamă. Pentru toate acestea trebuie să-i aducem laudă Maicii 
Domnului, dar nu putem face aceasta, pentru că lucrurile lui 
Dumnezeu nu pot fi înțelese numai din puterea omului. 

Maica Domnului este Maica Dumnezeului nostru, este cea aleasă 
de Dumnezeu ca prin ea să vină în lumea aceasta Fiul Său. Este cea 
care L-a purtat în pântecele său pe Mântuitorul lumii, este cea care L-a 
născut pe Cel ce este om adevărat și Dumnezeu adevărat. Maica 
Domnului este mama Mântuitorului nostru și atunci este mult lăudată; 


nu este nimeni în lumea aceasta ca Maica Domnului, nimeni nu are 
măsurile Maicii Domnului. lar măsurile Maicii Domnului sunt mari, 
pentru că ea este în legătură cu Treimea cea dumnezeiască, cu puterea 
care a umbrit-o, cu Duhul Sfânt care S-a pogorât peste ea, cu Fiul ei și 
Dumnezeul nostru pe care L-a născut. 

Maica Domnului este locaș al Preasfintei Treimi. Este mărirea a 
toată lumea, care din oameni a răsărit şi pe Cuvântul L-a născut. Este 
„mai înaltă decât cerurile și mai curată decât strălucirile soarelui”. Este 
„mai cinstită decât heruvimii și mai mărită, fără de asemănare, decât 
serafimii”, fiindcă este Maica Dumnezeului nostru. Pe toate acestea noi 
le spunem cu cuvântul. Am vrea să le înțelegem cu gândul și să le trăim 
cu simțirea, dar din puterea noastră nu putem face aceasta decât la 
măsurile noastre, şi atunci cerem de la Maica Domnului ajutor să 
înţelegem și să lăudăm mărirea ei, puterea ei, mila ei. 

Ar trebui să avem mereu astfel de gânduri măcar la sărbătorile 
Maicii Domnului, cinci fiind acestea: Naşterea Maicii Domnului în 8 
septembrie, Intrarea în Biserică a Maicii Domnului, în 21 noiembrie, 
Soborul Maicii Domnului, în 26 decembrie, Bunavestire, în 25 martie, 
şi Adormirea Maicii Domnului, în 15 august. Dar noi ne întâlnim cu 
Maica Domnului și în alte zile la slujbele noastre, când zicem: 
Sp III de dumnezeiască mărirea ta, că tu, Fecioară 
neispitită de nuntă, ai avut în pântece pe Dumnezeu Cel peste toate şi 
ai născut Fiu pe Cel fără de ani, pe Cel ce dăruiește pace tuturor celor 
ce te laudă pe tine”. 

Ne gândim la Maica Domnului în timpul sfintelor slujbe, când 
auzim: „Pe preasfânta, curata, preabinecuvântata, mărita, Stăpâna 
noastră, de Dumnezeu Născătoarea și pururea Fecioara Maria, cu toţi 
sfinții să o pomenim”. Ne gândim la Maica Domnului când auzim la 
sfintele slujbe: „Pe Născătoarea de Dumnezeu și Maica Luminii, întru 
cântări cinstind-o, să o mărim'. 

Ne gândim la Maica Domnului când ni se spune: „Pe tine, 
preacuratul palat al Împăratului ceresc, ceea ce eşti mult lăudată”. Ne 
gândim la Maica Domnului când se spun cuvintele: „De tine se bucură, 
ceea ce eşti plină de dar, toată făptura, soborul îngeresc şi neamul 
omenesc; ceea ce ești biserică sfințită și rai cuvântător, lauda fecioriei, 
din care Dumnezeu S-a întrupat şi prunc S-a făcut Cel ce este mai 


înainte de veci. Că braţul tău - scaun l-a făcut şi pântecele tău mai 
desfătat decât cerurile l-a lucrat. De tine se bucură, ceea ce eşti plină 
de har, toată făptura, mărire ţie!”. Ne gândim la Maica Domnului ca la 
ceea ce este mai presus de minte şi de cuvânt, căci ni se spune: „Pe 
tine, Maica lui Dumnezeu, cea mai presus de minte și de cuvânt, care ai 
născut negrăit sub ani pe Cel fără de ani, credincioșii, te mărim”. 

Astăzi, la sărbătoarea aceasta, ne gândim la legătura Maicii 
Domnului cu Templul din Ierusalim. Templul din Ierusalim era un 
locaş sfânt, ceea ce aveau evreii mai de căpetenie, mai înalt, mai 
deosebit, un fel de cer pe pământ, un fel de loc în care se unește cerul 
cu pământul. Dorinţa evreilor era ca fiecare să ajungă la Templul din 
Ierusalim. Acolo, după Tradiţia Bisericii, preasfânta Fecioară Maria a 
stat 12 ani şi fost educată împreună cu alte fecioare, până la vârsta de 
15 ani. 

Templul din lerusalim era ceva deosebit, dar în el era o încăpere 
mai presus decât orice în această lume. Acolo era Chivotul Legii, în 
care erau cele două Table ale Legii, pe care erau scrise cele 10 Porunci, 
era Toiagul lui Aaron, care odrăslise, era un vas cu mană din cea care 
căzuse spre hrana evreilor în pustie, după ce trecuseră Marea Roşie, 
când au fost eliberaţi din robia Egiptului, erau doi heruvimi care aveau 
aripile întinse peste Chivotul Legii... Acolo nu intra decât o dată pe an, 
singur, arhiereul. 

În credinţa Bisericii noastre este şi adevărul că Maica Domnului 
a stat în această încăpere, vreme îndelungată, deşi sunt unii care spun 
că lucrul acesta era cu neputinţă. Și totuși, Biserica noastră zice, în 
alcătuirile ei de slujbă: „Ceea ce s-a hrănit în Sfânta Sfintelor, celei 
îmbrăcate cu credinţa și cu înţelepciune și cu neîntinata feciorie, 
maimarele Gavriil i-a adus din ceruri închinăciune”. 

Nu trebuie să fim încurcaţi în gândurile noastre de astfel de 
nepotriviri, ci trebuie să știm că dacă lucrul acesta n-a fost cu putință 
în chip obişnuit, a fost cu putinţă în chip mai presus de fire. În Epistola 
către Evrei a Sfântului Apostol Pavel este scris că Domnul nostru lisus 
Hristos, Arhiereul cel veșnic, n-a intrat niciodată într-o Sfântă a 
Sfintelor făcută de mână omenească. Și totuși a intrat în Sfânta 
Sfintelor, în Sfânta Sfintelor pe care o închipuia Sfânta Sfintelor de aici, 
de pe pământ. Sigur, așa a fost și cu Maica Domnului. 


Maica Domnului, cea pregătită ca să-L nască pe Mântuitorul 
lumii, cea pregătită ca în pântecele ei să se unească firea omenească cu 
firea dumnezeiască în Mântuitorul nostru lisus Hristos, a intrat și ea în 
Sfânta Sfintelor - prin viaţa ei, prin gândurile ei, prin măreţiile ei, prin 
darurile ei. A intrat în Sfânta Sfintelor care este smerenia, pentru că la 
Bunavestire a zis către îngerul binevestitor „lată roaba Domnului, fie 
mie după cuvântul tău!” (Luca 1, 38), iar Sfânta Elizabeta i-a zis: 
„Binecuvântat este rodul pântecelui tău!” (Luca 1, 42). 

Toate acestea s-au întâmplat având-o în vedere pe Maica 
Domnului, care este „mai înaltă decât cerurile” şi, dacă este mai înaltă 
decât cerurile Bisericii noastre, dacă este mai curată decât strălucirile 
soarelui, sigur că prin aceasta a intrat în Sfânta Sfintelor nefăcută de 
mână omenească - prin viaţa ei, prin ceea ce purta în suflet, prin ceea 
ce a avut în gândurile ei când se pregătea să nască pe Mântuitorul, prin 
ceea ce a gândit, prin ceea ce a simţit când L-a purtat în pântecele ei pe 
Mântuitorul lumii. 

Maica Domnului, ea însăși este Sfântă a sfinților, Sfântă mai 
înaltă decât toți sfinţii. La măsurile Maicii Domnului nu există niciun 
sfânt. Noi aşa o cinstim pe Maica Domnului, ca pe cea mai înaltă dintre 
toţi sfinţii, ca pe cea mai aleasă, ca pe ceea ce este unică în lumea 
aceasta. Dacă ea a fost închipuită de Sfânta Sfintelor, de încăperea 
aceea din Templul din lerusalim în care nu putea să intre decât o dată 
pe an singur arhiereul, dacă a fost închipuită de Sfânta Sfintelor, atunci 
este ea însăși Sfântă a Sfintelor. Biserica noastră ne-o prezintă ca fiind 
un „sicriu însufleţit”, un chivot: „Ca de un sicriu însufleţit, ca de un 
chivot însuflețit al lui Dumnezeu, nicicum să nu se atingă mâna 
necredincioşilor, iar buzele credincioșilor, fără tăcere glasul îngerului 
strigând, cu bucurie să zică: «Bucură-te, cea plină de dar, Domnul este 
cu tine!»”. 

Aşa a zis îngerul, aşa zicem şi noi, de aceea avem bucuria de a fi 
cinstitori ai Maicii Domnului. O primim pe Maica Domnului aşa cum 
ne-o prezintă Biserica, o ținem în sufletul nostru cu evlavia câtă o 
avem şi ne silim să urmăm exemplul Maicii Domnului în supunerea 
față de Mântuitorul, în grija față de oameni, în tăcerea care se 
desprinde din faptul că avem atât de puţine cuvinte ale Maicii 
Domnului în Sfânta Evanghelie. O avem pe Maica Domnului ca exemplu 


de milostivire pentru cei ce au trebuință de ajutorul ei şi, știind că 
Maica Domnului nu este numai mama Mântuitorului, ci și mama 
noastră, ne gândim şi la însușirile de mamă pe care le are preasfânta 
Fecioară Maria față de credincioșii care fac ceea ce a zis ea să facă, 
adică ascultă de Mântuitorul nostru lisus Hristos. 

Să-l mulțumim lui Dumnezeu pentru aceste daruri ale Bisericii 
noastre, să mulțumim lui Dumnezeu pentru faptul că Maica Domnului 
este și mama noastră. Să mulțumim lui Dumnezeu pentru faptul că 
avem pe Maica Domnului mijlocitoare pentru binele nostru, să 
mulțumim lui Dumnezeu că avem pe Maica Domnului ajutătoarea 
noastră. Să nu uităm că „ceea ce poate Dumnezeu cu puterea, poate 
Maica Domnului cu rugăciunea”, și să avem încredere în ajutorul ei. 
Să-i urmăm cât putem exemplul, ca să avem şi noi parte de 
binecuvântarea Domnul nostru lisus Hristos acum și pururea, amin! 


PILDA CU BOGATUL 
CĂRUIA I-A RODIT ȚARINA CU BELȘUG 


Mănăstirea Brâncoveanu 
22 noiembrie 1998 


La această Sfântă Liturghie s-a citit din Sfânta Evanghelie de la 
Luca, pilda cu bogatul căruia i-a rodit țarina cu belşug. Este o pildă 
nepilduitoare. În această pildă se arată că nu trebuie să facă cineva 
cum a făcut acel bogat care a avut în vedere posibilitatea de a aduna 
bogații numai pentru el. 

În Capitolul al XII-lea al Evangheliei de la Luca scrie că odată, pe 
când vorbea Domnul Hristos puţinilor ascultători, cineva din mulțime 
a zis: „Învăţătorule, zi fratelui meu să împartă cu mine moştenirea”, și 
Domnul Hristos a răspuns: „Omule, cine M-a pus pe Mine judecător sau 
împărțitor peste voi?”, după care a adăugat: „Luaţi aminte, că viața 
cuiva nu stă în prisosul avuţiilor sale”, iar ca ilustrare a acestui fapt a 
spus pilda cu bogatul căruia i-a rodit țarina cu belșug. O ştim cu toții, 
am fi putut s-o învăţăm chiar înainte de a fi citită la Sfânta Liturghie: 
Un om bogat a văzut că în anul acela țarina lui a rodit cu belșug. A 
intrat atunci la îngrijorare și s-a întrebat ce-ar putea să facă în această 


împrejurare, că nu-i pregătit pentru a aduna atâtea roade în magaziile 
pe care le are. După oarecare chibzuinţă, a zis: „Voi dărâma magaziile 
şi mai mari le voi zidi, voi aduna acolo toate roadele mele și voi zice: 
«Suflete, ai multe bunătăți strânse pentru mulți ani; odihneşte-te, 
mănâncă, bea, veseleşte-te»”. Dumnezeu, se spune mai departe în 
pildă, i-a zis: „Nebune! În această noapte vor cere de la tine sufletul tău. 
Şi cele ce ai pregătit ale cui vor fi?” şi încheie Domnul Hristos pilda, 
spunând: „Așa se întâmplă cu cel ce-și adună comori sieşi şi nu se 
îmbogățește în Dumnezeu!” 

Am învățat când eram student la Teologie, la cursul numit 
Ermeneutică (un curs care învață cum se tălmăcesc cuvintele din 
Scriptură) că dacă vrei să înţelegi bine un text, trebuie să ai neapărat în 
vedere scopul pentru care a fost scris (în cazul nostru - pilda cu 
bogatul căruia i-a rodit țarina cu belșug). Ce a urmărit Domnul Hristos 
să-i învețe pe oameni prin această pildă? Am putea să știm? Da, este 
foarte simplu! mai întâi încadrând în context; aceasta este o regulă, 
adică nu iei textul cuvânt cu cuvânt, ci urmăreşti cui i-au fost spuse 
cuvintele, de ce i-au fost spuse omului aceluia, de ce a fost el 
caracterizat ca nebun, în ce împrejurare? Ca să înţelegi lucrurile 
acestea, trebuie să ai în vedere toate câte sunt în legătură cu aceste 
afirmaţii. 

Am putea zice foarte simplu: „Nu ne priveşte, nu ne interesează! 
Nu avem nicio treabă cu pilda aceasta, nu ține de noi!” Dar oare nu ține 
de noi nici cuvântul: „Așa se întâmplă cu oricine care se îmbogățește 
pentru sine și nu se îmbogățește în Dumnezeu”? Aici ne privește! 
Partea aceasta, că se cuvine a ne îmbogăţi în Dumnezeu, ne privește! 
Nu ni se spune ce înseamnă a ne îmbogăţi în Dumnezeu, dar înțelegem 
din pildă. A te îmbogăţi în Dumnezeu înseamnă să dai din prisosul tău. 
Duminica trecută vă spuneam că samarineanul milostiv a dat din 
prisosinţa lui. Aşa trebuia să facă și bogatul căruia i-a rodit țarina, să 
dea din ceea ce avea el în plus. Nu trebuia nici să-și facă provizii mai 
mari, nici să adune pe mai mulţi ani roadele, ci să se gândească și la cei 
care n-au, să le dea şi acelora și atunci s-ar fi îmbogăţit în Dumnezeu 
din prisosul lui. El n-ar fi fost păgubit cu nimic, ar fi trăit tot atât de 
bine, dar ar fi putut să-i ajute și să-i veselească şi pe alții. 

Ziceam că ne priveşte şi pe noi ceva: cuvântul acesta, că trebuie 


să ne îmbogățim în Dumnezeu. Cum? Dacă avem prisosuri, să le 
folosim pentru binele altora și atunci suntem la măsurile 
samarineanului milostiv, iar Domnul Hristos ne recomandă și pe noi 
cum l-a recomandat pe samarineanul milostiv, când a zis: „Mergi și fă 
şi tu asemenea” (Luca 10, 37), dă şi tu din ceea ce ai, dă şi tu din 
prisosul tău! mai întâi l-a recomandat pe samarineanul milostiv acelui 
om care L-a întrebat pe Domnul lisus Hristos: „Cine este aproapele 
meu?”, acelui om care a înţeles că aproapele celui căzut între tâlhari 
este samarineanul milostiv. Domnul Hristos a zis: „Mergi și fă și tu 
asemenea”. Cuvântul acesta ni-l spune Domnul Hristos tuturor, pentru 
că toți trebuie să facem ceea ce a făcut samarineanul milostiv. 

Dar mai e ceva ce ne priveşte pe noi, chiar dacă nu suntem 
bogați, chiar dacă nu avem țarina, chiar dacă nu facem hambar, chiar 
dacă ne mulțumim cu câte le avem, chiar dacă nu zicem: „Suflete, ai 
multe bogății strânse pentru mulți ani, odihnește-te, mănâncă, bea, 
veseleşte-te!”. E ceva ce Domnul Hristos nu are în vedere în text aşa de 
lămurit, ceva la care ne gândim prea puţin, poate chiar deloc. 

Dacă luăm aminte cum este prezentată pilda, vedem că omul 
acela nu a făcut nimic din ce și-a propus: nu a dărâmat hambarele, nu a 
făcut altele, nu a adunat bogăţiile în hambare, nu a zis ce și-a propus să 
zică şi, cu toate acestea, a fost numit nebun: „Nebune, în noaptea 
aceasta vor cere de la tine sufletul tău, iar cele ce le-ai adunat, ale cui 
vor fi?”. Ne priveşte pe toţi: și pe cei săraci și pe cei bogați, şi pe cei 
învățați şi pe cei neînvățaţi. Ce anume? Că Dumnezeu priveşte 
înăuntrul nostru, că Dumnezeu ne cunoaște tainele inimii, că 
Dumnezeu știe aşezarea sufletului nostru. Ne dăm seama de aceasta 
din cuvintele Domnului Hristos: „Din prisosul inimii grăieşte 
gura”(Luca 6, 45); „După roadele lor îi veţi cunoaște” (Matei 7, 16); 
„Omul cel bun, din vistieria cea bună a inimii sale scoate cele bune, iar 
omul cel rău, din vistieria cea rea a inimii sale scoate cele rele” (Luca 6, 
44 - 45). 

Cum e cu bogatul căruia i-a rodit țarina? Cele ce ni se spun în 
pildă că le-a zis - nu le-a zis nici măcar cu cuvântul vorbit! De unde 
ştim? Scrie acolo, în Evanghelie: „Şi-a zis în sine”, deci nu a zis cu 
cuvântul vorbit, nu a zis către cineva, ci în sine, în mintea lui, în 
conștiința lui a zis: „Ce voi face, că nu am unde să adun bogăţiile mele? 


Știu ce voi face (în gând zicea): voi dărâma hambarele mele (deci la 
viitor), voi zidi altele mai mari, voi aduna în ele belșugul de rod al 
țarinilor mele, și voi zice: «Suflete, ai multe bogății strânse pentru 
mulţi ani, odihneşte-te, mănâncă, bea, veseleşte-te!»”. Nu a zis nimic cu 
cuvântul, nu a zis nimic la prezent, ci numai la viitor, iar Dumnezeu i-a 
zis: „Nebune!”. De ce i-a zis Dumnezeu - nebun? Pentru că n-avea nişte 
judecaţi în care să intre şi Dumnezeu, Care a binecuvântat țarina să 
intre atâta belșug. Nu a zis: „Oare Dumnezeu, Care este dătătorul 
binelui, ce-mi cere? Oare Dumnezeu n-ar vrea să dau cuiva din 
bogăţiile acestea?” Dacă ar fi gândit în lumina gândului la Dumnezeu, 
nu mai era nebun. EI L-a exclus pe Dumnezeu din gândurile lui. El a 
făcut ce a zis Psalmistul: „Zis-a cel nebun în inima sa: «Nu este 
Dumnezeu»” (Ps. 13, 1). El a zis „Nu este Dumnezeu”, nu în înțelesul că 
a spus cu cuvântul, ci în înțelesul că nu a ţinut seama de Dumnezeu, nu 
l-a interesat de Dumnezeu. 

Aşa zic mulți în gândul lor sau nici nu zic, dar acționează ca și 
când nu ar exista Dumnezeu. De exemplu, trebuie să meargă omul la 
biserică și zice: „Nu mă duc la biserică!”. Nu te duci la biserică, dar știi 
tu ce înseamnă treaba aceasta? Înseamnă că L neglijezi pe Dumnezeu, 
că L pui pe Dumnezeu la spate, că L pui pe Dumnezeu în dos, că nu vrei 
să știi de Dumnezeu. Aaa... păi eu cred, eu mă închin, eu zic 
rugăciunile... Da, zici atunci, seara, când te culci, dar când trebuie să te 
duci la biserică, nu există Dumnezeu pentru tine, nu te interesează 
Dumnezeu, nu vrei să ştii de Dumnezeu. Aceasta este atitudinea, de aici 
se vede dacă ești sau nu cu Dumnezeu. 

Dumnezeu i-a zis „nebun” pentru că bogatul acela nu a ținut 
seama de Dumnezeu. În mod practic nu a ţinut seama de Dumnezeu. 
Probabil că dacă l-ar fi întrebat cineva: „Crezi în Dumnezeu?” „Cred!” — 
ar fi zis, dar faptele lui l-au arătat necredincios. 

De multe ori le zic oamenilor: „Nu crezi în Dumnezeu, pentru că 
nu te duci la biserică! Și ei: „Ba cred!” Cum crezi în Dumnezeu, când tu 
nu te duci la biserică? Cum crezi? Unde-i credinţa ta, ce lucrare are 
credința ta? 

Ceea ce mă interesează acum și aş vrea să reținem cu toții, 
pentru că sunt lucruri care ne privesc, este faptul că Dumnezeu se uită 
înăuntrul inimii, se uită la așezarea omului; Dumnezeu știe ce este 


omul, ce face omul, ce crede omul 

Să ţinem seama de lucrul acesta: bogatul nu a zis cu cuvântul, a 
zis în sine, nu a împlinit ce şi-a propus, nu a ajuns să zică ce voia să zică 
Şi, cu toate acestea, a fost socotit nebun. 

Din această pildă să învăţăm să înlăturăm și gândurile care ar 
putea fi contrare voii lui Dumnezeu. Dacă privim pilda în acest sens, 
avem cu toţii ceva de învăţat din ea. Totodată, să cercetăm și să ne 
îmbogățim în Dumnezeu, ca să nu ni se întâmple ceea ce i s-a întâmplat 
bogatului care se gândea numai la el însuși. Dacă facem așa, este 
nădejde de bine și acum, şi în veşnicie. Amin! 


CUVINTE DE LA ATHOS 


Mănăstirea Brâncoveanu 
5 iunie 1996 


Astăzi se face pomenirea Sfântului Atanasie, cel care a întemeiat 
Lavra din Sfântul Munte, prima mănăstire din Muntele Athos. 

Orice mănăstire este ceva deosebit față de lumea aceasta, dar 
Sfântul Munte are ceva deosebit și față de celelalte mănăstiri. Unii 
dintre călugări se gândesc mereu cum ar fi să ajungă ei în Sfântul 
Munte, să trăiască acolo. Este un gând bun, deşi nu s-ar putea zice că 
dacă ai ajuns la Sfântul Munte, gata, ai ajuns în cer. Tot oameni sunt și 
la Sfântul Munte. L-am întrebat odată pe un părinte de acolo, părintele 
Dometie Trihenea, când a fost la noi la mănăstire: „Părinte, cum sunt 
părinţii de la Sfântul Munte?” Şi a zis: „Să nu-ţi închipui că la Sfântul 
Munte sunt oameni veniți din cer pe pământ! Sunt oameni de pe 
pământ... care doresc să ajungă în cer!” Bineînţeles, dacă sunt oameni 
de pe pământ, înseamnă că şi acolo sunt lucruri care ţin de pământul 
acesta. Sunt și acolo oameni doritori de avere, deşi s-au făgăduit la 
sărăcie, sunt şi acolo oameni doritori de mărire, deşi s-au făgăduit la 
smerenie; sunt și acolo oameni doritori de plăcere, deşi s-au făgăduit 
să renunţe la plăcerile veacului acestuia; și acolo, fiind oameni, se 
ceartă unii cu alții, deși ar trebui să caute pacea cu toată lumea, după 
cuvântul Sfântului Apostol Pavel (Evrei 12, 14). 

Sunt însă şi unele înlesniri, care nu se află în altă parte. De pildă, 


faptul că acolo, fiind mănăstiri de bărbaţi, nu intră femeile. Femeile nu 
au voie să intre în Sfântul Munte nu pentru că ar fi inferioare, că ar fi 
nevrednice sau că ar fi căzute din darul lui Dumnezeu, ci ca să nu fie 
prilej de ispită. Părinţii de la Sfântul Munte și-au dat seama că femeia 
poate fi o primejdie și au hotărât ca acolo să nu ajungă nicio femeie. Și 
în România, la Mănăstirea Frăsinei, este rânduială ca la Sfântul Munte, 
nu intră femeile. 

La Sfântul Munte se ţine foarte mult la rânduiala de suflet. 
Mitropolitul Nicolae Bălan, Dumnezeu să-l odihnească, când părintele 
Arsenie [Boca] și cu părintele Serafim [Popescu] s-au hotărât să devină 
călugări, i-a trimis mai întâi la Sfântul Munte. I-a trimis să cunoască 
realitățile de acolo, să înveţe acolo şi să se întoarcă să rostuiască viața 
de aici. Nu s-a putut împlini lucrul acesta decât în parte. Nu s-a putut 
rândui ca în această mănăstire să nu intre femeile. Acum, să fim 
cinstiți, știm cum intră: într-o ţinută în care nu se cuvine să intre 
cineva într-o mănăstire. Tolerăm lucrurile acestea din diferite motive 
care nu țin de Dumnezeu și n-avem curajul să spunem că așa nu se 
cuvine! Vedeţi cât de departe suntem de Sfântul Munte?! 

Pomenim astăzi pe un sfânt care a fost la Sfântul Munte, și nu 
ținem seama de gândurile lui și de rânduielile lui! Ca la Sfântul Munte 
nu se poate, ca la Frăsinei nu se poate, că nu-i hotărârea de la început 
şi nu-i hotărârea aşa, dar mai multă grijă trebuie să avem! În Pateric se 
spune că diavolul s-a dus la o mănăstire unde era nu o femeie, ci un 
copil, şi a zis: „Apoi, dacă eşti tu aici, nu mai am ce face!” Și aceasta 
trebuie să ne dea de gândit! De ce? Copilul are ceva din înfățișarea 
femeii şi poate fi ispititor pentru cei care nu au destulă tărie şi se 
gândesc la păcate. Este adevărat că tot în Pateric se spune că erau 

unii călugări că se jucau copii în apropiere și s-au plâns 
Cuviosului Pimen, care le-a zis: „De glasul îngerilor fugiţi?” Depinde 
cum priveşti o chestiune, dar nu știi dacă întotdeauna ești așa de 
statornicit în bine încât să nu mai poți fi clintit. 

Părintele Serafim, Dumnezeu să-l odihnească, a stat la Sfântul 
Munte șase luni. În aceste şase luni a fost povăţuit de părintele Antipa 
Dinescu, care este cuprins și în Patericul românesc, foarte pe scurt. 
Acolo, la Sfântul Munte, părintele Serafim a primit o scrisoare de la 
mitropolitul Nicolae Bălan, care i-a dat în grijă să meargă la Atena să se 


înscrie la Facultatea de Teologie, că numai așa poate să-i trimită bursă 
din tară. Se gândea mitropolitul că părintele o să vină și cu niște 
cunoştinţe de limbă greacă. Părintele Serafim i-a spus părintelui 
Antipa că a primit scrisoarea care-l îndemna să se ducă la Atena, la 
Teologie. Este interesant răspunsul părintelui Antipa (să nu uităm că 
era vorba de o scoală teologică, nu de o scoală laică): „Mă, să te ţii de 
pravilă, că dacă nu, te îndrăcești!” 

Dacă părintele Serafim ar fi adus numai cuvântul acesta, nu s-a 
dus degeaba la Sfântul Munte. Nu s-a dus degeaba pentru el, nu s-a dus 
degeaba pentru mine și nu s-a dus degeaba pentru toți care ştiu 
cuvântul acesta al părintelui Antipa Dinescu: „Să te ţii de pravilă, că 
dacă nu, te îndrăcești!”. Scazi, te învârtoșezi, uiţi de Dumnezeu, ÎI 
neglijezi pe Dumnezeu! Cei care-L neglijează pe Dumnezeu sunt mai 
răi decât necredincioşii! 

La mine la spovedanie vin oameni care spun că sunt credincioşi, 
dar că nu merg la biserică. Totdeauna le spun: „Este mai bine să nu 
crezi în Dumnezeu, decât crezând, să-L pui pe Dumnezeu la spate!” 
Când crezi în Dumnezeu, trebuie să faci ceva pentru Dumnezeu. Lui 
Dumnezeu nu-l dai „ceva da” şi „ceva nu”, ci-l dai tot ce poţi! Sigur că 
sunt împrejurări când nu poţi să-ţi faci toate datoriile. 

Dumnezeu ştie neputințele omului și primeşte şi neputintele în 
loc de pravilă. Aceasta nu înseamnă că nu-ţi faci pravila în cazul când 
nu poți să ţi-o faci! E ca și când ţi-ai făcut-o, dacă ajungi la neputinţa de 
a ţi-o face, dar doreşti totuşi s-o faci. În cazul acesta, fără pravilă - eşti 
cu pravilă! Pentru că nu uiţi de Dumnezeu, pentru că nu-L neglijezi pe 
Dumnezeu. lar dacă poți să-l slujeşti lui Dumnezeu și zici: „Lasă, fac eu 
mai puţin astăzi, că fac altă dată”, în cazul acesta te joci cu Dumnezeu. 
Și dacă te joci cu Dumnezeu, ajungi să se întâmple cu tine ceea ce a 
spus părintele Antipa Dinescu: te îndrăcești și atunci mergi din rău în 
mai rău. 

Prin anii '75 au fost aici, la mănăstire, niște călugări francezi de 
la Sfântul Munte: părintele Placide [Deseille], pe care unii poate-l știți, 
şi nişte ucenici ai lui. Ei ne-au adus de la Sfântul Munte un cuvânt care 
mie mi-a plăcut tare mult. L-am reţinut, l-am spus și altă dată și-l voi 
mai spune: „La Dumnezeu să te gândești ca la Dumnezeu, nu ca la om, 
şi să-L respiri pe Dumnezeu cum respiri aerul!”. Cuvântul acesta pare 


cumva de neînțeles: cum adică să-L respiri pe Dumnezeu, că 
Dumnezeu nu este aer?! Este vorba de înţelesul de a nu-L uita pe 
Dumnezeu, să ţii seama de Dumnezeu cum tii seama de aerul pe care-l 
respiri. 

La Dumnezeu să te gândești cât trebuie şi, mai ales, „ca la 
Dumnezeu, nu ca la om”. Sunt unii oameni care-mi spun: „Părinte, vă 
spun drept că atunci când sunt pe cale să fac un păcat, de multe ori mă 
gândesc la dumneavoastră mai mult decât la Dumnezeu”. Deci tine la 
om mai mult decât la Dumnezeu! Este bine că se oprește omul de la 
păcat, indiferent din ce motive, dar e frumos să ne gândim la 
Dumnezeu. Dumnezeu să fie în prim-planul existentei noastre! 

Pentru că a fost vorba de pravilă, de rânduială de rugăciune, de 
program de slujbă, de participarea la sfintele slujbe, tot părintele 
când a venit vorba despre pescuit, a zis: „E mai 
cartoafele (sic!), dar pierzi prea multă vreme de pravilă 
pentru pescuit!” lată un gând de la Sfântul Munte: pierzi vreme de 
pravilă când mergi la pescuit. Stai prea mult acolo şi nu-ți împlinești 
datoriile principale; nu te-ai făcut călugăr ca să pescuieșşti, te-ai făcut 
călugăr ca să-l slujești lui Dumnezeu. Dacă pescuiești şi nu-ți 
îndeplineşti datoriile pe care le ai, ai ales pestele în loc de Dumnezeu! 
Ai ales pestele în loc de pravilă! Deci părintele Dometie a avut dreptate 
când a zis că pierzi timp de pravilă pentru pescuit. 

Cred că astăzi, când pomenim pe Sfântul Atanasie al Athonului, e 
bine să ne gândim la aceste cuvinte de la Sfântul Munte. Este bine să ne 
facem program mai serios întru a-l sluji lui Dumnezeu, este bine să 
înlăturăm toate primejdiile, pentru că nu avem rânduiala de la Sfântul 
Munte și nici măcar nu ne silim să ne facem rânduială atât cât am 
putea în condiţiile noastre. La spovedanie ne putem gândi și la aspecte 
de felul acesta. 

Dumnezeu să ne ajute! 

SĂ TACĂ TOT TRUPUL OMENESC 


Mănăstirea Brâncoveanu 
13 aprilie 1996. 


Alaltăieri, la Sfânta Liturghie, în loc de imnul heruvimic „Noi, 


care pe heruvimi, cu taină închipuim, şi făcătoarei de viața Treimi 
întreit sfântă cântare aducem; toată grija cea lumească să o lepădăm. 
Ca pe Împăratul tuturor să primim, pe Cel înconjurat în chip nevăzut 
de cetele îngerești. Aliluia, aliluia, aliluia”, s-a cântat: „Cinei Tale celei 
de Taină, Fiul lui Dumnezeu, astăzi părtaş mă primește, că nu voi 
spune vrăjmașilor Tăi Taina Ta, nici sărutare îţi voi da cu Iuda; ci ca 
tâlharul mărturisindu-mă, strig Ție: Pomeneşte-mă, Doamne, întru 
Împărăţia Ta”. 

Era firesc să se spună aceste cuvinte adresate Mântuitorului 
nostru lisus Hristos, pentru că se pomenea atunci Cina cea de Taină, 
ultima cină pe care a avut-o Domnul Hristos înainte de Sfânta Sa 
Pătimire, înainte de Răstignirea Sa. Este cina la care a fost întemeiată 
Sfânta Liturghie, adică s-a rânduit ca acea cină să se repete mereu, 
până la sfârşitul veacurilor, pentru credincioşii care se împărtăşesc. 

Cuvintele acestea: „Cinei Tale celei de Taină astăzi...” le spunem 
de fiecare dată când stăm în fața Sfântului Potir, pentru a ne împărtăși 
cu dumnezeieştile, sfintele, preacuratele, nemuritoarele, cereștile, de 
viaţa făcătoarele, înfricoşătoarele lui Hristos Taine. În felul acesta, 
pomenind Jertfa Mântuitorului nostru lisus Hristos, avem în față 
cinstitele Taine ale Mântuitorului nostru lisus Hristos şi Cina cea de 
Taină, avem bucuria de a sta în fața Mântuitorului nostru lisus Hristos, 
Care a găsit chipul de a. Se uni cu credincioșii, intrând în alcătuirea 
mădularelor lor. 

Tot la Sfânta Liturghie s-au spus niște cuvinte care se spun 
numai o dată pe an, în Sâmbăta Mare: „Să tacă tot trupul omenesc şi să 
stea cu frică și cu cutremur şi nimic pământesc în sine să nu 
gândească”. Este un îndemn al Bisericii noastre, o atragere a luării 
aminte: „Să tacă tot trupul omenesc”. De ce să tacă? Pentru că dacă ar 
vorbi, n-ar putea să spună ceea ce ar trebui. Mai bine să stea cu frică și 
cu cutremur, în tăcere, pentru că viața nu se manifestă numai în 
cuvânt, ci și în gând. Toate aspectele vieţii își au temelia în gând. După 
versetul „Să tacă tot trupul omenesc, să stea cu frică şi cu cutremur” se 
adaugă: „şi nimic pământesc în sine să nu gândească”. Cu alte cuvinte, 
dacă putem avea gânduri cerești, să gândim cu gânduri cereşti și nimic 
pământesc să nu gândim. Răstignirea Mântuitorului nostru lisus 
Hristos, Moartea Lui pe Cruce, înmormântarea Lui, Așezarea în 


Mormânt, faptul că a petrecut în mormânt timp de trei zile, sunt 
lucruri mai presus de gândul omului și nu le putem înțelege cu mintea 
omenească 

Poate că vă aduceţi aminte că odată, când Domnul Hristos i-a 
întrebat pe ucenicii Săi „Voi cine ziceţi că sunt Eu?”, Sfântul Apostol 
Petru a zis „Tu eşti Hristos, Fiul lui Dumnezeu Celui viu”, iar 
Mântuitorul l-a fericit, zicând: „Fericit eşti Simone, fiul lui Iona, că nu 
trup şi sânge ţi-au descoperit ție aceasta, ci Tatăl Meu, Cel din 
ceruri'(Matei 16, 15 - 16). Cu alte cuvinte, gândurile pe care le-a 
exprimat erau gânduri cerești, descoperite de Tatăl. Firea omenească 
nu poate să înțeleagă aşa ceva şi nu poate să afirme așa ceva. Dacă le 
ştii, dacă le crezi, dacă le spui, atunci înseamnă că acestea le ştii de la 
Tatăl Cel din ceruri. 

N-au trecut însă decât câteva clipe până când Sfântul Apostol 
Petru să aibă nişte gânduri pământeşti. După ce Domnul Hristos a spus 
că El va fi răstignit, că va muri pe cruce și apoi va învia, Sfântul Apostol 
Petru L-a chemat pe Domnul Hristos deoparte și L-a dojenit: „Fie-ţi 
milă de Tine, să nu i se întâmple Ție aceasta” (Matei 16, 22). Domnul 
Hristos l-a înfruntat cu hotărâre și i-a zis: „Nu cugeţi cele ale lui 
Dumnezeu, ci cele ale oamenilor”. Deci, nu te-ai ridicat decât pentru o 
clipă la gândurile cerești, iar gândurile obișnuite ale tale sunt 
gândurile omului, gândurile firii, gândurile trupului. Sunt gânduri care 
nu pot trece de suferința trupească. Or, Eu am venit să mă jertfesc, am 
venit să sufăr. Așa-i voia Tatălui, așa-i voia Mea, așa trebuie să fie! 
Pentru că nu cugeţi cele ale lui Dumnezeu, ci cele ale oamenilor, nu mă 
iau după gândurile tale, căci „sminteală-Mi ești”. 

Niciodată prigonitorii creştinilor n-au înţeles că Dumnezeu. Se 
răstigneșşte, chiar dacă. Se răstigneşte în fire omenească. Niciodată 
n-au înţeles valoarea Jertfei Mântuitorului. Ei i-au batjocorit pe creştini 
pentru credinţa lor în Dumnezeu Unul, Care S-a răstignit, Care a murit. 
N-au înţeles cum „cu moartea pre moarte a călcat”, n-au înțeles că 
putea să nu. Se răstignească Cel ce S-a răstignit, că putea să cheme 
„mai mult de douăsprezece legiuni de îngeri” (Matei 26, 53) să stea 
împotriva Pătimirilor. Dacă totuşi a pătimit, a pătimit pentru că a vrut 
să pătimească, pentru că a fost nevoie de Pătimirea Lui. 

Oamenii şi-au făcut probleme nu numai în fața acestor lucruri, 


pe care, dacă le înţelegi cu gândurile descoperite de Dumnezeu, sunt 
mari şi minunate, iar dacă le înţelegi cu gândurile omului, sunt lucruri 
care nu-ți impun niciun respect, care îl scad și pe Acela care este mare 
şi în moartea și în Pătimirea Sa. Gândiţi-vă la faptul că atunci când 
Domnul Hristos le spunea ascultătorilor Săi că pentru a se mântui ei 
trebuie să mănânce trupul Său și să bea sângele Său și să mănânce 
pâinea care s-a pogorât din cer, ei se întrebau: „Cum poate Acesta să ne 
dea trupul Lui să-l mâncăm?” (loan 6, 52) sau „Cum zice că S-a pogorât 
din cer când noi ştim pe tatăl Său și pe mama Sa?” (cf. loan 6, 42). Aici 
este diferența dintre gândurile omului şi gândurile Domnului. 
Gândurile Domnului - că pentru mântuire trebuie să primim și 
ajutorul Lui prin Sfântă Împărtăşire - şi gândurile omului, care 
gândeşte după logica omenească. 

Să luăm aminte că Domnul Hristos n-a dat nicio explicație. De 
ce? Pentru că la măsurile omului nu pot fi înţelese lucrurile Domnului. 
„Vrei să înţelegi ceva din mărețţiile lui Dumnezeu? Bate la porțile 
Scripturii cu mâinile virtuţii!” Va veni o vreme când vei înțelege ceva 
din ceea ce nu poți înțelege încă. Explică unui copil, de pildă, lucruri pe 
care le înțelege numai omul mare. Degeaba i le spui. Arată-i opere de 
artă, arată-i tot ce poate avea omenirea mai înalt și mai frumos şi n-o 
să te înțeleagă. De ce? Pentru că nu e la măsurile înțelegerii. Tot aşa şi 
noi. Cine nu înţelege, să ştie că nu a ajuns la măsurile înțelegerii. 
Trebuie să le primim pe toate prin credinţă, să ne plecăm cu mintea, să 
ştim că Taina nu suferă ispitire, să ne lăsăm conduși de Mântuitorul 
nostru lisus Hristos, de Biserica noastră. Dacă va vrea Dumnezeu să 
înțelegem mai mult cândva, vom înţelege, iar dacă nu, nu. Cât ştim - e 
destul, dacă ştim să ne plecăm cu mintea. 

Primim mărețţiile lui Dumnezeu în trupurile noastre omenești, 
în gândurile noastre pământești, luminate totuși de gânduri cereşti. 
„Să tacă tot trupul pământesc” şi nimic să nu vorbească, să stea cu frică 
şi cu cutremur, să fie respectuos față de lucrurile lui Dumnezeu. Să fie 
respectuos față de tainele lui Dumnezeu și „nimic pământesc întru sine 
să nu gândească”, pentru că degeaba gândeşte cu gânduri pământești 
ca să înțeleagă lucruri cerești. De ce toate acestea? De ce tăcere? 
Pentru că vrea să nu mai gândim nimic cu gândurile noastre în ziua 
aceasta, în fața unor astfel de măreţii. 


Într-o alcătuire de la slujba Maicii Domnului se spune că „Întru 
tine se biruiesc rânduielile firii, Fecioară curată”, adică firea nu-i așa 
cum este la tine. Tu ai născut și ai rămas fecioară. În ordinea firească, 
cine naște nu mai e fecioară. Totuși „Întru tine s-au biruit rânduielile 
firii”. De ce? Pentru că unde vrea Dumnezeu, se biruiesc rânduielile 
firii. Dumnezeu poate folosi alte rânduieli, mai presus de fire, şi le 
foloseşte când ştie El şi unde ştie El. Nu poţi să înţelegi cele mai presus 
de fire dacă priveşti lumea după rânduielile firii. Noi trebuie să 
ajungem odată la gândul acesta, că de aceea este credinţa, de aceea ne 
ridicăm prin credință, pentru că fără credință nu putem atinge 
lucrurile mai presus de fire. Învierea Domnului Hristos este un lucru 
mai presus de fire și nu-l poți înţelege cu gândurile firii. 

Să vedem ce se spune mai departe în alcătuirea la care ne este 
luarea aminte. Iarăsi lucruri greu de înţeles şi de primit: că Împăratul 
împăraților și Domnul domnilor, Domnul nostru lisus Hristos, merge 
să se junghie și să se dea de mâncare credincioşilor. Dacă am lua 
lucrurile în înlănțuirea lor, la Cina cea de Taină, în Joia cea Mare, 
Domnul Hristos le-a spus ucenicilor Săi că pot să mănânce trupul Său 
şi să bea sângele Său. Ar fi putut cineva să se întrebe ca iudeii de 
odinioară, cum se poate aceasta? Acum, în Sâmbăta cea Mare, în prima 
liturghie care se face după Joia cea Mare, ni se spune că „Împăratul 
împăraților și Domnul domnilor merge să se junghie şi să se dea de 
mâncare credincioşilor”. Este vorba despre ceea ce s-a întâmplat la 
Cina cea de Taină. În faţa ucenicilor există Trupul şi Sângele 
Mântuitorului nostru lisus Hristos. Acum ni se spune că Trupul și 
Sângele pe care le primim sunt Trupul şi Sângele Împăratului 
împăraților şi ale Domnului domnilor. Lucrurile sunt așa de minunate 
şi aşa de jos le coborâm noi... Domnul nostru lisus Hristos ni. Se dă ca 
să se facă din Trupul Lui - trupul nostru. 

Aşa de minunate şi aşa de măreţe sunt lucrurile acestea! 
Biserica ne spune că Domnul Hristos nu este singur în această 
împrejurare, ci merg înaintea Lui „toate puterile îngereşti cu toată 
domnia și stăpânia, cu heruvimii cei cu ochi mulți (cu multă 
cunoştinţa), şi cu serafimii cei cu câte şase aripi, fetele acoperindu-și şi 
cântând cântarea aliluia, aliluia, aliluia”. Heruvimii și serafimii, care 
ştiu ce au în față, îşi acoperă fetele. N-au curajul să privească direct, 


n-au curajul să se unească direct cu lucrurile mărețe care se întâmplă. 
lar noi, niște păcătoşi, ne împărtășim cu Trupul și Sângele Domnului 
nostru lisus Hristos cu nepăsare, pentru că de multe ori suntem 
nepăsători, ca urmare a păcatelor noastre. Nu mai vedem măreţiile lui 
Dumnezeu, ci vedem interesele noastre. Or, ar trebui să vedem 
măreţiile lui Dumnezeu, să izbucnim și noi din sufletele noastre nu o 
cântare învățată de undeva, ci o cântare întru simţire. 

Noi nu putem înţelege cât trebuie din lucrurile lui Dumnezeu. 
Dacă le-am înțelege, ar fi mai prejos de noi şi n-am avea niciun folos 
din ele. Avem folos din ele, chiar din neînţelegerea lor, tocmai pentru 
că sunt mai presus de noi. Este mai mult să știi că un lucru e mai 
presus de înțelegere decât să crezi că l-ai înțeles, mai ales dacă este 
vorba de lucrurile lui Dumnezeu. Firea noastră nu poate descoperi 
adevărurile lui Dumnezeu, ci cel mult le poate primi prin credinţă. 

Vom sărbători mâine, dacă ne ajută Dumnezeu, învierea 
Domnului nostru lisus Hristos. Gândul la învierea Domnului nostru 
lisus Hristos nu ne părăseşte niciodată. Toate liturghiile depline, toate 
liturghiile Sfântului loan Gură de Aur și ale Sfântului Vasile cel Mare 
sunt prăznuire de Paști. Toate Duminicile, cu câteva excepţii, sunt 
reeditarea sărbătorii de Paşti. Dar avem şi Pastile cele de la Paști. Nu 
numai ca să intrăm într-o atmosferă de lumină duhovnicească, ci și ca 
să ne verificăm în privinţa raportării noastre la măreția Sfintei învieri. 
În Biserica noastră dreptmăritore, în Biserica Ortodoxă, învierea 
Mântuitorului nostru lisus Hristos este centrul credinței noastre, așa 
cum Domnul lisus Hristos este centrul simţirii, centrul vieţii noastre. 

Să ne ajute bunul Dumnezeu să ne putem cerceta pe noi înșine, 
măcar întru această zi, în privinţa felului cum ne raportăm la lucrurile 
dumnezeieşti. Să nu uităm că trebuie „să tacă tot trupul omenesc”, să 
stea cu frică și cu cutremur în fața măreției lui Dumnezeu. Să nu uităm 
că trebuie să dispară orice gând pământesc când este vorba de lucruri 
cereşti. Să ne gândim la Cel ce merge să se junghie și vine către noi să 
se dea de mâncare nouă, credincioşilor; să nu uităm că merg înaintea 
Lui cetele îngerești cu toată domnia și stăpânia, cu heruvimii cei cu 
ochi mulţi şi serafimii cei cu câte șase aripi, fetele acoperindu-și și 
cântând cântarea aliluia, aliluia, aliluia! 

Să avem conștiința că trebuie în toată vremea să izbucnim din 


sufletele noastre cântări de mărire şi să zicem împreună cu ei: aliluia, 
aliluia, aliluia! 


MAICA DOMNULUI - OCROTITOAREA NOASTRĂ 


Mănăstirea Brâncoveanu 
8 septembrie 1997 


Dintre îndemnurile pe care le primim la sfintele slujbe în 
legătură cu Maica Domnului, cele mai obişnuite sunt să o pomenim pe 
Maica Domnului şi să o mărim pe Maica Domnului. Suntem îndemnați 
să o pomenim pe Maica Domnului când ni se spune „Pe preasfânta, 
curata, preabinecuvântata, mărita, Stăpâna noastră, de Dumnezeu 
Născătoarea și pururea Fecioara Maria cu toți sfinții să o pomenim”, 
iar noi răspundem cu o rugăciune: „Preasfântă Născătoare de 
Dumnezeu, miluieşte-ne pe noi”. 

Îndemnul să o mărim pe Maica Domnului îl primim când ni se 
spune: „Pe Născătoarea de Dumnezeu și Maica luminii, întru cântări 

, să o mărim”. De cele mai multe ori, la acest îndemn 
răspundem cu o alcătuire din veacul al VIII-lea, o alcătuire scrisă de 
Cosma Melodul şi care s-a răspândit în Sfânta noastră Biserică: „Ceea 
ce eşti mai cinstită decât heruvimii și mai mărită fără de asemănare 
decât serafimii, care fără stricăciune, pe Dumnezeu Cuvântul ai născut, 
pe tine, cea cu adevărat Născătoare de Dumnezeu, te mărim'. 

Vorbim cu Maica Domnului şi-i spunem: „Da, Maică, te mărim! 
Te mărim pentru că «ești mai cinstită decât heruvimii»”, adică mai 
cinstită decât cei care sunt în apropierea lui Dumnezeu, ființele cereşti 
care se numesc heruvimi și care aduc mărire lui Dumnezeu. Mai sunt şi 
alte ființe preamăritoare de Dumnezeu, din imediata apropiere a lui 
Dumnezeu, serafimii. Şi zicem către Maica Domnului: „Ești mai mărită, 
fără de asemănare, decât serafimii”. Eşti mai presus de heruvimi, ești 
mai presus de serafimi, pentru că „fără stricăciune pe Dumnezeu 
Cuvântul ai născut” şi de aceea, pe tine, „Născătoare de Dumnezeu, te 
mărim”. 

Astăzi am primit îndemnul să o mărim pe Maica Domnului. Nu 
ni l-a dat cineva anume, ci ni l-am dat noi, când am zis: „Măreşte, 


suflete al meu, pe ceea ce s-a născut din cea stearpă, pe Fecioara 
Maria”. Oare, împlinim noi cum trebuie acest îndemn? O pomenim pe 
Maica Domnului cu cuvenită pomenire? O mărim pe Maica Domnului 
cu cuvenită mărire, ca şi când ni s-ar părea că nu spunem destul, că nu 
simțim destul întru pomenirea şi mărirea pe care le aducem Maicii 
Domnului? 

După ce spunem cuvintele acestea de îndemn, zicem: „Străin 
lucru este maicilor fecioria, străină este şi fecioarelor nașterea de fii”. 
Deci două lucruri care nu se potrivesc unul cu altul. Nu se potriveşte 
starea de mamă cu starea de fecioară. Cineva nu poate să fie și fecioară 
şi mamă. Și totuși, cineva a fost şi fecioară şi mamă. Cine? Maica 
Domnului! Și zicem: „Străin lucru este maicilor fecioria, străin şi 
fecioarelor naşterea de fii, dar întru tine, de Dumnezeu Născătoare, 
amândouă s-au rânduit”. Maica Domnului a născut fiind fecioară, a 
rămas fecioară şi este pururea fecioară. Este un lucru uimitor pentru 
noi, un lucru la care poate că noi nu ne-am fi gândit, dar pe care ne 
învață Biserica noastră să-l gândim: că Maica Domnului este Maică 
pururea fecioară. Şi zicem mai departe, vorbind cu Maica Domnului: 
„pentru aceasta (pentru că prin puterea lui Dumnezeu s-au rânduit 
aceste două lucruri întru tine, fecioria şi naşterea) toate seminţiile 
pământului, pe tine te mărim”. 

Astăzi este o zi de bucurie; o zi de bucurie care a început cândva 
şi care nu se sfârşeşte niciodată. Doi oameni evlavioşi, sfinţii, drepții, 
dumnezeieştii Părinți Ioachim şi Ana, n-aveau copii. Doreau să aibă 
copii şi se rugau lui Dumnezeu să aibă copii. Dumnezeu le-a ascultat 
rugăciunea și le-a dat pe „preasfânta, curata, preabinecuvântata, 
mărita, Stăpâna noastră, de Dumnezeu Născătoarea şi pururea 
Fecioara Maria”. Le-a dat un copil care avea să-L nască pe Mântuitorul. 
Bucuria aceea, a părinţilor care doreau să aibă copil şi au primit pe 
Maica Domnului, nu s-a mai sfârşit până acum şi n-o să se mai 
sfârşească niciodată, pentru că fiica lor este Maica Domnului și este 
mama noastră, a tuturor. 

La slujba de astăzi, de la Sărbătoarea Nașterii Maicii Domnului, 
şi în toate zilele următoare, până la 15 septembrie, spunem la sfintele 
slujbe şi cuvintele acestea, vorbind cu Maica Domnului: „Nașterea ta, 
de Dumnezeu Născătoare, bucurie a vestit la toată lumea. Că din tine a 


răsărit Soarele dreptăţii, Hristos Dumnezeul nostru. Și dezlegând 
blestemul a dat binecuvântare, şi stricând moartea ne-a dăruit nouă 
viața veşnică”. Îi spunem Maicii Domnului că nașterea ei a vestit 
bucurie la toată lumea. Toţi cei care credem în Maica Domnului ne 
bucurăm că ştim de Maica Domnului, ne bucurăm că o avem pe Maica 
Domnului apropiată nouă, ne bucurăm că o avem pe Maica Domnului 
ajutătoare nouă, ne bucurăm că o avem pe Maica Domnului ocrotitoare 
nouă, ne bucurăm că o avem pe Maica Domnului mijlocitoare pentru 
noi, ne bucurăm că o avem pe Maica Domnului rugătoare pentru noi. 

Toate bucuriile credinței noastre, toate bucuriile creștine: 
bucuria de Domnul Hristos, bucuria de învățătura Domnului Hristos, 
bucuria din Jertfa Domnului Hristos, bucuria din învierea Domnului 
Hristos, bucuria din înălțarea la cer a Domnului Hristos, bucuria din 
gândul la cea de-a doua venire a Domnului Hristos, bucuria din tot ce 
ştim despre Domnul Hristos, bucuria din Sfânta Liturghie pe care ne-a 
lăsat-o Domnul Hristos, bucuria din Sfânta împărtășşire cu Sfintele 
Taine, cu Trupul şi Sângele Domnului Hristos, toate acestea, într-un fel, 
vin prin Maica Domnului. Așa că bucurie a vestit nașterea Maicii 
Domnului la toată lumea. 

Noi suntem cinstitori ai Maicii Domnului. De ce o cinstim noi pe 
Maica Domnului, de ce o pomenim pe Maica Domnului, de ce o mărim 
pe Maica Domnului? Cel dintâi răspuns la întrebarea aceasta este: 
„Pentru că aşa ne învaţă Biserica noastră!” Aşa ne-am pomenit. Ne-am 
pomenit în lumea aceasta ca cinstitori ai Maicii Domnului. Am trăit 
de-a lungul vieții noastre cu gândul la Maica Domnului. 

Nu știu dacă ați băgat de seamă că între rugăciunile de 
mulțumire după ce ne împărtășim cu Sfintele Taine, este și o rugăciune 
către Maica Domnului, în care se arată ce trebuie să credem noi, să 
simțim noi, în legătură cu Maica Domnului: „Preasfântă Stăpâna mea, 
de Dumnezeu Născătoare”. Nu zicem „Preasfântă Stăpâna noastră”. Ca 
şi când ni s-ar atrage atenția: „Bagă de seamă, stai în fața Maicii 
Domnului și spui cuvinte care te privesc pe tine”. Nu te interesează ce 
zic alții, ce gândesc alţii. Tu, preasfântă Stăpâna mea, Născătoare de 
Dumnezeu. Deci te ştiu Născătoare de Dumnezeu şi Stăpână, dar 
Stăpâna mea. „Preasfântă Stăpâna mea, de Dumnezeu Născătoare, care 
eşti lumina întunecatului meu suflet”. Lumină întunecatului meu 


suflet... Deci o socotim pe Maica Domnului lumină. De ce? Pentru că 
fiind Maica Luminii, Maica Domnului Hristos, este și ea lumină. Deci, 
„Preasfântă Stăpâna mea, de Dumnezeu Născătoare, care eşti lumina 
întunecatului meu suflet, nădejdea, acoperământul, scăparea, 
mângâierea și bucuria mea”. 

Ce să fie Maica Domnului pentru noi? Nădejde. Încă o nădejde! 
De ce? Pentru că avem ajutorul Maicii Domnului. Și dacă ştim de 
ajutorul Maicii Domnului, de ocrotirea Maicii Domnului, de 
acoperământul Maicii Domnului, de mijlocirea Maicii Domnului și de 
rugăciunile Maicii Domnului, avem un plus de nădejde. Maica 
Domnului este nădejde: „Toată nădejdea mea spre tine o pun Maica lui 
Dumnezeu, păzeşte-mă sub sfânt acoperământul tău”. 

Ce mai este Maica Domnului? Acoperământ. Ce înseamnă 
„acoperământ'? Nu că stă Maica Domnului cu ceva întins deasupra 
noastră, ci că Maica Domnului este apărătoarea noastră. Ne scoate din 
primejdii, ne apără de rele. „Apărătoare Doamnă, pentru biruința 
mulțumiri, izbăvindu-ne din nevoi, aducem ţie, Născătoare de 
Dumnezeu” care ești apărătoare pentru noi. 

Nădejdea, acoperământul, scăparea, adică un fel de refugiu al 
nostru. Maica Domnului este o mângâiere pentru noi. Câtă vreme ne 
trăiesc părinţii, câtă vreme ne trăieşte mama, parcă avem pe cineva. 
Chiar dacă ne-am putea gândi vreodată că ne-ar părăsi toată lumea, 
mama nu ne părăseşte. 

Mi-aduc aminte, a fost odată la noi la mănăstire o împrejurare 
mai grea și mama a zis: „Apoi, dacă nu mai poți sta aici, să vii acasă, că 
doar tu ai unde veni”. E ceva atât de înduioșător... Vedeţi ce înseamnă 
inima de mamă? Nu te lasă niciodată. Te lasă alţii, nu te vor, te ocolesc, 
te resping, te marginalizează, te împing, te asupresc. Așa ceva nu poate 
face mama! Pot face străinii, dar cine are inimă de mamă, nu poate. 
„Apoi tu, dacă nu mai poți sta aici, să vii acasă că doar tu ai unde 
veni...”. Dacă mama cea pământească poate face așa ceva, gândiţi-vă la 
Maica Domnului! maica Domnului să ne părăsească vreodată? Se poate 
cumva să ne părăsească Maica Domnului? Nu se poate! De ce nu se 
poate? Pentru că este mamă, pentru că are inimă de mamă. Noi zicem 
„Maica Domnului” ca şi când am zice un titlu. Or, noi trebuie să ştim că 
Maica Domnului este mamă. Și nu este mamă numai pentru Domnul 


Hristos, este mamă pentru toţi cei care vrem s-o avem de mamă. 

Maica Domnului ne cheamă la Domnul Hristos, ne cheamă să 
fim aproape de Domnul Hristos. Domnul Hristos ne este binevoitor, 
vrea să ne ocrotească așa cum găina își întinde aripile peste puii ei. Aţi 
văzut cloştile, cum îşi adună, seara, puișorii în jurul lor, cum îi acoperă 
şi le dau căldură din trupurile lor? Așa face mama cloşca, aşa face 
mama mamă și așa face Maica Domnului: ne duce la Domnul Hristos și 
ne recomandă şi pe noi, cum i-a recomandat pe cei de la Nunta din 
Cana Galileei, care nu mai aveau vin și cărora Domnul Hristos le-a făcut 
vin din apă (cf. loan 2). De ce? Pentru că a mijlocit Maica Domnului. 
Sigur că ne ajută Dumnezeu în primul rând. Dar, de multe ori ne 
gândim că suntem păcătoşi şi că nu suntem vrednici să se ocupe 
Dumnezeu de noi. Dumnezeu nu ne lasă niciodată! Nu ne lasă 
niciodată, prin oricât de grele împrejurări am trece. Ori de-am fi 
bolnavi, ori de-am fi infirmi, ori de-am fi neputincioşi, Dumnezeu nu ne 
lasă. Nu ne lasă nici Maica Domnului. Maica Domnului este cu noi și ne 
ajută, ne întăreşte, se roagă pentru noi, ne ocrotește şi ne mângâie. 

„Lumina întunecatului meu suflet, nădejdea, acoperământul, 
scăparea, mângâierea și bucuria mea”. Aceasta este Maica Domnului 
pentru noi: ne duce la Domnul Hristos, Care a vrut şi vrea să ne 
ocrotească, să ne ajute şi să ne acopere cum acoperă găina puii săi. 
V-aş ruga, când mai vedeţi câte-o cloşcă întinzându-și aripile peste 
puişorii săi, să vă gândiţi că Domnul Hristos a zis: „De câte ori am voit 
să adun pe fiii tăi, cum adună pasărea puii săi sub aripi” (Luca 13, 34). 

Niciodată nu putem fi singuri când îl avem pe Dumnezeu. 
Niciodată nu suntem singuri când o avem pe Maica Domnului. 
Niciodată nu suntem singuri când îi avem pe sfinții lui Dumnezeu. 
Niciodată nu suntem părăsiți când Dumnezeu este cu noi, când Maica 
Domnului este cu noi. Ştiţi cine este părăsit? Acela care vrea să fie 
părăsit, acela care înjură, acela care minte, acela care fură, acela care 
face scandal, acela care bea, care se îmbată şi face rele-n casă. Acela nu 
este cu darul lui Dumnezeu și aceluia i-ar putea zice Domnul Hristos: 
„De câte ori voit-am să vă adun cum adună găina puii săi sub aripi, dar 
n-aţi vrut”. Cine vrea să fie cu Dumnezeu, ÎI are pe Dumnezeu. 
Cuvintele lui sunt cuvintele lui Dumnezeu, gândurile lui sunt gândurile 
lui Dumnezeu, simţirea lui este simţirea lui Dumnezeu. 


Să aveţi mai multă încredere în Dumnezeu, mai multă încredere 
în Maica Domnului, mai multă încredere în bunătatea lui Dumnezeu și 
în bunătatea Maicii Domnului. „Pe Născătoarea de Dumnezeu și Maica 
Luminii, întru cântări cinstind-o să o mărim”. Să o mărim cum a 
mărit-o Dumnezeu când a ales-o. Să o mărim cum a mărit-o Fiul său 
când S-a sălășluit în pântecele ei cel pururea fecioresc. Să o mărim cum 
a mărit-o îngerul binevestitor care i-a zis: „Binecuvântată eşti tu între 
femei” (Luca 1, 28). Să o mărim cum a mărit-o Elizabeta, plină de Duhul 
Sfânt, care a zis: „Binecuvântată eşti tu între femei şi binecuvântat este 
rodul pântecelui tău” (Luca 1, 42). Să o mărim cum a mărit-o femeia 
care a ridicat glas din popor şi a zis către Domnul Hristos: „Fericit este 
pântecele care Te-a purtat și fericiți sunt sânii pe care i-ai supt” (Luca 
11, 27). Să o mărim cum au mărit-o îngerii şi toți sfinții, cum a mărit-o 
Biserica în toată vremea și să nu ne lăsăm încurcaţi în gândurile 
noastre și în simţirile noastre de oameni care nu sunt cinstitori ai 
Maicii Domnului. Să-i lăsăm în pace, să ne rugăm pentru ei, să-i ocolim 
când ne spun că nu facem bine când o cinstim pe Maica Domnului. 

Sfârşesc aceste gânduri şi aceste cuvinte pe care vi le-am spus 
vouă şi mi le-am spus și mie, din care m-am bucurat şi eu și din care 
v-aţi bucurat şi voi şi vă mai zic încă o dată cum a zis mama, Dumnezeu 
s-o odihnească: „Tu, dacă nu mai poți sta aici, să vii acasă, că ai unde 
veni”. Apoi să ştiţi că Maica Domnului zice tot aşa către noi. 

Dumnezeu să ne ajute, Maica Domnului să ne ocrotească și să ne 
înțelepțească, pentru ca să avem bucuria pe care o dă Maica 
preacurată, Maica bucuriei. Amin! 

Mărire Tatălui şi Fiului şi Sfântului Duh. Amin! 

ICOANA MAICII DOMNULUI 

NEFĂCUTĂ DE MÂNĂ OMENEASCĂ 


Mănăstirea Brâncoveanu 
12 iulie 1996 


Săptămâna trecută, în 5 iulie, am făcut pomenire despre Sf. 
Atanasie al Athonului, cel care a înființat cea dintâi mănăstire în 
Muntele Athos. Cu prilejul acela am amintit unele cuvinte care se spun 
la Sfântul Munte, unele gânduri pe care le poartă cei de acolo în minte 


şi care sunt îndrumătoare şi pentru viața noastră. Astăzi, pornind tot 
de la ceva de la Sfântul Munte, de la icoana făcătoare de minuni cea 
nefăcută de mână omenească, pe care o pomenim astăzi și care se 
găseşte la Sfântul Munte, aş vrea să vă spun câteva cuvinte despre 
altfel de icoane ale Maicii Domnului. 

Mai întâi să pomenim icoana pe care o avem cel mai la 
îndemână, icoana făcută Maicii Domnului de Sfânta noastră Biserică, 
pe care nu o vedem, dar o auzim - icoana sufletului Maicii Domnului. 
Cu această icoană ne întâlnim la dumnezeieştile slujbe, când se spune: 
„Pe preasfânta, curata, preabinecuvântata, mărita, Stăpâna noastră, de 
Dumnezeu Născătoarea și pururea Fecioara Maria, cu toţi sfinții să o 
pomenim”. Cuvintele acestea ne pun în atenţie unele calități ale Maicii 
Domnului, nu așa, simplu, ca un gând, ci ca o întemeiere de credinţă. 

Mai întâi ni se spune să o pomenim pe ceea ce este preasfântă. 
Noi îi cinstim pe sfinții lui Dumnezeu și suntem îndemnați să o 
pomenim pe Maica lui Dumnezeu împreună cu toți sfinţii, dar ca pe 
ceea ce este mai mare decât toți sfinţii. 

Apoi spunem despre Maica Domnului că este curată: „Pe 
preasfânta, curata”. Este curată pentru că nu poate să fie cineva sfânt 
fără să fie şi curat. Întâi ne gândim la o viață curată şi apoi ne gândim 
la o viață sfântă. 

Cine este sfânt şi curat, este binecuvântat de Dumnezeu. Noi, 
despre Maica Domnului spunem că este preabinecuvântată: „Pe 
preasfânta, curata, preabinecuvântata”. 

Şi pentru că este sfântă, curată, este şi mărită. Este mărită ca 
una care este „mai înaltă decât cerurile şi mai curată decât strălucirile 
soarelui”, ca una care este „mărirea a toată lumea”. Spunem despre 
Maica Domnului că este „lauda fecioriei, biserică sfințită şi rai 
cuvântător”, că este mărită ca una pe care n-o poate cuprinde cuvântul 
şi mintea. Este mai presus de minte și de cuvânt. Așa este prezentată 
Maica Domnului în cuvintele Bisericii și o mărim și noi după puterea 
noastră: „mărita, Stăpâna noastră”. O știm pe Maica Domnului 
rugătoare pentru noi şi îndrumătoare a noastră şi de aceea ne 
supunem cu mintea Maicii Domnului și o cinstim ca pe ceea ce este 
Stăpâna noastră. 

Maica Domnului este nu numai  preasfântă, curată, 


preabinecuvântată ci şi de Dumnezeu Născătoare. De ce? Pentru că L-a 
născut pe Fiul lui Dumnezeu care S-a făcut om, a născut un om unit cu 
Dumnezeu din pântecele ei. Maica Domnului L-a născut pe Domnul 
nostru lisus Hristos mai presus de minte și de cuvânt, mai presus de 
fire. 

O numim pe Maica Domnului și pururea Fecioară. Fecioară 
înainte de naștere, Fecioară în naștere, Fecioară după naştere și 
pururea Fecioară. 

Aceasta este icoana pe care i-o face Biserica prin cuvânt, Maicii 
Domnului. Dar noi pomenim astăzi o icoană nefăcută de mână. 
Bineînţeles că şi această icoană făcută prin cuvânt este nefăcută de 
mână, dar cea pe care o pomenim astăzi este cea pe care însăși Maica 
Domnului a făcut-o. Este firesc să ne întrebăm: „Și-a făcut Maica 
Domnului și o icoană prin cuvânt?” Răspunsul îl găsim în Sfânta 
Evanghelie de la Luca, unde se spune că preasfânta Fecioară Maria, 
când a auzit cinstirea adusă ei de către îngerul binevestitor şi când i s-a 
vestit că este aleasă să-L nască pe Fiul lui Dumnezeu făcut om, a zis: 
„Cum va fi aceasta, de vreme ce eu nu ştiu de bărbat?” (Luca 1, 34). 
Prin cuvintele acestea, Maica Domnului și-a arătat viața ei superioară, 
şi-a arătat curăția ei sufletească şi trupească, nu numai în înţelesul că 
n-a avut niciun fel de legătură cu vreun bărbat, ci mai ales în înțelesul 
că nici nu s-a gândit la aşa ceva: „de vreme ce eu nu știu de bărbat”. 
Îngerul binevestitor i-a spus cum va fi aceasta şi atunci Fecioara Maria 
a zis: „lată roaba Domnului. fie mie după cuvântul tău!'. Este tot o 
alcătuire a icoanei: „Nu știu de bărbat” și „lată roaba Domnului, fie mie 
după cuvântul tău”. Supunerea aceasta față de voia lui Dumnezeu este 
cuprinsă în icoana pe care şi-a făcut-o Maica Domnului sieși. 

Mai cunoaştem un cuvânt al Maicii Domnului, cel de la Nunta 
din Cana Galileei, unde s-a arătat binevoitoare față de cei care nu mai 
aveau vin şi mijlocitoare pentru ei la Domnul nostru lisus Hristos. Și 
aceasta face parte din icoana Maicii Domnului cea nefăcută de mână, 
dar făcută din cuvânt, din înţelegere. Și a mai zis ceva Maica Domnului, 
împlinindu-și icoana: „Faceţi orice vă va spune” (loan 2, 5). Este 
singurul cuvânt adresat oamenilor de Maica Domnului, cuvânt care 
îndreaptă gândurile oamenilor către Domnul Hristos şi arată smerenia 
Maicii Domnului. 


Mai departe, tot din icoana cea nefăcută de mână omenească a 
Maicii Domnului, este ceea ce numim noi „cântarea Maicii Domnului”. 
Sunt cuvintele de preamărire a lui Dumnezeu spuse în casa Sfintei 
Elizabeta de către Maica Domnului: „Măreşte suflete al meu pe 
Domnul, şi s-a bucurat duhul meu de Dumnezeu, Mântuitorul meu, că a 
căutat spre smerenia roabei Sale. Că, iată, de acum mă vor ferici toate 
neamurile. Că mi-a făcut mie mărire Cel Puternic și sfânt numele Lui. Și 
mila lui în neam şi în neam spre cei ce se tem de EI” (Luca 1, 46 - 50). Și 
în aceste cuvinte o vedem pe Maica Domnului în legătură cu 
Dumnezeu, preamăritoare de Dumnezeu şi cu smerenie în fața lui 
Dumnezeu. 

Aceasta este icoana făcută de Maica Domnului însăși, prin 
cuvintele care ne-au rămas în Sfânta Evanghelie. 

Mai este o icoană nefăcută de mână omenească, făcută din 
cuvinte: icoana pe care i-a făcut-o îngerul binevestitor și icoana pe care 
i-a făcut-o Duhul Sfânt prin Sfânta Elizabeta. La Bunavestire, îngerul 
binevestitor s-a prezentat în fața Fecioarei Maria și a zis: „Bucură-te, 
ceea ce eşti plină de har, Domnul este cu tine. Binecuvântată eşti tu 
între femei” (Luca 1, 28). Cuvintele acestea ne-o prezintă pe Maica 
Domnului cinstită de înger, cinstită și de Dumnezeu, Care l-a trimis pe 
înger. Și a mai zis îngerul: „Duhul Sfânt. Se va pogori peste tine și 
puterea Celui Preaînalt te va umbri; pentru aceea şi Sfântul care. Se va 
naște din tine, Fiul lui Dumnezeu se va chema”. Este vorba de Sfânta 
Treime, care şi-a găsit locaș în Maica Domnului. Duhul Sfânt se va 
pogori peste tine, puterea Celui Preaînalt te va umbri - Tatăl ceresc te 
va umbri - și Sfântul care se va naște din tine - Domnul Hristos -, Fiul 
lui Dumnezeu se va chema. Așa că, în icoana nefăcută de mână 
omenească, dar făcută de îngerul binevestitor, Maica Domnului este 
sub puterea Duhului Sfânt, sub puterea Tatălui ceresc şi sub ocrotirea 
Mântuitorului nostru lisus Hristos. 

Icoana aceasta făcută de înger este completată - și tot nefăcută 
de mână rămâne - prin Duhul Sfânt, Care i-a insuflat Sfintei Elizabeta 
cuvintele: „Binecuvântată eşti tu între femei” spuse și de îngerul 
binevestitor, după care Elizabeta a adăugat „și binecuvântat este rodul 
pântecelui tău. Și de unde mie aceasta, ca să vină la mine Maica 
Domnului meu?” (Luca 1, 42 - 43). 


lată trei icoane nefăcute de mână omenească: una, făcută de 
sfânta noastră Biserică - „Pe preasfânta, curata, preabinecuvântata, 
mărita, Stăpâna noastră, de Dumnezeu Născătoarea şi pururea 
Fecioara Maria, cu toți sfinții să o pomenim”; una făcută de îngerul 
binevestitor - „Bucură-te, ceea ce ești plină de har, Domnul este cu 
tine. Binecuvântată ești tu între femei.”, „Duhul Sfânt. Se va pogori 
peste tine şi puterea Celui Preaînalt te va umbri; pentru aceea şi 
Sfântul care. Se va naşte din tine, Fiul lui Dumnezeu. Se va chema” și 
una făcută de Duhul Sfânt prin Sfânta Elizabeta - „Binecuvântată ești 
tu între femei și binecuvântat este rodul pântecelui tău. Și de unde mie 
aceasta, ca să vină la mine Maica Domnului meu?” 

Să ne cercetăm pe noi înșine cât ne gândim şi cum ne gândim la 
Maica Domnului; dacă avem în vedere aceste trei icoane nefăcute de 
mână omenească, sau ne dorim numai să vedem vreo copie sau chiar 
icoana originală datând din 1863, pe care o pomenim astăzi şi care e 
nefăcută de mână omenească. 

Dumnezeu să ne ajute să ne luminăm mintea cu lumina 
cunoștinței de Dumnezeu şi să ne cercetăm pe noi înşine și în această 
latură a vieţii noastre, în privinţa cinstirii pe care i-o aducem sau nu i-o 
aducem Maicii Domnului. 


VUIETUL DUHULUI 


Mănăstirea Brâncoveanu 

14 iunie 1996 

Unul dintre gândurile pe care le am cel mai mult la inimă este 
gândul că Duhul Sfânt are un vuiet şi că vuietul lui sunt sfintele slujbe. 
În Sfânta Evanghelie de la loan, acolo unde este scris despre 
convorbirea Domnului nostru lisus Hristos cu fariseul Nicodim, 
Domnul Hristos a făcut afirmaţia că „Vântul suflă unde voieşte și tu 
auzi glasul lui, dar nu ştii de unde vine, nici încotro se duce” (Ioan 3, 8). 
Cuvântul acesta se poate spune tot așa de bine și despre Duhul, pentru 
că pneuma în limba greacă înseamnă şi vânt şi duh. „Duhul suflă unde 
voiește și tu auzi vuietul lui şi nu știi de unde vine și încotro se duce”. 
Deci poate fi vorba de un vuiet al Duhului așa cum este vorba de un 
vuiet al vântului. 


Tot în Sfânta Evanghelie de la Ioan, la un praznic al iudeilor, 
Domnul Hristos a zis către ascultătorii Săi: „Dacă însetează cineva, să 
vină la Mine şi să bea. Cel ce crede în Mine, precum a zis Scriptura: 
râuri de apă vie vor curge din pântecele lui” (loan 7, 37 - 38). Este 
vorba despre Duhul pe care aveau să-L primească cei ce credeau în 
Hristos, pentru că Duhul nu se coborâse încă. Duhul este asemănat aici 
nu cu vântul, ci cu un râu care vuiește pornind nu din afara 
credincioşilor, ci din credincioşii înşişi. Cei ce vor crede, râuri de apă 
vie vor curge din ființa lor. 

La pogorârea Duhului Sfânt se spune că s-a auzit un vuiet ca o 
vijelie care vine repede (cf. Fapte 2, 2). Încă o dată vuiet! De trei ori 
vuietul Duhului: prima dată comparat cu vântul din convorbirea 
Domnului Hristos cu fariseul Nicodim; a doua oară asemănat cu 
vuietul râului care curge din ființa celui ce a primit pe Duhul Sfânt, și a 
treia oară asemănat cu vuietul care s-a auzit la pogorârea Sfântului 
Duh peste Sfinții Apostoli. 

Domnul Hristos spune despre Duhul Sfânt: „El pe Mine Mă va 
preamări”. Dacă facem o legătură între cuvântul acesta și vuietul 
Duhului, ne putem gândi foarte bine că Duhul Sfânt are ca lucrare 
preamărirea Mântuitorului nostru lisus Hristos. Biserica noastră este o 
Biserică preamăritoare, Biserică doxologică, este Biserică aducătoare 
de preamărire lui Dumnezeu, lucru care se realizează prin Duhul Sfânt 
la sfintele slujbe. Sfintele slujbe sunt o lucrare a Duhului Sfânt, atât 
după conţinutul lor, cât şi după felul în care se fac. Duhul Sfânt ne dă 
gândurile de la sfintele slujbe cuprinse în Molitfelnic, în Liturghier, în 
cărțile de la strană şi de la altar. De fapt sfintele slujbe sunt ceea ce 
Duhul Sfânt a descoperit Bisericii pentru slava lui Dumnezeu și pentru 
mântuirea credincioşilor. 

Noi avem un dar de la Dumnezeu: acela de a spune cele rostite 
de Duhul Sfânt și de a auzi cele cuprinse în cărţile de slujbă. Sfintele 
slujbe ale Bisericii noastre sunt făcute pentru toți credincioşii din 
biserică, adică sunt făcute nu numai pentru preot şi pentru cântăreţ, de 
pildă, sau pentru cititorii de la strană, ci pentru toți oamenii care iau 
parte la ele. Slujbele trebuie făcute în așa fel încât să fie auzite de toți, 
ca toţi să se folosească de cuprinsul lor și de gândurile Duhului Sfânt. 

Dacă avem rețineri la slujbă, greşim în faţa lui Dumnezeu și a 


credincioşilor prezenţi. Greşim în fața lui Dumnezeu, pentru că nu 
spunem lucrurile lui Dumnezeu cu convingerea necesară, și greşim 
față de credincioşi, prin faptul că nu le dăm posibilitatea să se 
împărtăşească de darurile Duhului Sfânt din cuprinsul sfintelor slujbe. 
În loc să audă vuietul Duhului, preamărirea lui Dumnezeu, cinstirea 
Maicii Domnului, cinstirea sfinților şi rugăciunile către sfinți, 
credincioșii aud doar un zumzet! Asta nu-i destul! Greşește oricine are 
de cântat sau de citit la strană şi nu face lucrul acesta la nivelul cuvenit. 
Nu vizez pe nimeni, deşi fiecare se poate cerceta și poate să ştie dacă îl 
priveşte chestiunea aceasta. 

Lucrurile lui Dumnezeu trebuie spuse cu apăs, lucrurile lui 
Dumnezeu trebuie spuse cu siguranță, cu convingere, pentru că aşa 
le-a spus Duhul Sfânt. Când apostolii au primit pe Duhul Sfânt şi au fost 
sub puterea Duhului Sfânt, au început să vorbească nu numai în limba 
cunoscută de ei, ci în limbile pe care le-a dat lor Duhul Sfânt. Dar ce au 
spus? Nu ştim cuvintele pe care le-au spus, ci știm ce au spus: mărirea 
lui Dumnezeu. Cei care i-au ascultat pe Sfinții Apostoli sub puterea 
Duhului Sfânt, au zis: „Îi auzim pe ei vorbind în limbile noastre despre 
faptele minunate ale lui Dumnezeu!” (Fapte 2, 11). 

Slujbele noastre spun măririle lui Dumnezeu. Și noi, care 
ascultăm slujba, trebuie să auzim măririle lui Dumnezeu. Dacă n-auzim 
măririle lui Dumnezeu, pentru că nu sunt spuse cu glas hotărât, la 
intensitatea cuvenită, atunci greşeşte înaintea lui Dumnezeu cel care 
face să nu se audă măririle lui Dumnezeu. Le aude el, le aude poate 
vecinul lui, dar nu le aud cei din biserică. De ce? Pentru că nu vrea 
acela să spună măririle lui Dumnezeu cu glas hotărât, cu glas cuvenit. 

Este adevărat că nu este necesară nici vreo intensitate care să 
deranjeze dar, în orice caz, să avem conștiința că suntem lucrători 
pentru preamărirea lui Dumnezeu, pentru conștiința noastră și pentru 
conștiința credincioşilor care sunt de față. Slujbele nu sunt ale noastre, 
slujbele sunt ale lui Dumnezeu pentru toți credinci 


faţă. 

Să spunem cu hotărâre lucrurile care sunt spre preamărirea lui 
Dumnezeu și angajante pentru ceilalți credincioși, aşa încât să poată 
participa şi ei la vuietul Duhului. 

Dumnezeu să ne ajute! 


DESPRE MĂNĂSTIRE ŞI CĂLUGĂRI 


Mănăstirea „Sub Piatră”. 
9 iulie 1998 


M-am gândit ca astăzi să vorbesc ceva despre mănăstire și 
despre călugări, deși a le vorbi călugărilor despre călugări s-ar părea 
că este un lucru de prisos. Și totuși... poate că nu este. Voi căuta să 
scotea în evidență niște aspecte de mare importantă și pe care 
oamenii, în general, nu le prea au în vedere. 

Cine ar putea răspunde la întrebarea „ce este o mănăstire”? Sunt 
foarte multe lucruri în lumea aceasta pe care le ştim fără să le putem 
defini. Cineva care aude de mănăstire se gândește la un loc unde 
trăiesc călugării, unde oamenii se duc să se roage sau să facă într-un fel 
să se roage alții pentru ei... deci se gândeşte la un loc de rugăciune. 
Fără îndoială, mănăstirea este un loc de rugăciune! 

Pentru cei mai mulți oameni, un călugăr nu este - hai să zicem o 
vorbă pe care de multe ori o folosim în înțeles peiorativ - un om ca toţi 
oamenii. Într-adevăr, pozitiv privind lucrurile un călugăr nu este un om 
ca toți oamenii. Şi-atunci, cum este? Sub nivelul, sau deasupra nivelului 
celorlalți oameni? S-ar putea întâmpla să fie și sub nivelul celorlalți, în 
cazul în care nu-i deplin ca sănătate, însă călugăria presupune oameni 
de excepţie. Oameni de excepție! Omul obișnuit nu poate fi călugăr! 
Dacă devine călugăr, nu este călugăr deplin, este un improvizat în 
călugărie. 

Călugăria este o viață mai presus de viața obişnuită. Nimeni nu 
este obligat să se călugărească însă, dacă se face călugăr, este obligat să 
fie călugăr! Părintele Arsenie Boca, Dumnezeu să-l odihnească, avea o 
vorbă: „Unii dintre călugări nu sunt călugări, ci cuiere de haine 
călugăreşti”. În cazul acesta, un călugăr este sub nivelul omului 
obişnuit şi nu numai că este un improvizat, ci este un ratat. Şi sunt 
destul de mulți călugări rataţi! De ce? Pentru că au început altfel decât 
ar fi trebuit să înceapă, pentru că au trăit altfel decât ar fi trebuit să 
trăiască, iar cineva care trăiește oricum, ajunge orice şi oricum. 

Călugăria este o chestiune foarte, foarte serioasă! Viața la 


nivelul obişnuit, viața de familie adică, o duc cei mai mulți (bineînţeles, 
sunt și acolo nedesăvârșiri, insuficiente); este sigur sută la sută că 
Dumnezeu l-a făcut pe om ca acesta să nu fie singur pe pământ, că 
Dumnezeu l-a făcut pe om bărbat și femeie, că Dumnezeu i-a 
binecuvântat pe oameni să fie cu familie, chiar dacă există şi altă 
posibilitate. Și există... însă numai pentru oameni de excepţie sau 
pentru oameni care pot face niște lucruri care cer un efort deosebit. 

Călugăria este elita Bisericii. Se ştiu şi multe insuficiente, se ştiu 
şi multe devieri, se ştiu și multe nepotriviri în viața călugărilor, se ştiu 
şi multe căderi ale călugărilor. Acestea nu scad călugăria în sine, ci 
arată că oamenii care s-au încadrat în călugărie - nu au fost de 
călugărie. 

Mama mea, Dumnezeu s-o odihnească, îmi spunea că o femeie 
de la noi, lelea Sana lui Adam, cânta iarna, în șezătoare, un cântec - nu 
i-am ştiut niciodată melodia, dar rețin versurile: 

Pe dealul cu strugurii 

Plimbă-să călugării. 

Blăstămându-și părinții: 

De ce i-or călugărit. 

Și nu i-or căsătorit? 

Este un punct de vedere, o zicere, care poate fi adevărată sau nu, 
pentru că, în general, nu părinţii îi îndrumă pe copii să se călugărească. 
Numai că sunt unii care se fac călugări înainte de vreme, înainte de a 
şti ce fac când se fac călugări și aceștia, în general, sunt improvizațţi şi 
ratați. Nouă nu ne este frică să spunem lucrurile acestea, pentru că 
sunt cunoscute; nu ne este frică să le spunem, pentru că sunt realități. 
Nu ne este teamă că spunând lucrurile acestea, cei care sunt călugări 
buni, călugări adevărați, ar avea ceva de suferit. 

Oamenii, în general, nu prea cred că poate exista o viață 
superioară, mai ales o viață superioară celei pe care o duc ei. Sunt 
foarte mulți oameni care-i privesc pe călugări cu suspiciune şi zic: 
„Dragă, nu se poate să trăiască viața pe care zic ei că o trăiesc”. Deşi se 
poate! Sunt unii care trăiesc o viață excepțională, oameni de elită, 
oameni de elită ai Bisericii. Dar, într-adevăr, sunt și din aceia care nu 
trăiesc viața aşa cum trebuie. De ce? Pentru că nu pot! Ca să trăieşti o 
viață superioară, trebuie să fii un om superior, trebuie să fii un om care 


tragi de tine, trebuie să fii un om matur, un om care știi ce ai de făcut şi 
de ce ai pornit pe calea aceasta. 

Cuvântul „călugăr” vine de la grecescul „calos gheron” și 
înseamnă „bătrân frumos”. Bătrân frumos! Este un ideal! Să fii bătrân, 
uneori este un avantaj, alteori este un handicap. Bătrâneţea vine diferit 
la oameni. Unii ajung bătrâni cu cuviinţă, alții ajung la o bătrâneţe pe 
care poporul o exprimă în versurile: „Bătrâneţe haine grele / Ce n-aş 
da să scap de ele”. 

O bătrâneţe încuviinţată, o bătrâneţe echilibrată, o bătrâneţe ca 
rezultat al unei vieţi îngrijite, curate, sfinte, este un dar de la 
Dumnezeu. Gândiţi-vă că Dumnezeu este înfățișat ca un bătrân. De ce 
ca un bătrân? De ce nu ca un tânăr? Și tinereţea are darurile ei! Mulţi 
sfinți au fost tineri! Totuși, Dumnezeu este înfățișat ca un bătrân! 
Aceasta vrea să arate că Dumnezeu este „vechi de zile”, nu este de ieri, 
de alaltăieri, ci din veşnicie. 

Cei care sunt la tinereţe și se pregătesc de viaţă, trebuie să știe 
că bătrâneţea, maturitatea, tinerețea, copilăria și toate vâkstele omului 
sunt un dar de la Dumnezeu, la care ajung mai ales aceia care au o 
tinereţe curată, o tinerețe cinstită. Viața de familie așa cum a lăsat-o 
Dumnezeu și cum o vrea Dumnezeu, este un dar de la Dumnezeu. Dar 
există şi posibilitatea să treci de viaţa de familie, mai sus. Dacă treci de 
viața de familie ca să ajungi la o viață superioară, fără să te oblige 
cineva la aceasta, atunci trebuie să fii bătrân înainte de bătrâneţe. 

Ce înseamnă bătrân? Înseamnă şi înţelept. Dacă ești călugăr, 
trebuie să fii bătrân înainte de bătrâneţe, deci echilibrat, cinstit, 
înțelept, să ai calităţile bătrânului. Să fii ponderat mai mult decât un 
tânăr (poţi să ai entuziasmul tânărului dacă mai eşti capabil de 
entuziasmul tânărului). În orice caz, dacă eşti bătrân de la tinereţe, 
adică echilibrat, ponderat, înțelept, angajat cu seriozitate, în cazul 
acesta ai şi calitățile bătrânului, ai şi capacităţile tânărului. 

Mare lucru să fie un călugăr tânăr cu calităţi de bătrân. Încă o 
dată vă spun: când zic „bătrân”, nu mă gândesc că omul acela nu mai 
face nimic, că a ajuns la inactivitate pentru că-i bătrân și deci a încheiat 
socotelile cu lumea aceasta. Nu! Mă gândesc la bătrânul acela care face 
tot ce poate, care aduce experienţa lui de o viaţă, concluziile lui de o 
viaţă, în fața lui Dumnezeu și în fața oamenilor. 


Un călugăr adevărat trebuie să fie „bătrân frumos”! Fie că este la 
tinereţe, fie că este la bătrâneţe, trebuie să aibă o frumuseţe 
sufletească; fără să se mai împiedice în nimicurile veacului acestuia, 
fără să îmbătrânească şi patimile lui cu el, ci să lichideze tot ce mai are 
de lichidat. În loc de patimi să ajungă la virtuţi, să fie un om odihnitor, 
un om care nu a trăit degeaba, un om care aduce ceva în conștiința 
altora. 

Sunt atâția oameni care-i preţuiesc pe călugări, chiar și pe cei 
nevrednici. Un călugăr nevrednic n-ar mai trebui prețuit, ci ar trebui 
marginalizat. Bine, nu suntem noi judecătorii, dar n-ai de ce să fii 
cinstitorul cuiva care nu-și împlineşte rostul pentru care este chemat 
de Dumnezeu sau la care s-a angajat el, crezându-se chemat de 
Dumnezeu. 

Viața călugărească fiind o viață de excepţie, este și superioară 
vieții de familie, dar nu se poate spune că viața de familie nu are 
superioritatea ei! Un călugăr trebuie să fie desprins de lumea aceasta, 
pe când un om cu viaţa de familie trebuie să fie și în lumea aceasta. Să 
fie interesat și de lucrurile veacului acestuia. Deosebirea dintre un 
călugăr și un mirean este aceasta: un mirean, un om cu familie, pentru 
a se mântui, păzeşte poruncile lui Dumnezeu și îi ajunge să trăiască pe 
pământ cu gândul la cer. Un călugăr trebuie să trăiască pe pământ ca în 
cer. Să-şi găsească timp cât mai mult pentru a sta în faţa lui Dumnezeu. 
Nu cu cartea deschisă pe masă, cu lumânarea aprinsă, cu candela... ci 
cu inima deschisă pentru Dumnezeu, cu gândul la Dumnezeu. 

Un călugăr trebuie să fie un bătrân frumos, un bătrân 
îmbunătăţit, un bătrân de care se bucură oamenii. De călugăr să te 
bucuri de la tinereţe până la bătrânețe. De când ești tânăr, dacă te faci 
călugăr, poţi să fii frumos sufletește, să se bucure oamenii de existenta 
ta cum se bucură de o floare, cum se bucură de o apă limpede, cum se 
bucură de un peisaj frumos, de un răsărit de soare, de un apus de 
soare, cum se bucură oamenii de lucrurile frumoase din jurul lor. Toate 
lucrurile le-a făcut Dumnezeu să fie frumoase şi la văz, și la gust, şi la 
miros. Gândiţi-vă la un fagure de miere: cât este de minunat! Și 
miroase frumos... și dulceaţă are... și culoare plăcută... 

Am spus despre cuvântul „călugăr” că înseamnă „bătrân 
frumos”. Că bătrâneţea călugărului nu vine doar la bătrâneţe, poate să 


fie şi la tinerețe. De multe ori se mai fac călugări şi oameni care au 
ajuns la bătrâneţe, dar aceasta nu mai reprezintă nimic, nu mai are 
nicio semnificație. Când am spus odată, acasă, despre părintele Serafim 
Popescu, că-i om bun, știți ce-au zis părinții mei, oameni de la tară, 
care n-au citit nicio carte în care să se scrie despre călugări? „Bun să și 
fie, şi dacă nu-i bun, n-are treabă să stea la mănăstire!” 

Un călugăr rău, nu-i călugăr. Când devine cineva rău, când n-a 
ieşit din răutate, nu-i călugăr. Un părinte de la Frăsinei, Neonil Ștefan, 
care acum este stareț, a fost cândva la noi la mănăstire şi ne-a spus un 
lucru care mie mi-a plăcut tare mult. A spus că părintele care era stareț 
când s-a făcut el călugăr, i-a zis așa: „Acum călugăr te-ai făcut, să 
vedem când o să te faci om de treabă!”. Să știți că nu-s nişte glume! Poţi 
să ajungi improvizat pentru că ai ajuns să te faci călugăr înainte de 
vreme. 

Am zis că vă spun ceva și despre mănăstire. Ce este mănăstirea? 
Dacă eşti într-o mănăstire, trebuie să-ți mai spună cineva ce este o 
mănăstire? Da, trebuie să-ți spună! Știți de ce trebuie să-ți spună? 
Pentru că, de multe ori nici tu, care trăiești într-o mănăstire, nu ştii 
foarte bine ce este mănăstirea. Mănăstirea, în definiția ei, este „un 
aşezământ de rugăciune, de învăţătură și de muncă, în care trăiesc 
călugării”. Nu spune mult lucrul acesta. Dar vă spun eu acum ce este 
mănăstirea. Mănăstirea este tinda raiului, este casa lui Dumnezeu, este 
poarta cerului și locul împlinirilor. Aşa trebuie să fie o mănăstire. 

Tinda raiului. Ştie toată lumea ce este tinda: o cameră de intrare. 
Nu poţi să intri într-o cameră mai din spate, fără să treci printr-o tindă. 
Ca să intri în rai, trebuie să treci prin tinda raiului. Acum nu înseamnă 
că numai cei de la mănăstire sunt în tinda raiului şi că numai ei se 
mântuiesc! Nu! Și ceilalți credincioşi pot să aibă tinda raiului, să-şi facă 
din casa lor - tinda raiului. Biserica noastră este de asemenea tinda 
raiului şi cerul cel de pe pământ. Fără să treci prin cerul cel de pe 
pământ, nu-i nădejde să ajungi în cerul cel mai presus de lume. Deci, 
mănăstirea este tinda raiului. De ce? Pentru că este aproape de rai. 

Mănăstirea nu trebuie gândită nici de cei care trăiesc în ea, nici 
de cei care vin la mănăstire, ca o prelungire a pământului. Dacă este 
prelungire a pământului, n-are rost să existe. Pământ e destul. Părinţii 
cei duhovnicești de odinioară, care au făcut mănăstiri în pustie, de 


exemplu Sfântul Pahomie, au înconjurat mănăstirea cu zid. De ce? Să se 
ştie până unde tine lumea - și de unde începe mănăstirea. Este un 
lucru extraordinar! Să ştii că dacă ești în mănăstire nu mai eşti în 
lumea largă, ci ești într-un loc anume al lui Dumnezeu. Lumea cealaltă 
este în afară de mănăstire. Toţi ceilalți oameni trăiesc în lumea pe care 
a făcut-o Dumnezeu, pe care o iubește Dumnezeu, pe care doreşte 
Dumnezeu să o mântuiască, iar cei din mănăstire sunt într-un loc 
special, într-un loc anume, care este locul călugărilor, locul bătrânilor 
frumoși, locul bătrânilor îmbunătăţiți. 

Când eram eu copil, era o întrebare de inteligentă: „Ce-i între cer 
şi pământ?” Scormoneau oamenii prin minte: caierul, luna, soarele, 
stelele... ce le venea în gând. Și zicea cel care punea întrebarea: între 
cer și pământ este și. Bineînţeles, râdeau de vorbele acestea... Eu as 
zice acum, după ce mi-a venit și mie mai multă minte, că s-ar putea zice 
foarte frumos şi foarte adevărat, că între cer și pământ este mănăstirea. 
Nu-i nici în cer, nu-i nici pe pământ, ci undeva între cer şi pământ. 
Trebuie să trăim în așa fel în mănăstire, încât să fim între cer și 
pământ. Să fim spre cer. 

Am zis că mănăstirea mai este poarta cerului şi casa lui 
Dumnezeu. Cuvântul acesta, de poarta cerului și casa lui Dumnezeu 
cred că-l știți. Este cuprins în Cartea Facerii, unde este o istorisire 
despre patriarhul Iacob care, fiind într-o călătorie, şi-a pus căpătâi să 
doarmă. Pe când dormea, a visat că o scară lega cerul și pământul, iar 
îngerii lui Dumnezeu urcau şi coborau pe scara aceea. Cartea aceasta 
se citește de obicei la sărbătorile Maicii Domnului, la vecernie. 
Patriarhul lacob, când s-a trezit din somn, a zis aşa: „Nu este altceva 
aici decât casa lui Dumnezeu și aceasta este poarta cerului”. 

Aşa ceva trebuie să gândească cineva despre o mănăstire: „Nu-i 
altceva aici decât casa lui Dumnezeu, și aceasta este poarta cerului”. Pe 
aici, pe calea aceasta se ajunge în cer. Prin așezământul acesta se 
ajunge în cer. Prin instituția aceasta se ajunge în cer. Prin această 
rânduială de mănăstire, se aduce cerul pe pământ. 

Există posibilitatea aceasta, să aduci cerul pe pământ înainte de 
a ajunge tu în cer, și deci faci din pământ - cer. Trăiești o viață cu 
gândul la Dumnezeu, iar „Hristos se face toate pentru cel ce crede”, 
cum zice sfântul Marcu Ascetul. Atunci ai linişte sufletească și ajungi la 


cer, în casa lui Dumnezeu, la poarta cerului. 

Mai este ceva de adăugat la visul patriarhului Iacob. Cineva din 
cei cugetători de Dumnezeu spunea că o latură a scării pe care o 
văzuse lacob reprezintă rugăciunile prin care omul se înalță către 
Dumnezeu, cealaltă latură reprezintă Sfintele Taine, prin care 
Dumnezeu vine către om, iar treptele scării sunt virtuțile. Cei care le 
urcau și le coborau erau oameni cu inimi îngereșşti sau îngeri cu trupuri 
omeneşti, deci tot oameni. Sunt nişte lucruri foarte mari! Nu știu dacă 
vouă vă plac, dar mie-mi plac! 

Am zis că mănăstirea mai este şi locul împlinirilor. Sunt foarte 
mulți călugări frământaţi, foarte mulți vieţuitori de mănăstire 
neîmpliniți, care doresc altceva decât dă mănăstirea. Foarte mulți 
dintre ei regretă că nu au mers pe altă cale... Toate acestea sunt niște 
realități. Cineva-mi spunea odată: „Părinte, să nu mai ziceți că 
mănăstirea este locul împlinirilor, că tare puțini se împlinesc în 
mănăstire!” Totuşi, mănăstirea este locul împlinirilor! Poeta Zorica 
Laţcu are o poezie intitulată „Pasăre de nea”, în care descrie, să zicem 
aşa, o regiune de existentă umană, poate mănăstirea, știu eu... şi 
înscenează un dialog între un om și o pasăre: 

Colo, spre amurg. 

Ploi de aur curg. 

Ceru-i o lalea. 

— Tu de unde vii, în zbor. 

Răzleţita, ca un dor. 

Pasăre de nea? 

— Colo-n depărtări. 

Dincolo de zări. 

Este-un loc curat. 

Larg și desfătat: 

Unde ochi nu plânge. 

Unde n-a curs sânge. 

Unde glonţ n-ajunge. 

Unde nu străbate 

Geamătul de frate. 

Oful de orfană. 

Plânsul de vădană. 


Unde, prin fânaţuri. 

Nu-s curse, nici laturi. 

Unde-i numai floare. 

Umbră şi răcoare. 

Unde nicio rază 

Nu mai înserează... 

Parcă-ți aduce aminte de cuvântul de la Paşti: „Să ajungem ziua 
cea neînserată a împărăției Tale”. 

Căci e loc curat. 

Binecuvântat. 

Loc de bucurie 

Și de veselie. 

Care nu se trece. 

Ci în veci petrece. 

Şi-atunci omul, care aude de așa frumuseți, de așa lucruri 
minunate şi dorite, zice: 

— Pasăre de nea. 

Fă pe voia mea. 

Dorurile mele. 

Zboară tu cu ele. 

Mai presus de stele. 

În țările-acele. 

Şi răspunde pasărea: 

— Ba, că dorul tău 

Mare e şi greu; 

Aripile mele. 

Mări, sunt mititele. 

Calea-i lungă foarte. 

Şi nu pot să poarte 

Aripi mititele 

Doruri mari şi grele. 

Eu de unde vin 

E numai senin 

lar acolo nu-i 

Dorul nimănui. 

Ce înseamnă aceasta, că „acolo nu-i dorul nimănui”? Împlinirea! 


Aşa trebuie să fie la mănăstire! Împlinire! Mulţumire! Linişte! 
Seninătate! 

Am să sfârșesc consideraţiile acestea, dar nu înainte de a vă mai 
spune o poezie scrisă de Traian Dorz, care ar fi foarte potrivită pentru 
a fi spusă când se încadrează cineva într-o mănăstire. Poezia se 
numeşte „Am trecut” și se vrea o poezie pe care să o spună omul când 
este în pragul morții. Nu ştiu dacă o poate spune! Atunci nu mai are 
nimeni vreme de poezii! Dar ar fi extraordinar de frumos dacă ar putea 
spune omul la moarte ceea ce cuprinde poezia, mai ales dacă ar trăi cu 
conștiința aceasta într-o mănăstire. Zice așa: 

Am trecut de cel din urmă vârf ce ne desparte 

Și de-abia te văd în vale, tară de departe. 

Unde-am stat şi-am plâns atâta, tară de departe. 

Am avut în tine doruri fără de-mplinire. 

Suferinţe fără număr, plâns şi fericire. 

Poate-atât cât nimeni altul, plâns și fericire. 

Am avut dușmani în tine, răul să-mi dorească 

Dar au fost și-atâtea inimi dragi să mă iubească 

Scumpe și duioase inimi dragi să mă iubească. 

Este ceea ce ar putea spune oricine, şi la moarte, şi când pleacă 
la mănăstire. 

O, pământule, pe care am trăit o viață. 

Azi te las, rămâi în urmă, tot mai mic prin ceată. 

Mai în urmă, mai departe, tot mai mic prin ceată. 

Eu mă duc în țara scumpă sus, mai sus de stele 

Unde-i mirele și-alesul dorurilor mele 

După care-au plâns o viaţă dorurile mele. 

privi-o 

Lume, suferinţa, lacrimi, plânsule - adio! 

De-azi suntem pe veşnicie despărțiți - adio! 

Aşa trebuie să fie o viață în mănăstire, pentru vieţuitori de 
mănăstire care au ştiut ce-au făcut când s-au făcut călugări. 

Spun lucrurile acestea gândindu-mă la faptul că pleacă la 
mănăstire, uneori, oameni care s-au săturat de lumea aceasta. Mi-aduc 
aminte că şi mama zicea câteodată: „Așa m-am săturat de lumea asta!” 
Sunt oameni care s-au săturat de lumea aceasta, se duc la mănăstire, 


şi-apoi se satură și de mănăstire! De ce? Pentru că răul îl duc cu ei în 
suflet și creează apoi probleme acolo unde se duc, pentru că se duc la 
mănăstire, şi nu la Dumnezeu! Eu ştiu ce vorbesc! Se duc la mănăstire 
ca să aibă niște condiţii mai favorabile, dar cu Dumnezeu nu se 
întâlnesc, şi-atunci le e grea pravila, le e grea munca, le e grea slujba, 
toate-s multe și ar trebui să fie altceva la mănăstire. 

Eu zic că omul trebuie să fie chibzuit, să ştie ce face şi, dacă se 
duce la mănăstire, să se ducă unde este locul lui Dumnezeu, să se ducă 
unde este locul împlinirilor. Dumnezeu nu se lasă dator, Dumnezeu îţi 
dă, dacă știi să-l slujeşti. Atunci eşti în casa lui Dumnezeu, ești la poarta 
cerului, eşti în tinda raiului, eşti în locul împlinirilor şi dovedeşti 
aceasta cu viața. 

Mai ales în ultimii ani, se duc mulți la mănăstire și nu ştiu ce fac, 
se fac călugări şi nu ştiu ce fac, trăiesc cum vor şi nu știu ce fac, şi 
n-ajung unde trebuie pentru că nu știu să-și rânduiască viaţa, pentru 
că nu-L caută pe Dumnezeu. Dacă ştim să mergem spre Dumnezeu, 
Dumnezeu vine către noi. Părintele Serafim [Popescu], Dumnezeu să-l 
odihnească, zicea că dacă noi facem un pas către Dumnezeu, 
Dumnezeu face nenumărați pași către noi. Trebuie să ne-ntâlnim 
undeva cu Dumnezeu, să zicem și noi ca Sfinții Apostoli: „Am văzut pe 
Domnul!” (loan 20, 25). 

Să zicem şi noi ca Sfântul Apostol Petru: „Am fost pe Muntele 
Taborului” (cf. Matei 21). Să zicem şi noi: „Am fost la Marea Tiberiadei 
şi am auzit pe Domnul Hristos vorbindu-mi” (cf. loan 21). 

Acum ştiţi ce este mănăstirea, acum știți ce este călugărul și știți 
cum trebuie să fie un călugăr. „Toată darea cea bună şi tot darul 
desăvârşit de sus este”, de la Părintele luminilor, și pentru călugăr, și 
pentru mirenii buni. lar pe ceilalți îi lasă Dumnezeu să se-mpiedice în 
păcatele lor, cum îi lasă de multe ori şi pe unii de la mănăstire. Să facă 
o experiență a neputinței pe care o are omul când este în afară de 
Dumnezeu, iar pe cei buni îi binecuvântează ca să aibă mulțumire din 
legătura cu Dumnezeu. 

Dumnezeu să ne ajute! 

CINSTITORII MAICII DOMNULUI 


Mănăstirea „Sub Piatră”. 


9 iulie 1998 


M-am gândit că este bine să stăruim puţin cu gândul asupra 
cinstirii Maicii Domnului, care este maica noastră și care are un loc de 
cinste, un loc deosebit în gândirea și în evlavia ortodoxă. 

Slujbele noastre sunt în așa fel alcătuite, încât ele ne duc în fața 
lui Dumnezeu, a Maicii Domnului, ne duc în fața sfinţilor; slujbele ne 
dau prilejul să vorbim cu Dumnezeu, cu Maica Domnului, cu sfinţii lui 
Dumnezeu, creează o atmosferă de preamărire a lui Dumnezeu, o 
atmosferă de preacinstire a Maicii Domnului, o atmosferă de cinstire a 
sfinților. Nu se poate ortodoxie fără această lucrare cinstitoare. La 
biserică auzim cuvinte anume îndrumătoare spre pomenirea Maicii 
Domnului: „Pe preasfânta, curata, preabinecuvântata, mărita, Stăpâna 
noastră, de Dumnezeu Născătoarea și pururea Fecioara Maria, cu toţi 
sfinții să o pomenim”. Avem deci datoria să o pomenim pe Maica 
Domnului. Ce înseamnă „a pomeni pe Maica Domnului”? Să ne gândim 
la Maica Domnului! Să n-o uităm pe Maica Domnului. S-o avem pe 
Maica Domnului în prim-planul gândirii noastre. 

Avem în vedere la sfintele slujbe să o mărim pe Maica 
Domnului: „Pe preasfânta Născătoare de Dumnezeu și Maica luminii, 
întru cântări DONE să o mărim”. Sunt atâtea şi atâtea cuvinte care 
ne angajează întru cinstirea Maicii Domnului: „Cuvine-se cu adevărat 
să te fericim, Născătoare de Dumnezeu, cea pururea fericită şi prea 
nevinovată și Maica Dumnezeului nostru. Cea ce eşti mai cinstită decât 
heruvimii şi mai mărită, fără de asemănare decât serafimii, care fără 
stricăciune, pe Dumnezeu Cuvântul ai născut, pe tine, cea cu adevărat 
Născătoare de Dumnezeu, te mărim”. Sunt cuvinte pe care le spunem la 
sfintele slujbe, obligatorii pentru noi, credincioşii. Nici nu ne punem 
problema că s-ar putea altfel. 

Noi nu putem să-L despărțim pe Domnul Hristos de Maica 
Domnului, nici pe Maica Domnului de Domnul Hristos. Sunt alcătuiri la 
sfintele slujbe în care această legătură au făcut-o gânditorii de 
Dumnezeu, care ne-au dat conștiință că Maica Domnului a fost aceea 
prin care Mântuitorul lumii a venit în lume. Cele ce le-a făcut 
Mântuitorul nostru lisus Hristos îşi au începutul în faptul că El, 
Mântuitorul, S-a născut din preasfânta Fecioară Maria. 


Către sfârşitul slujbei de dimineața din Duminici, de fiecare dată 
vorbim cu Maica Domnului, spunând cuvinte ca acestea: 
„Preabinecuvântata eşti, Născătoare de Dumnezeu Fecioară, că prin Cel 
ce S-a-ntrupat din tine iadul s-a robit, Adam s-a chemat, moartea s-a 
omorât şi noi am înviat. Pentru aceasta, cântând, strigăm: «Bine eşti 
cuvântat Hristoase, Dumnezeul nostru, Cel ce bine ai voit aşa, mărire 
Ție»”. 

În alcătuirea aceasta avem posibilitatea să vorbim cu Maica 
Domnului și să spunem ce a adus Mântuitorul pentru noi: „Că prin Cel 
ce S-a-ntrupat din tine (îi spunem Maicii Domnului) iadul s-a robit”. 
ladul nu mai are putere, s-a împuținat, s-a înghesuit. Există şi mai 
departe iad, dar numai pentru cei care vor să meargă la iad. Pentru cei 
credincioşi nu mai există iad. 

Sfântul loan Gură de Aur, în Cuvântul de la Paști ne spune că 
„ladul s-a amărât văzându-Te pe Tine jos”, văzându-Te pe Tine în iad. 
Ce zice? „S-a amărât că s-a stricat, s-a amărât că s-a batjocorit, s-a 
amărât că s-a legat, s-a amărât că s-a omorât. A luat trup și de 
Dumnezeu s-a lovit, a luat pământ și s-a întâmpinat cu cerul, a luat ce a 
văzut și a căzut întru ce nu a văzut. Unde-ţi este moarte, boldul? 
Unde-i este iadule, biruinţa? Înviat-a Hristos şi tu te-ai surpat. Înviat-a 
Hristos şi au căzut dracii. Înviat-a Hristos şi se bucură îngerii. Înviat-a 
Hristos şi viaţa vieţuiește. Înviat-a Hristos şi niciun mort nu mai este în 
mormânt, că Hristos, înviind din morți, începătura celor adormiţi S-a 
făcut. A Aceluia este slava și puterea şi stăpânirea, în vecii vecilor, 
amin!” Aşa spune Sfântul loan Gură de Aur - aşa credem și noi, așa 
spunem şi noi: „prin Cel ce S-a-ntrupat din Tine iadul s-a robit, Adam 
s-a chemat” (la altă viață, la viața cea nouă, după voia lui Dumnezeu); 
blestemul nu mai există, s-a nimicit, s-a pierdut. Nu mai suntem sub 
blestem. Dumnezeu este gata să ne dea binecuvântarea. 

Mie îmi place foarte, foarte mult să mă gândesc la faptul că 
Sfântul Evanghelist Luca, relatând despre înălțarea la cer a Domnului 
Hristos, spune apăsat, să nu se uite, că Domnul Hristos i-a dus pe 
ucenici spre Betania și acolo și-a ridicat mâinile şi i-a binecuvântat. Ar 
fi putut merge mai departe, dar parcă ar fi vrut să mai stea puțin, să-i 
încredințeze de binecuvântare: „Și pe când îi binecuvânta (pe ucenici, 
se înțelege), S-a despărțit de ei şi S-a înălțat la cer” (Luca 24, 51). Cum 


S-a înălțat Domnul Hristos la cer? Binecuvântând pe cei ce sunt ai Lui. 
Deci nu numai pe ucenici, ci pe toţi aceia care sunt ca ucenicii 
Domnului Hristos. S-a înălțat la cer binecuvântând. Este ultimul gest al 
Domnului Hristos aici, pe pământ. Este un gest de bunăvoință, este 
rezumatul Noului Testament, rezumatul Evangheliei, rezumatul 
activității Domnului Hristos aici, pe pământ - binecuvântarea. Toată 
Evanghelia se cuprinde în aceste cuvinte. Și, ne spune mai departe 
Sfântul Evanghelist, ucenicii s-au închinat Domnului Hristos și s-au 
întors în lerusalim „cu bucurie mare”. Cu bucurie mare! 

Maica Domnului cea binecuvântată, cea prin care a venit 
Domnul nostru lisus Hristos, prilejuiește prin mijlocirea ei, prin 
existenta ei, faptul de a se fi nimicit, de a se fi înghesuit, de a se fi 
împuțţinat iadul, de a fi fost chemat Adam la viaţa cea fericită, faptul că 
blestemul nu mai este pentru cine vrea să fie sub binecuvântare. 
Moartea are alt sens decât înainte: „moartea s-a omorât și noi am 
înviat”. Și, conştienţi de toate acestea, zicem către Domnul Hristos: 
„Bine eşti cuvântat, Hristoase Dumnezeul nostru, Cel ce bine ai voit 
aşa, mărire ie”. Este ca și când autorul și-ar fi adus aminte că Maica 
Domnului a zis la Nunta din Cana Galileei: „Faceţi orice vă va 
spune'(loan 2, 5). E ca şi când ar fi zis autorul că da, uite, noi am adus 
cinstire Maicii Domnului pentru toate câte s-au făcut prin Domnul 
Hristos, dar să nu uităm de Domnul Hristos, Care a binevoit aşa, să nu 
uităm pe Domnul Hristos, pentru că Maica Domnului vrea să ne 
gândim la Domnul Hristos când o cinstim pe ea. 

Pentru noi este o mare bucurie să fim cinstitori ai Maicii 
Domnului dar trebuie știut că adevărata cinstire a Maicii Domnului 
vine de la Dumnezeu. Astfel de minunațţii din sfânta slujbă, astfel de 
lucruri cinstitoare pentru Maica Domnului au putut fi alcătuite numai 
de Duhul Sfânt. Duhul Sfânt ne îndeamnă la cinstirea Maicii Domnului. 

Noi cerem ajutor pentru cinstirea Maicii Domnului, chiar de la 
Maica Domnului. La Sfântul Maslu este o alcătuire de rugăciune către 
Maica Domnului, în care zicem aşa: „Pe tine, preacuratul palat al 
Împăratului ceresc, ceea ce eşti mult lăudată, te rog, păzeşte mintea 
mea cea întinată cu tot felul de păcate și o fă locaș înfrumusețat al 
Treimii Celei dumnezeiești, ca să laud şi să măresc puterea ta și mila ta 
cea nemăsurată, fiind mântuit eu, netrebnicul robul tău”. 


Deci fiecare dintre noi, stând în fața Maicii Domnului, ne 
considerăm robi netrebnici și dorim ceva de la Maica Domnului: să ne 
ajute să avem mintea curăţita de tot felul de păcate, să devenim şi noi 
locașuri ale Preasfintei Treimi. Aceasta anume ca să lăudăm şi să 
mărim puterea cea nemăsurată a Maicii Domnului. Prin puterea lui 
Dumnezeu avem bucuria de a fi cinstitori ai Maicii Domnului. 

Spunea cineva că părintele Stăniloaie l-a întrebat pe un candidat 
la doctorat: „Ce simți tu când cinsteşti pe Maica Domnului?” N-a 
întrebat ce temeiuri sunt pentru cinstirea Maicii Domnului, ci tu, 
personal, care eşti în Biserica Domnului și cinstești pe Maica 
Domnului, ce simţi tu atunci când cinsteşti pe Maica Domnului? 

Să amintim mai întâi că între rugăciunile de mulțumire pentru 
împărtăşirea cu dumnezeieștile Taine, avem și o rugăciune în care ne 
adresăm Maicii Domnului, zicând așa: „Preasfântă Stăpâna mea, de 
Dumnezeu Născătoare, care ești lumina întunecatului meu suflet, 
nădejdea, acoperământul, scăparea, mângâierea și bucuria mea”. Maica 
Domnului, fiind „lumina întunecatului meu suflet”, dar și Maica 
Luminii („Pe Născătoarea de Dumnezeu şi Maica Luminii, întru cântări 

„să o mărim” - Sf. Liturghie), nu se poate să nu fie şi ea 
lumină; în măsura în care am această lumină, pot să înţeleg ceva din 
măreţia Maicii Domnului. 

O numim pe Maica Domnului nădejde! maica Domnului este 
nădejdea noastră ca mijlocitoare. 

Acoperire! Este ocrotitoarea noastră. 

Scăpare! Este un loc de refugiu. 

Mântuirea şi bucuria mea! 

Acel candidat întrebat de părintele Stăniloaie ce simte el când o 
cinsteşte pe Maica Domnului, dacă s-ar fi gândit la aceste cuvinte din 
rugăciunea de mulțumire către Maica Domnului, ar fi trebuit să se 
întrebe: „Simt eu când cinstesc pe Maica Domnului, că Maica Domnului 
este Stăpâna mea? Simt eu că Maica Domnului este lumina 
întunecatului meu suflet, că am lumină prin Maica Domnului? Simt eu 
că Maica Domnului este nădejdea mea? Simt eu că Maica Domnului 
este acoperământul meu? Simt eu că Maica Domnului este mântuirea 
mea? Simt eu că Maica Domnului este bucuria mea?” Și ar trebui să 
putem răspunde că așa ceva simțim noi când cinstim pe Maica 


Domnului: că Maica Domnului este ocrotitoarea noastră, că Maica 
Domnului ne poartă de grijă, ne are în vedere, că mijloceşte ceva 
pentru noi. Deci noi credem că Maica Domnului este cu noi, că este şi 
mama noastră, că ne poartă de grijă, se gândeşte la noi, ne trimite 
bucurie, ne trimite prilejuri de bucurie. 

În aceeaşi rugăciune de mulţumire cerem de la Maica Domnului 
să ne dea smerenie în gânduri şi ridicare din robia păcatului. Eu nu ştiu 
dacă v-aţi gândit sau dacă citind lucrurile acestea de ritual, le-aţi 
dezghiocat, să vedeţi ce-i pe acolo, ce se spune acolo? Cerem de la 
Maica Domnului smerenie în gânduri. De ce smerenie în gânduri? 
Pentru că Maica Domnului a fost smerită. Dacă nu avem smerenie în 
gânduri, nu suntem ca Maica Domnului, nu suntem plăcuți Fiului ei. 

Cerem de la Maica Domnului ridicare din robia patimilor. De 
atâtea și de atâtea ori avem probleme în lumea aceasta din pricina 
unor gânduri care nu sunt comune, care ne robesc, care ne asupresc, 
care ne chinuiesc. Dar dacă scăpăm din robia cugetelor - avem 
limpezime, avem seninătate, avem bucurie şi putem fi încredințaţi de 
ajutorul Maicii Domnului. 

Înainte cu mai mulți ani, știu eu, vreo șapte, am citit o carte 
intitulată Faceţi ceea ce vă va spune El (cuvinte spuse de Maica 
Domnului la Nunta din Cana Galileei). Autorul acestei cărți pune o 
problemă pe care mi-am pus-o şi eu cu mai mult timp în urmă: că 
oamenii de astăzi sunt mai puţin cinstitori ai Maicii Domnului, deşi 
există unii care sunt mai mult decât trebuie cinstitori ai Maicii 
Domnului. Nu-i bine nici aşa! Bine este s-o avem pe Maica Domnului 
acolo unde ne-o prezintă Biserica. Să nu ne adresăm Maicii Domnului 
mai mult decât Domnului Hristos, ci să ne adresăm Domnului Hristos 
şi după aceea Maicii Domnului. 

L-am auzit pe părintele Arsenie Boca spunând credincioșilor în 
1942 că sunt unii care zic „Doamne, Maica Domnului”, ceea ce nu-i 
corect! Nu se găsește în nicio carte, nici de rugăciuni, nici de slujbă, o 
adresare de felul acesta - „Doamne, Maica Domnului”. Cuvântul 
„Doamne” este întrebuințat numai pentru Domnul Hristos, pentru 
Dumnezeu. Dar astăzi oamenii sunt mai puţin cinstitori ai Maicii 
Domnului și găsești mai greu oameni care știu rugăciuni către Maica 
Domnului. De exemplu, la spovedit, îi întreb pe cei care se spovedesc la 


mine dacă știu să spună „Cuvine-se cu adevărat”. Unii ştiu, cei mai 
mulți nu știu, câte unii nici nu ştiu despre ce este vorba şi zic simplu - 
„Ştiu”. 

Mi-a venit odată un tânăr pe care l-am întrebat: 

— Ştii să zici „Cuvine-se cu adevărat”? 

— Da 

— Zi! 

— Cuvine-se cu adevărat! 

— Nici nu ştii despre ce-i vorba! Şi el, după mine: „Nici nu ştii 
despre ce-i vorba!”. Asta-i situația reală! Nu-i o situaţie de glumă! 

Să revenim la ceea ce vă spuneam despre autorul acesta al cărții 
„Faceţi ceea ce vă va spune El”. Se punea problema că sunt tot mai 
puţini cinstitori ai Maicii Domnului și se întreba din ce cauză. Și 
răspunsul, care mi-a plăcut foarte mult, era acesta: „Creştinismul 
nostru este un creştinism de idei” - fiți atenţi ce frumos urmează - „și 
ideile n-au mamă”. Dacă îl avem pe Domnul Hristos în cinstea cuvenită, 
dacă pentru noi Domnul Hristos este o realitate, nu putem să nu fim 
cinstitori şi ai Maicii Lui. lar dacă pentru noi Domnul Hristos este o 
idee, n-avem atunci pentru ce să-l cinstim mama, pentru că ideile n-au 
mamă. Extraordinar de frumos prezentată chestiunea! 

Între bucuriile mari pe care le avem noi din credința noastră, 
este și bucuria de a fi cinstitori ai Maicii Domnului. Gândiţi-vă că sunt 
alții care o hulesc pe Maica Domnului, sunt alții care, hai să zicem că nu 
o necinstesc, dar nu o cinstesc, o trec cu vederea pe Maica Domnului. 
Pe noi nu ne interesează ce fac ei, noi ne ținem de credinţa noastră. 

O mătușă de-a mea, Dumnezeu s-o odihnească, era îndemnată 
de oameni de altă credinţă să treacă la credinţa lor. Şi le-a a spus așa: 
„Eu de Maica Domnului nu mă las, eu de Biserică nu mă las! Mie-mi 
place când bate toaca, mie-mi place când se trag clopotele, eu de Maica 
Domnului nu mă las!”. Așa să facem şi noi! Să nu ne lăsăm de Maica 
Domnului! Oricine ce-ar zice, noi avem bucuriile noastre, avem ajutor 
de la Maica Domnului, avem bucuria de a avea pe Maica Domnului ca 
mama noastră, și ştiţi cum e mama... 

Şi noi suntem îndatoraţi cumva să ne gândim la inima de mamă 
şi să avem inimă de mamă, dar până să avem inimă de mamă, sigur are 
Maica Domnului faţă de noi inimă de mamă. 


Să-l mulţumim Maicii Domnului, să-l mulțumim Mântuitorului 
nostru lisus Hristos că ne-a dat şi bucuria aceasta, de a o cinsti pe 
Maica Domnului. Să mulțumim lui Dumnezeu pentru toate, pentru 
credința noastră, pentru Biserica noastră, pentru toate darurile 
Bisericii pe care le avem, să mergem înainte cu bucurie că suntem în 
Biserica în care Maica Domnului are locul ei, asemănător cu locul cel 
din rai. 

Noi credem că Maica Domnului a fost ridicată din mormânt (a 
fost înviată, a fost ridicată din mormânt la cer și este în cer cu sufletul 
şi cu trupul). Noi susţinem lucrul acesta la slujbele noastre, chiar dacă 
nu avem o dogmă despre aceasta, dar spunem: „Pe Născătoarea de 
Dumnezeu, cea întru rugăciuni neadormită, mormântul și moartea 
n-au ţinut-o, căci ca pe Maica vieţii la viața a mutat-o Cel ce S-a 
sălășluit în pântecele ei cel pururea fecioresc”. 

Credem lucrul acesta și când o să ajungem acolo unde este 
Maica Domnului, o să ne bucurăm că este și Maica Domnului cu noi. 

Dumnezeu să ne ajute! 

PACE, BUCURIE ŞI BINECUVÂNTARE 


Ciucea 
28 august 1998 


Voi începe cuvântul meu cu o prezentare a unor lucruri care țin 
de mănăstirea de la care am venit aici, Mănăstirea Brâncoveanu de la 
Sâmbăta de Sus. 

În 1971, la mănăstire la noi au venit doi germani, soț și sotie, 
oameni cu învățătura - soțul era doctor în drept şi judecător la 
tribunalul din Karlsruhe, oameni credincioşi în legea lor, care au stat 
câteva zile la noi. Ei au aflat că un părinte de la noi (părintele Serafim 
Popescu, Dumnezeu să-l odihnească) a fost în Germania și a lucrat trei 
luni la o instituţie bisericească de ajutorare a epilepticilor numită Betel 
(un cuvânt evreiesc însemnând Casa lui Dumnezeu). Este o instituție 
mare, am aflat că sunt în jur de cinci mii de ocrotiţi în instituția aceea. 
Cei doi din Germania, aflând că părintele Serafim a fost la Betel, la 
Bielefeld, ne-au spus că la intrare la Betel este scris așa: „Pace celor ce 
vin, bucurie celor ce rămân, binecuvântare celor ce pleacă”. 


Nouă ne-au plăcut tare mult cuvintele acestea... și numai nouă, 
că pe urmă am observat că le plac tuturor oamenilor care vin la noi, 
închinătorilor, vizitatorilor. Le repetă și ei, vor să le țină minte, le 
scriu... Deci, germanii aceia au văzut că nouă ne plac mult cuvintele 
acestea şi au scris în cartea de onoare a mănăstirii: „Pace celor ce vin, 
bucurie celor ce rămân, binecuvântare celor ce pleacă, doresc doi 
creştini din Germania tuturor celor care în urma lor vor sta la această 
mănăstire”. Pentru că aceste cuvinte îi privesc pe vizitatorii, pe 
închinătorii mănăstirii, când se nimereşte să le vorbesc eu, le spun și 
cuvintele acestea; le spun că și lor le doresc cei doi pace, bucurie și 
binecuvântare. 

Să le luăm pe rând: 

Pace! Pacea aceea pe care au vestit-o îngerii la Nașterea 
Mântuitorului nostru lisus Hristos, pacea aceea pe care au cântat-o 
îngerii când au zis: „Slavă întru cei de sus lui Dumnezeu și pe pământ 
pace, între oameni bunăvoire” (Luca 2, 14). Pacea pe care le-a 
făgăduit-o Domnul lisus Hristos ucenicilor când le-a zis: „Pace vă las 
vouă, pacea Mea o dau vouă, nu precum dă lumea vă dau Eu” (loan 14, 
27). Pacea pe care le-a dat-o de fapt, pentru că după învierea Sa, 
Mântuitorul Hristos, întâlnindu-Se cu ucenicii, le-a zis: „Pace 
vouă!” (Ioan. 20, 19). Pacea, care este izvorâtă din nepătimire, pentru că 
Sfântul Marcu Ascetul spune că „Nepătimirea este pacea, şi cei care 
ajung la nepătimire, aceia ajung să aibă pacea lui Dumnezeu în 
sufletele lor”. 

Bucurie! Bucuria pe care a adus-o îngerul - Maicii Domnului, 
bucuria pe care a vestit-o îngerul dreptului Zaharia, când i-a spus că 
„Bucurie și veselie vei avea și, de nașterea lui (a Sfântului loan 
Botezătorul) mulţi se vor bucura” (Luca 1, 14). Bucuria pe care a 
avut-o în vedere Domnul Hristos când a zis: „Bucuraţi-vă și vă veseliţi, 
că plata voastră multă este în ceruri” (Matei 5, 12). Este vorba despre 
bucuria pe care a pomenit-o Domnul lisus Hristos când a zis ucenicilor: 
„Acestea vi le-am spus, ca bucuria Mea să fie în voi și ca bucuria 
voastră să fie deplină” (loan 15, 11). Este vorba de bucuria pe care le-a 
făgăduit-o Mântuitorul ucenicilor când le-a zis: „larăsi vă voi vedea şi 
se va bucura inima voastră şi bucuria voastră nimeni nu o va lua de la 
voi” (loan 16, 22). 


Este vorba de bucuria pe care le-a dat-o Domnul lisus Hristos 
ucenicilor Săi, întâlnindu-Se cu ei în ziua învierii: „S-au bucurat 
ucenicii văzând că este Domnul” (loan 20, 20). Este vorba de bucuria 
pe care au avut-o ucenicii la înălțarea Domnului lisus Hristos, când au 
primit binecuvântarea Domnului, când s-au închinat Mântuitorului şi 
„s-au întors în lerusalim cu bucurie mare” (Luca 24, 52). 

Fără îndoială că aceeași bucurie a avut-o în vedere Sfântul 
Apostol Pavel când a zis: „Bucuraţi-vă pururea întru Domnul. Și iarăsi 
zic: Bucuraţi-vă” (Filip. 4, 4). Bucuria pe care a avut-o în vedere Sfântul 
Apostol Pavel când a zis: „Bucuraţi-vă în nădejde” (Rom. 12, 12) „și” 
Bucuraţi-vă cu cei ce se bucură” (Rom. 12, 15). Este vorba de bucuria 
pe care o vom avea în împărăţia lui Dumnezeu, pentru că Domnul 
Hristos a zis în pilda cu talanţii: „Bine, slugă bună și credincioasă, peste 
puţine ai fost credincioasă, peste multe te voi pune; intră întru bucuria 
domnului tău” (Matei 25, 21). Bucuria pe care o are în vedere Biserica, 
atunci când zice, la călugărire: „Fratele nostru (N) se îmbracă cu haina 
veseliei” (cea dintâi haină a călugărului este haina veseliei). 

Să nu uităm niciodată de bucurie (părintele Arsenie Boca, 
Dumnezeu să-l odihnească, zicea că „un călugăr trist este un călugăr cu 
luminile stinse”). Este vorba, fără îndoială de bucuria pe care o are în 
vedere Biserica atunci când, la slujba Sfântului Maslu, spune: „Facă-se, 
Doamne, untdelemnul acesta untdelemn de bucurie, untdelemn de 
sfințenie, îmbrăcăminte împărătească, pavăză puternică, izbăvitoare 
de toată lucrarea diavolească, pecete nestricată, bucuria inimii, veselie 
veşnică”. 

Fără îndoială, este aceeași bucurie pe care o pomenim la 
sfârşitul Sfintei Liturghii, când se cântă „Fie numele Domnului 
binecuvântat de acum şi până în veac” și când zicem: „Plinirea Legii şi a 
prorocilor Tu însuti fiind, Hristoase, Cel ce ai împlinit rânduiala cea 
părintească, umple de bucurie şi de veselie inimile noastre, totdeauna, 
acum şi pururea și în vecii vecilor”. lată ce lucruri frumoase putem să 
avem în gând în legătură cu această urare frumoasă de bucurie. 

Și, în sfârșit, binecuvântarea. Toate binecuvântările sunt în 
prelungire de la binecuvântarea de la înălțarea Domnului lisus Hristos, 
când Domnul Hristos, înălțându-Se la cer, şi-a ridicat mâinile, i-a 
binecuvântat pe ucenici „Și pe când îi binecuvânta, S-a despărţit de ei 


şi S-a înălțat la cer” (Luca 24, 51). 

Pentru că astăzi pomenim pe Sfântul Moise Arapul, vreau să 
spun că în Filocalie găsim două scrieri ale Sfântului loan Cassian 
intitulate Convorbiri cu Părinţii din Pustia Sketică. În introducerea la 
aceste două scrieri, una despre scopul și ținta vieţii creștine și cealaltă 
despre dreapta socotința, Sfântul loan Cassian spune că în Pustia 
Sketică din Egipt, unde a întâlnit mai mulți părinţi, cel mai iscusit 
dintre ei a fost Sfântul Moise Arapul (Sfântul Moise Egipteanul, Sfântul 
Moise cel din tâlhari). 

Fiind Domnul Hristos răstignit pe Cruce între doi tâlhari, unul 
dintre tâlhari a zis: „Pomeneşte-mă, Doamne, în împărăţia Ta!”, iar 
Domnul Hristos a zis: „Adevăr grăiesc ţie, astăzi vei fi cu Mine în 
rai” (Luca 23, 42 - 43). Este o mare bucurie să ştim că un tâlhar a fost 
cel dintâi moștenitor al raiului. Gândiţi-vă, un tâlhar nu-i un om care se 
plimbă şi, ştiu eu, zice o vorbă rea, ci unul care are la activul lui păcate 
grele, omoruri, jafuri, a dat foc, a făcut atâtea şi atâtea rele şi, cu toate 
acestea, Domnul Hristos l-a primit pentru pocăinţa lui. De ce? Pentru 
că Domnul Hristos a venit pentru păcătoşi, aceasta să nu o uităm 
niciodată! Nici când dormim să nu uităm că Domnul Hristos a venit să 
mântuiască lumea de păcate, pentru păcătoşi, în folosul păcătoşilor. 

Și încă ceva: avem bucurie că Maria Magdalena, o păcătoasă, o 
mare păcătoasă, a fost cea dintâi care L-a văzut pe Domnul Hristos 
înviat din morți (după Evanghelia Sfântului Evanghelist Marcu). O 
femeie din care (tot Sfântul Evanghelist Marcu spune) Domnul Hristos 
a scos şapte draci. Acestea știindu-le noi, nu avem cum să nu ne 
bucurăm de Evanghelie ca dătătoare de nădejde. Evanghelia - izvor de 
nădejde. Evanghelia - izvor de bucurie. 

În prelungirea celor ştiute de noi din Sfânta Evanghelie, îl avem 
şi pe Sfântul Moise Arapul, cel mai iscusit, cel mai înțelept dintre sfinții 
din Pustia Sketică, el, care mai înainte a fost tâlhar. În Pateric sunt 
multe cuvinte ale Sfântului Moise, iar în Filocalie avem cele două 
convorbiri foarte importante, cu multă lumină îndrumătoare de suflet. 

Ştiţi de ce îmi place mie mult de Sfântul Moise Arapul? Pentru că 
era un om comunicativ. Nu a fost un om închistat, nu a fost crispat, nu 
a fost un om posac, nu a fost un om rezervat, a fost un om care își arăta 
sufletul comunicând cu ceilalţi, care aducea bucurie în jurul lui. În 


Pateric, în legătură cu Sfântul Arsenie cel Mare, se spune că cineva, 
cunoscându-i pe Sfântul Arsenie și pe Sfântul Moise Arapul și știind că 
Sfântul Arsenie era om retras, om necomunicativ, iar Sfântul Moise 
Arapul era comunicativ, a pus întrebarea: „Pe care-l primește 
Dumnezeu, pe cel tăcut, sau pe cel comunicativ?” Şi i s-a descoperit 
unui părinte că pe Nil erau două corăbii: într-una era Sfântul Arsenie 
asupra căruia se pogorâse Duhul Sfânt, iar în cealaltă Sfântul Moise 
Arapul pe care-l hrăneau îngerii cu faguri de miere. Până la urmă, 
concluzia a fost că pe amândoi i-a primit Dumnezeu, pe fiecare în felul 
lui, pentru că fiecare şi-a lucrat mântuirea în condiţiile lui și după firea 
lui. 

Fiecare om trebuie să fie cum este lăsat de Dumnezeu, că doar 
Dumnezeu l-a lăsat cu firea pe care i-a dat-o, numai să fie disciplinat; 
dacă are de spus ceva să știe ce să spună, să știe cum să spună, să știe 
cum să aducă bucurie prin comunicare, iar cel care este retras, ştiu 
eu... să se roage mai mult, să facă ceva el, ca retras, tot spre binele 
altora. 

Dumnezeu îl primeşte pe om în starea pe care i-a dat-o şi în 
starea pe care a realizat-o omul pe temeiul firii lui. Eu, cum sunt un om 
mai comunicativ, nu mă gândesc că o să zică Dumnezeu de ce am fost 
comunicativ! Sau dacă ar fi cineva retras, nu o să zică Dumnezeu de ce 
a fost retras, dacă aşa este firea lui, dacă așa este chipul lui de viețuire 
şi aşa este temelia existentei lui. 

Vorbind despre sărbătoarea de mâine, Tăierea capului Sfântului 
Ioan Botezătorul, o sărbătoare tristă, o sărbătoare cu post (nu se prea 
potriveşte cuvântul de sărbătoare cu cuvântul „tristețe”), poate că ar 
trebui să insistăm asupra faptului că avem şi de ce ne bucura că s-a 
întâmplat trecerea din lumea aceasta a Sfântului loan Botezătorul. 

Sfântul loan Botezătorul a trecut din lumea aceasta, zice textul 
liturgic din condacul sărbătorii, după „o rânduială oarecare 
dumnezeiască”. Cinstita tăiere a capului Sfântului loan Botezătorul a 
fost cu orânduială dumnezeiască. De ce? Ne spune mai departe: ca să-L 
vestească celor din iad pe Mântuitorul nostru, pe Dumnezeu care S-a 
întrupat. „Slăvita tăiere a Botezătorului, o rânduială dumnezeiască 
oarecare a fost”. Parcă nu-ţi vine să crezi! Cum se poate întâmpla un 
lucru rău spre bine? Uite că se poate! Dumnezeu a rânduit așa, folosind 


răutățile oamenilor spre bine. Nu a creat Dumnezeu răutăţi; nu l-a 
creat pe Irod ca să-l omoare pe Sfântul loan Botezătorul, nu i-a creat pe 
răstignitorii Domnului lisus Hristos ca să-L răstignească! Nu! Irod i-a 
tăiat capul Sfântului loan Botezătorul, iar lrodiada a fost autorul moral 
al tăierii capului Sfântului loan Botezătorul, fără să se gândească nici 
Irod, nici lrodiada, nici fiica Irodiadei și niciunul dintre cei care au 
participat la moartea Sfântului loan Botezătorul, că fac un bine. De fapt 
ei au făcut un rău, dar un rău care s-a îndreptat spre bine: omorându-l 
pe Sfântul loan Botezătorul, sufletul Sfântului loan Botezătorul s-a dus 
în iad ca să-L vestească pe Mântuitorul acolo. Credința noastră este o 
credință  veselitoare, o credință  despovărătoare, o credință 
eliberatoare, pentru că putem să ne bucurăm și de lucruri care nu sunt 
spre bucurie. 

Cu toate că Sfântul loan Botezătorul a fost un om din pustie, un 
om care nu poate fi urmat de cei mulți, mi se pare foarte interesant de 
observat că a fost un om care i-a înțeles pe oameni și societatea 
omenească. l-a îndrumat pe oamenii care au venit la el ca unul care a 
fost plin de Duhul Sfânt, de la început. Duhul Sfânt S-a sălășluit în 
trupul lui înainte de a se naște, atunci când Sfânta Elizabeta a primit 
vizita Sfintei Maria. Sfânta Elizabeta s-a umplut de Duh Sfânt, pruncul a 
săltat în pântecele ei şi Sfânta Elizabeta a mărturisit lucrul acesta și a 
zis: „De unde mie aceasta, ca să vină la mine - nu a zis verișoara mea? 
ci a zis - Maica Domnului meu? Că iată, cum veni la urechile mele 
glasul salutării tale, pruncul a săltat de bucurie în pântecele meu” 
(Luca 1, 43 - 44). Atunci s-a umplut Sfântul loan Botezătorul de Duhul 
Sfânt şi în puterea Duhului Sfânt a rămas tot timpul. 

Dumnezeu nu dă daruri ca să le ia, dă daruri ca să le țină, să le 
țină omul și să le ţină și Dumnezeu în om. Pe la noi, la Făgăraș, când vin 
oamenii și vorbesc cu preoții, este o vorbă: „Dumnezeu să-ți tină darul, 
părinte”. Dumnezeu să-ţi tină darul, să rămâi în dar, să nu cumva să 
pierzi darul! Dumnezeu să-ți tină darul! Sigur că Dumnezeu ne ţine 
darul. 

Sfântul loan Botezătorul a fost întrebat de oameni, ce să facă să 
se mântuiască. Şi au întrebat vameșii, ce să facem, ca vameși? Să nu 
mai fim vameși? Vameșii erau urgisiți, pentru că erau funcționari 
romani, evrei în slujba romanilor. Vameşii şi desfrânatele erau două 


categorii urgisite de evrei. Deci vameşii l-au întrebat pe Sfântul loan 
Botezătorul - ce să facă? Şi Sfântul loan Botezătorul a răspuns: „Nu 
faceți nimic mai mult peste ce vă este rânduit” (Luca 3, 13). Adică să nu 
se îmbogăţească din jafuri, din suprataxe şi așa mai departe. Deci 
Sfântul loan Botezătorul nu le-a zis „să nu mai fie vameși”, ci să fie 
corecți. De ce? Pentru că societatea în care trăia Sfântul loan 
Botezătorul avea nevoie de astfel de funcționari. 

L-au întrebat soldaţii, ei ce să facă? Şi a zis Sfântul loan 
Botezătorul: „Să nu asupriți pe nimeni, nici să învinuiți pe nedrept, ci 
să fiți mulțumiți cu solda voastră” (Luca 3, 14). Şi au întrebat și ceilalți 
oameni, noi ce să facem? Și Sfântul loan Botezătorul a zis: „Cel ce are 
două haine să dea una celui ce nu are, și cel ce are bucate să facă 
asemenea” (Luca 3, 11). Adică, Sfântul loan Botezătorul a avut în 
vedere o egalizare a oamenilor, care să se facă din prisos; fiecare să 
dea din prisosul său celui ce nu are nici cele de trebuință. Bineînţeles 
că lucrurile nu trebuie înţelese literal, că dacă ai două haine, neapărat 
trebuie să dai una. Este vorba de un principiu, de o rânduială, adică să 
fim înţelegători față de cel care are trebuinţă de ceea ce ai putea să-i 
oferi tu. 

Mai este ceva frumos în viaţa Sfântului loan Botezătorul, ceva ce 
impune atenţie şi respect. Faptul că, odată, ucenicii lui și-au arătat 
nemulțumirea şi i-au atras atenţia Sfântului loan Botezătorul că după 
Domnul Hristos se duce mai multă lume decât după el. Sfântul loan 
Botezătorul a zis: „Cel ce are mireasă este mire, iar prietenul mirelui se 
bucură cu bucurie de glasul mirelui”. Şi apoi a zis un cuvânt pe care ar 
trebui să-l avem în vedere ca îndreptător pentru întreaga viața: „Acela 
trebuie să crească, iar eu să mă micșorez” (loan 3, 29 - 30). Numai 
Dumnezeu poate să vorbească aşa! Omul, să știți că nu poate! Şi dacă 
vorbeşte și omul aşa, sigur este luminat de Dumnezeu. „Acela trebuie 
să crească, iar eu să mă micșorez.... 

Ce bine ar fi să avem noi în vedere lucrurile acestea! Ce bine ar fi 
să dorim ca Domnul Hristos să fie întotdeauna preamărit! Este ceea ce 
a spus şi Maica Domnului la Nunta din Cana Galileei: „Faceţi orice vă va 
spune”. Nu luaţi seama la altcineva, El să fie preamărit! Mirele să fie 
preamărit, nu prietenul mirelui! Prietenul mirelui are bucurie din 
faptul că e prieten cu mirele. 


Am zis la începutul expunerii despre Tăierea capului Sfântului 
loan Botezătorul că este o sărbătoare tristă, dar este și o sărbătoare de 
bucurie. Ne bucurăm că a existat un om în lumea aceasta care a stat 
împotriva fărădelegii chiar cu riscul de a muri! S-a dus la Irod și i-a 
spus că nu face bine, că legătura pe care o are el cu cumnata lui nu este 
bună. Irod l-a băgat la închisoare şi după aceea i-a tăiat capul. Şi 
Sfântul loan Botezătorul a rămas pe punctul acesta de vedere, că Irod 
nu face bine. Ce fain ar fi în lumea aceasta dacă ar fi mulţi oameni care 
să se lupte împotriva fărădelegii spunându-i răului rău şi să nu aibă 
ezitări să atragă atenţia atunci când ceva trebuie îndreptat! 

Este mare lucru să poți fi îndreptător de oameni. Când vezi că 
ceva nu-i în regulă, să găsești modalitatea să-i spui, bineînţeles, așa 
cum este omul, nu cu răutate, nu cu mândrie, şi mai ales să-i spui de ce 
nu este bine, să-i spui cum ar fi bine să facă. Şi-atunci suntem pe 
urmele Sfântului loan Botezătorul şi n-o să ne taie nimeni capul! În 
sfera noastră, între noi, frăţeşte, prietenește, cu dorința de a se 
îndrepta lucrurile, am putea măcar o dată, de două ori, să spunem un 
lucru, chiar dacă oamenii nu ţin seama de el. 

Închei cu dorinţa de pace, bucurie și binecuvântare. Dumnezeu 
să ne ajute tuturor! 

PILDA FIULUI RISIPITOR 


Mănăstirea Brâncoveanu 
20 februarie 1998 


Duminica trecută s-a citit din Sfânta Evanghelie, pilda fiului 
risipitor sau, cum îmi place mie să spun, pilda tatălui iubitor. De fapt, 
din pilda cu fiul risipitor învățam mai puţin de la fiul risipitor decât de 
la tatăl iubitor. Fiul risipitor este un om obișnuit, un om ca mulți alţii, 
un om care s-a depărtat de bine și s-a scufundat în rele, un om care nu 
a ținut seama de tatăl său dar care, când a ajuns la necaz, și-a adus 
aminte că are un tată. Poate că lucrul acesta este cel mai important din 
câte se spun despre fiul risipitor: și-a adus aminte că are un tată. Când 
a plecat, nu i-a păsat că are un tată! Când a rătăcit, nu ştim cât s-a 
gândit că are un tată. Dar când a ajuns într-o situaţie grea, și-a adus 
aminte că are un tată! A știut despre tatăl său că este așa cum trebuie 


să fie un tată, că are inimă de tată. 

Fiul risipitor a plecat de la fata tatălui său să facă ce vrea el. A 
făcut ce a vrut și a ajuns în situația pe care o are în vedere Sfântul 
Apostol Pavel în Epistola către Romani, că pe cei care au păcătuit, 
Dumnezeu i-a lăsat la mintea lor nesăbuită. I-a lăsat să vadă cum este 
omul care nu ştie de lege, cum este omul care nu ştie de Dumnezeu, 
cum este omul care se încrede în mintea lui, mai ales dacă aceasta este 
o minte coborâtă, deviată de la bine, împătimită. Așa era şi mintea 
fiului risipitor. „Dă-mi partea ce mi se cuvine din avere!” (Luca 15, 12). 
Şi a primit-o! A primit-o şi a risipit-o! 

Pe când făcea lucruri cu care nu se putea prezenta în fața tatălui 
său şi pe care nu le-ar fi putut face lângă tatăl, nu s-a gândit că are un 
tată. A venit însă vremea să se gândească: „Am un tată, am avut o casă 
părintească, am plecat din nişte condiţii bune, pe care acum nu le mai 
am. S-a gândit cum să facă să fie din nou în casa tatălui său, dar nu ca 
fiu - căci zice el «Nu sunt vrednic să fiu fiul tău». Atunci, pentru că aici, 
păzind porcii, nu am nici măcar mâncarea pe care o mănâncă porcii, ce 
as putea face ca să am pâinea de care sunt îndestulațţi slujitorii tatălui? 
Nu am altceva de făcut decât să mă gândesc că tata este bun cu mine. 
Mă voi scula și mă voi duce la tatăl meu şi voi zice: «Tată, am greșit la 
cer şi înaintea ta și nu sunt vrednic să mă numesc fiul tău. Fă-mă ca pe 
unul din argaţii tăi» (Luca 15, 18 - 19)”. 

Cu gândul acesta în minte, a pornit spre casa tatălui său. De 
acum ştia: am un tată. Se spune în pildă că tatăl l-a văzut de departe pe 
fiul care se întorcea şi nu l-a mai ţinut locul în care se găsea, pentru că 
inima de tată i-a dat gândul că trebuie să facă altceva decât să aștepte. 
Ar fi putut foarte bine să aştepte, dar atunci s-ar fi putut zice că nu a 
avut inimă de tată, ci de cercetător, de cercetător ştiinţific, de psiholog, 
de filosof, de om care vrea să scoată niște concluzii. Or, el a avut inimă 
de tată, şi inima de tată nu l-a lăsat să aștepte, ci i-a dat ghes să plece. 
Se spune în Sfânta Evanghelie „că alergând a căzut pe grumazul lui și 
l-a sărutat”. Este foarte important să ţinem minte, să avem în vedere 
cuvântul acesta: a alergat înaintea lui. Deci nu s-a dus încet, nu s-a dus 
mai mult așteptând, ci s-a dus alergând. Și când s-a întâlnit cu fiul său 
care se întorcea, a căzut pe grumajii lui şi l-a sărutat. 

Era primul semn că îl aştepta pe fiul său. Nu aștepta pe un 


străin, ci-l aştepta pe fiul care a plecat. Din casa lui a plecat fiul său. Pe 
fiul său l-a dorit, pe fiul său l-a aşteptat, pe fiul său l-a îmbrățișat, pe fiul 
său l-a sărutat, pentru că avea inimă de tată. Și fiul a început să zică: 
„Tată, am greşit la cer şi înaintea ta și nu sunt vrednic să mă numesc 
fiul tău”. Mai mult nu a zis! El şi-a propus să mai zică ceva: „Fă-mă ca 
pe unul din argații tăi”, dar aceasta nu a mai zis-o. Cred că nu a mai 
zis-o pentru că nu a mai putut s-o zică, pentru că tatăl a luat măsuri 
îndată. 

Aici este foarte important de luat aminte: tatăl l-a primit pentru 
că de fapt niciodată nu l-a părăsit! Fiul l-a părăsit pe tatăl, tatăl nu l-a 
părăsit pe fiu! Tatăl a rămas în așteptarea fiului. Tatăl a dorit să îl aibă 
pe fiul său aproape. Nu a renunţat niciodată la inima de tată, de aceea a 
alergat înaintea lui, de aceea a căzut pe grumajii lui, de aceea l-a 
îmbrățișat, de aceea l-a sărutat, de aceea a început să dea porunci: 
„Aduceţi degrabă haina lui cea dintâi şi-l îmbrăcaţi!”. Nu a zis: „Aduceţi 
degrabă haina lui dintâi şi daţi-i-o s-o îmbrace!”, ci: „Aduceţi degrabă 
haina lui dintâi și-l îmbrăcaţi! Este fiul meu! Nu-i unul dintre slujitorii 
mei, care se poate îmbrăca singur. Dacă vreţi să-i arătaţi cinstirea pe 
care vreau eu să i-o arătaţi, atunci îmbrăcațţi-l!”. „Aduceţi încălțăminte 
în picioarele luil”, nu: „Aduceţi încălțăminte și lăsaţi-l să se încalte!”. 
„Daţi inel în mâna lui”. Apoi a zis: „Aduceţi viţelul cel îngrăşat și-l 
înjunghiaţi și mâncând, să ne veselim; căci acest fiu al meu mort era și 
a înviat, pierdut era și s-a aflat!” (Luca 15, 23 - 24). Cu aceasta, tatăl 
şi-a făcut datoria pe care i-o impunea inima de tată. 

Mai era ceva de făcut: după ce oamenii au început să mănânce şi 
să se veselească, a sosit acasă şi celălalt fiu, care, informat fiind asupra 
situației, nu voia să intre în casă. Tatăl a ieșit să stea de vorbă cu el și 
atunci fiul şi-a vărsat veninul din suflet, că avea venin! Nu ştia că are 
un frate care a revenit, nu se bucura că are un frate care a fost primit 
cu bine, ci a zis: „lată de atâţia ani îți slujesc, și niciodată n-am călcat 
porunca ta. Şi mie niciodată nu mi-ai dat măcar un ied ca să mă 
veselesc cu prietenii mei. Dar când a venit acest fiu al tău (nu a zis” 
acest frate al meu”) care şi-a risipit averea în desfrânări (în unele 
traduceri romaneşti este scris” şi-a mâncat averea cu curvele”), ai 
înjunghiat pentru el vițelul cel îngrăşat!” 

Tatăl, tot cu inimă de tată şi față de cel care era răzvrătit, a zis: 


„Fiule, tu totdeauna ești cu mine şi toate ale mele ale tale sunt. Trebuia 
însă să ne veselim şi să ne bucurăm, căci fratele tău, acesta (nu a zis” 
fiul meu”, deşi era și fiul tatălui, dar a arătat raportul pe care îl are cu 
cel nemulțumit), mort era şi a înviat, pierdut era şi s-a aflat!” 

Cred că ne putem da toţi seama că Domnul Hristos a spus 
această pildă ca să înţeleagă oamenii că Dumnezeu este Tatăl lor. A 
vorbit despre Dumnezeu care este Tată față de fiii Săi, răi sau buni, a 
vorbit despre Dumnezeu Tatăl care răsare soarele peste cei buni și 
peste cei răi, care trimite ploaia peste cei drepți și peste cei nedrepţi, a 
vorbit despre Dumnezeu Tatăl care aleargă spre omul ce vine către 
Dânsul. 

Mântuitorul nostru ne-a învăţat rugăciunea „Tatăl nostru”, care 
ne-a pus în evidentă că L avem pe Dumnezeu ca Tată. Domnul Hristos 
ne-a spus: „Şi care tată dintre voi, dacă îi va cere fiul pâine, oare, îi va 
da piatră? Sau de-i va cere peste, oare îi va da, în loc de peşte, șarpe? 
Sau dacă-i va cere un ou, îi va da scorpie?” după care trage o concluzie: 
„Dacă voi, răi fiind - dacă voi, în situaţia de tată, răi 

este bun - știți să dați fiilor voştri daruri bune, cu cât mai mult 
Tatăl vostru Cel din ceruri” (Luca 11, 11 - 13). 

Noi ştim de la Domnul Hristos că avem un Tată în cer, dar uităm 
lucrul acesta. Suntem nepăsători față de lucrul acesta. Nu avem în 
consideraţie lucrul acesta. Ca şi când lucrurile acestea ar fi spuse 
pentru altcineva, nu pentru noi. Nouă ne-a spus Domnul Hristos că 
avem Tată în cer și că Tatăl nostru Cel din ceruri este mai bun decât cel 
pământesc. Cu toate acestea nu avem încredere, nu avem siguranța 
binelui. 

Am mai spus şi prin alte părti că noi nu trebuie să considerăm 
că Dumnezeu este sponsor, că Dumnezeu este terorist, în înțelesul că 
stai cu frică înaintea Lui. Dumnezeu este Tatăl nostru bun şi iubitor de 
oameni, milostiv și iubitor de oameni. Dumnezeu care are milă și 
îndurări și iubire de oameni. Așa-L prezintă Sfânta noastră Biserică pe 
Dumnezeu, care este Tatăl nostru, care ne aşteaptă, care ne primeşte, 
care aleargă spre noi. Așa-L înţelegem noi pe Dumnezeu - Tatăl nostru. 

Şi totuși, stăm cu atâta nepăsare, stăm fără credinţă în fața lui 
Dumnezeu sau poate că nici nu stăm în fața lui Dumnezeu, ci stăm ca 
nişte oameni care nu ştiu de ceva mai presus de ei. Şi-atunci vine 


Domnul Hristos cu pilda fiului risipitor și ni-L mai arată o dată pe 
Dumnezeu ca tată, ne încredințează că Dumnezeu este gata să ne 
primească dacă şi noi vrem să fim primiţi și dacă facem cale întoarsă 
de la rău la bine. 

Dacă am avea această credință, n-am avea teama că Dumnezeu 
ne pedepsește. Dacă am avea această încredințare, am avea siguranța 
că Dumnezeu ne primeşte. Sigur că trebuie să ne facem și noi datoria, 
pentru că dacă facem altceva decât ce vrea Dumnezeu, ne depărtăm de 
Dumnezeu. Depărtarea nu este numai spaţială, în înțelesul că te duci 
într-o tară îndepărtată, cum s-a dus fiul risipitor. Poţi să te duci într-o 
tară îndepărtată - prin nepăsare. Poţi să te duci într-o tară îndepărtată 
- stând acolo unde ești, dar făcând nişte lucruri rele. Poţi să te duci 
într-o tară îndepărtată fără să te mişti de unde ești - ducând o viaţă pe 
care nu o binecuvântează Dumnezeu. 

Dar întoarcerea de la rău la bine este o întoarcere la Dumnezeu, 
care ne primește. Nu se poate să nu ne primească Dumnezeu, care este 
Tatăl nostru. Este adevărat că noi zicem la Sfânta Liturghie şi la slujba 
Cununiei: „Și ne învredniceşte pe noi, Stăpâne, cu îndrăznire, fără de 
osândă, să cutezăm a te chema pe Tine, Dumnezeul cel ceresc Tată, și a 
zice: Tatăl nostru...”. Ne dăm seama că nu trăim o viaţă în care să avem 
raporturi de fii față de Tatăl cel ceresc şi, de aceea, avem cumva o sfială 
în a-L numi pe Dumnezeu - Tată, pentru că nu suntem ca El. Și totuși... 
nu trebuie să facem noi - ce face Tatăl nostru. Adică noi facem ceea ce 
putem face, iar Tatăl nostru face mai mult decât noi, pentru noi, pentru 
binele nostru. 

Este bine, făcându-se pomenirea de peste an a fiului risipitor, a 
tatălui primitor, a fratelui împotrivitor, să ne întrebăm și noi, acum: 
credem în Tatăl cel primitor, sau nu? îl căutăm numai atunci când 
avem treabă cu EI, şi atunci nu este tată, ci sponsor? Stăm cu teama că 
Dumnezeu nu ne primeşte în fața Lui? Atunci înseamnă că pentru noi 
Dumnezeu nu este Tatăl nostru, ci terorist. Or, viaţa noastră trebuie să 
fie alcătuită pe ideea aceasta, că Dumnezeu este Tatăl nostru. Dar știți 
ce se poate întâmpla? Ca acelaşi om, să fie uneori fiu risipitor, alteori să 
fie fiu care se întoarce, alteori să fie el însuși frate împotrivitor, alteori 
să fie tată primitor. 

Este bine să ne cercetăm pe noi înşine în această privință: Cum 


suntem noi faţă de oamenii din jurul nostru? Avem inimă de tată? 


Vrem să avem inimă de tată? Avem inimă de frate adevărat? Vrem să 
avem inimă de frate adevărat? Avem inimă de prieten? Vrem să avem 
inimă de prieten? Dacă da, înseamnă că am învăţat ceva din pilda cu 
fiul risipitor și cu tatăl primitor, amin! 


ÎNFRICOŞATA JUDECATĂ 


Mănăstirea Brâncoveanu 
22 februarie 1998 


Duminica de astăzi se numeşte și Duminica Judecăţii, Duminica 
în care se pomeneşte Judecata de apoi, Judecata viitoare, ultima 
Judecată, la care se vor prezenta toţi credincioşii. La sfintele slujbe ale 
Bisericii noastre se pomeneşte de mai multe ori Judecata din urmă. La 

e se spune așa: „Sfârşit creștinesc vieţii noastre, fără durere, 
neînfruntat, în pace şi răspuns bun la înfricoşata Judecată a lui Hristos 
să cerem”. Ce să cerem? Să cerem de la Domnul Hristos sfârșit 
creștinesc. Ce înseamnă sfârșit creștinesc? Să ne sfârşim aşa cum vrea 
Dumnezeu să se sfârşească cei ce sunt ai Lui („creştin” înseamnă 
„aparținător Domnului Hristos”). „Sfârşit creştinesc vieții noastre” - să 
ni se sfârșească viața frumos, în liniște; să ni se sfârșească viața uniți 
fiind cu Domnul Hristos prin împărtăşirea cu Trupul și Sângele Lui; să 
ni se sfârșească viaţa în lumină, în liniște. 

Biserica dorește ca sfârșitul să ne fie fără durere. Sunt atâţia 
oameni care se chinuiesc înainte de sfârșit, au dureri mari. Biserica 
noastră doreşte ca sfârşitul nostru să fie fără dureri. 

Şi mai cum să fie? Neînfruntat. Mai de mult se spunea nerușinat. 
Ce înseamnă asta nerușinat, neînfruntat? Înseamnă ca să fie un sfârşit 
în care să nu se găsească nicio vină a omului, să nu se spună ceva urât 
despre viața lui. Ca să ajungem la așa ceva trebuie să trăim o viață 
frumoasă, o viață după voia lui Dumnezeu şi atunci sfârşitul o să fie 


Cum să mai fie sfârșitul nostru? In pace - în liniște. Sunt unii 
care în fața morții au zbucium sufletesc, se frământă, au stări sufleteşti 
în marginea nebuniei. Cei care au avut o viață care nu i-a dus la liniște, 


la o legătură cu Dumnezeu, pe aceia nu-i binecuvântează Dumnezeu. 

Și mai cerem ceva: să avem răspuns bun la înfricoşata Judecată a 
lui Hristos. Despre Judecata lui Hristos s-a pomenit astăzi citindu-se 
despre Judecata de apoi. Judecata de apoi este hotărâtoare, dar nu este 
singura judecată! După ce se desparte sufletul de trup, la moarte, se 
duce în fața lui Dumnezeu şi urmează Judecata particulară, adică 
judecata fiecărui suflet în parte. La judecata particulară, Dumnezeu 
hotărăşte, după aşezarea omului, unde trebuie să fie dincolo de 
mormânt, la bine sau la rău, la fericire sau la chinuire. 

Noi credem că există rai şi iad, știm acest lucru din învăţătura 
Bisericii, îl citim în Evanghelie. Raiul este locul și starea (mai ales 
starea), după moarte a sufletului fericit, iar iadul este locul și starea 
sufletului care nu s-a ţinut de rânduielile lui Dumnezeu. Și acolo 
rămâne până la Judecata viitoare sau până când hotărăște Dumnezeu 
altfel, pentru că noi credem că se poate interveni cu rugăciuni pentru 
binele celor morți. 

Există creştini care nu se mai roagă pentru cei morţi. Biserica 
noastră se roagă pentru cei vii, dar nu-i părăseşte pe cei morți, pentru 
că noi zicem că morţii sunt vii și după moarte. 

Domnul Hristos le-a spus unor saduchei și farisei care voiau să 
ştie cum este dincolo de lumea aceasta că Dumnezeu este „Dumnezeul 
lui Avraam şi Dumnezeul lui Isaac și Dumnezeul lui Iacov” (Marcu 12, 
26) şi că „Nu este Dumnezeul morţilor, ci al viilor” (Matei 22, 32), 
pentru că toţi sunt vii în El. Credinţa noastră este că după suflet, omul 
nu moare. Avraam, Isaac și lacov muriseră când a zis Dumnezeu 
despre Sine: „Eu sunt Dumnezeul lui Avraam şi Dumnezeul lui Isaac și 
Dumnezeul lui lacov”. Domnul Hristos spune că Dumnezeu nu este al 
celor morți, ci al celor vii; acesta este înţelesul cuvintelor din Sfânta 
Scriptură „toţi sunt vii în El”. 

Nu există posibilitatea ca sufletul să moară, ci putem vorbi de o 
moarte sufletească, aceasta însemnând despărțirea sufletului de 
Dumnezeu, deci condamnarea veşnică. Despărțirea de Dumnezeu este 
osândirea sufletului la chinurile veşnice și acolo este nefericirea celor 
care au trăit o viață care nu este după voia lui Dumnezeu. Nu se poate 
ajunge acolo decât prin hotărârea lui Dumnezeu (de fapt, am putea 
zice prin hotărârea omului, pentru că omul singur își pregătește locul — 


şi la bine şi la rău). Dacă e bun - sigur merge la bine. Dacă e rău - sigur 
merge la rău. Dumnezeu spune unde merge omul după moarte, pentru 
că Domnul Hristos va judeca lumea. 

Cei care merg la chin pot fi scoși din chinurile iadului prin 
rugăciunile Bisericii, prin milosteniile care se fac pentru ei, prin 
rugăciunile celor din familia lor, prin rugăciunile celor apropiați ai lor. 
Noi nu ştim când anume pot fi scoși din iad, dar ştim că până la 
Judecata din urmă, hotărârea nu este încă definitivă, iar cei ce sunt la 
rău pot ajunge la bine cu ajutorul lui Dumnezeu și cu ajutorul Bisericii. 

Dar atunci de ce mai este nevoie şi de o Judecată viitoare, de o 
Judecată ultimă? Pentru că oamenii au făcut anumite păcate, au făcut 
anumite lucruri rele, care au rămas și după ei. Răutatea lor a rămas în 
lumea aceasta și lucrează și după ce au trecut ei din această lume. De 
pildă, cei care propovăduiesc lucruri care nu sunt adevărate, lucruri 
care sunt împotriva adevărului, rătăciri, cei care câștiga suflete pentru 
rătăcirea lor. Rătăcirea lor rămâne mai departe, până la sfârşitul lumii. 
La Judecata viitoare se va vedea ce urmări au avut răutăţile oamenilor, 
după cum se va vedea și ce urmări a avut binele oamenilor, binele pe 
care l-au făcut oamenii şi abia atunci se hotărăște pentru totdeauna. 

Sfântul Evanghelist Matei retine în Evanghelia lui câteva lucruri 
în legătură cu Judecata viitoare. Noi credem că la Judecata viitoare vor 
fi judecaţi toți în toate privinţele. Numai că Sfântul Evanghelist Matei a 
reținut de la Domnul Hristos cuvinte care privesc binele şi răul pe care 
l-au făcut oamenii în legătură cu semenii lor; de fapt, în legătură cu 
Domnul Hristos: „Întrucât aţi făcut unuia dintr-aceşti frați ai Mei prea 
mici, Mie Mi-aţi făcut” (Matei 25, 40). Este vorba despre şase lucruri pe 
care trebuie să le avem în vedere pentru Judecata de apoi. Anume, zice 
Domnul Hristos că va despărți Fiul Omului pe cei buni de cei răi „cum 
desparte păstorul oile de capre” (Matei 25, 32), şi va zice celor de-a 
dreapta (la dreapta vor fi oile, la stânga vor fi caprele): „Veniţi, 
binecuvântaţii Tatălui Meu, moșteniți îm cea pregătită vouă de 
la întemeierea lumii. Căci flămând am fost și Mi-aţi dat să mănânc; 
însetat am fost și Mi-aţi dat să beau; străin am fost şi M-aţi primit; gol 
am fost şi M-aţi îmbrăcat; bolnav am fost şi M-aţi cercetat; în temniţa 
am fost şi ați venit la Mine”. Şi ei vor răspunde: „Doamne, când Te-am 
văzut flămând şi Te-am hrănit? Sau însetat și Ți-am dat să bei? Sau 


când Te-am văzut străin sau gol şi Te-am îmbrăcat? Sau când Te-am 
văzut bolnav sau în temniță și am venit la Tine?” și va răspunde 
Domnul Hristos: „Întrucât aţi făcut unuia dintre aceşti fraţi ai Mei prea 
mici, Mie Mi-aţi făcut”. Apoi va zice celor de-a stânga: „Duceţi-vă de la 
Mine, blestemaţilor, în focul cel veşnic, care este gătit diavolului și 
îngerilor lui. Că flămând am fost şi nu Mi-aţi dat să mănânc; însetat am 
fost şi nu Mi-aţi dat să beau; Străin am fost şi nu M-aţi primit; gol am 
fost şi nu M-aţi îmbrăcat; bolnav şi în temniţa am fost şi nu M-aţi 
cercetat”. Și vor întreba şi cei de-a stânga: „Doamne, când ai fost așa 
cum zici că ai fost şi nu Te-am ajutat?”; iar Domnul Hristos va zice: 
„Întrucât n-aţi făcut unuia dintre aceştia prea mici, nici Mie nu Mi-aţi 
făcut” (Mat. 25, 32 - 46). 

Cuvintele acestea ale Domnului Hristos arată că, atunci când 
facem un bine, îl facem și pentru Domnul Hristos, iar când facem un 
rău, îl facem și în fața Domnului Hristos. Nu-L avem în vedere pe 
Domnul Hristos când facem răul, şi L avem pe Domnul Hristos în 
vedere dacă facem binele. 

Ştim aceasta de la Domnul Hristos şi nu putem să fim nepăsători 

veșnic al Domnului Hristos. Din cât putem, 
bineînțeles, să facem binele pentru Domnul Hristos, pentru înmulțirea 
binelui din lumea aceasta și mai ales pentru binele nostru la Judecata 
viitoare. 

Mai sunt şi alte judecaţi: Judecata milostivă de la spovedanie, 
când preotul judecă situaţia în care se găseşte cel care se spovedeşte şi 
dă o hotărâre asupra vieții lui. Este foarte bine să meargă credincioşii 
să-și mărturisească păcatele, să fie judecați și, judecaţi fiind, să 
primească îndrumări, să ştie ce au de făcut ca să poată să înainteze 
spre bine și să se ferească de rău. 

Mai este și o judecată, pe care o facem noi înșine: Judecata pe 
care o avem în legătură cu oamenii din jurul nostru. Domnul Hristos a 
spus: „Nu judecaţi ca să nu fiți judecaţi” (Mat. 7, 1). Şi iată că noi 
judecăm ca și cum noi am fi puşi să judecăm. Nu-L lăsăm pe Domnul 
Hristos şi luăm noi, cum se spune în Pateric, dregătoria lui Hristos, 
când despre unul zicem că este bun, despre altul zicem că este rău, 
când spunem noi ce trebuie să se facă cu unul și cu altul. 

Bineînţeles că există și o judecată în lumea aceasta. O judecată 


hotărâtă pentru rolul pe care îl au oamenii în societate: Judecata 
instituțiilor de judecată. Şi acolo sunt pusi oameni care să hotărască 
anumite lucruri. Eu n-am fost niciodată la o judecată, nici pârât, nici 
martor. Sunt atâția oameni care ajung, totuși. Sunt atâtea procese care 
se fac, care durează. Oamenii sunt asupriți de lucruri rele. 

Sfântul Apostol Pavel zicea că nu este bine să se judece creștinii 
înaintea necredincioșilor (cf. I Cor. 6, 46). Erau credincioşi care se 
duceau să se judece în fața tribunalelor păgânilor şi Sfântul Apostol 
Pavel zicea că nu e bine ca un om credincios să se ducă să-l judece 
păgânii. Dumnezeu știe când se poate şi când nu se poate evita o 
situație de genul acesta. Când te trag alții în judecată nu poți să rămâi 
în afară de tribunale, chiar ale păgânilor, dacă e cazul. 

Mai este o judecată la care ne gândim prea puţin, şi anume 
Judecata de la rugăciune. Sfântul loan, cel ce a scris Scara, spune că în 
raport cu cel ce se roagă, „rugăciunea este judecătorie și judecată şi 
scaunul Judecătorului înainte de Judecată viitoare”. Cum ne este 
rugăciunea așa ne este starea sufletească. La rugăciune se arată cât 
suntem de întinaţi sau cât suntem de curaţi, cât suntem de învăluiţi sau 
cât suntem de depărtați de lumea aceasta. Numai la rugăciune putem 
să știm ce legătură avem cu Dumnezeu, ce legătură avem cu oamenii. 
În rugăciune ne apar fel de fel de gânduri care arată cine suntem şi ce 
suntem. 

Am început pregătirea pentru Sfintele Paşti acum două 
săptămâni. Am vorbit atunci despre pilda vameșului și a fariseului, 
despre smerenia vameșului și despre faptele bune ale fariseului. 
Fariseul se lăuda cu faptele lui bune, vameşul își recunoștea păcatele. 
Biserica ne recomandă să fim după smerenie ca vameșul și după fapte 
bune ca fariseul. Dacă nu avem faptele fariseului, nu am ajuns nici 
măcar la măsura fariseului. Ce spunea fariseul: „Dumnezeule, Îţi 
mulțumesc că nu sunt ca ceilalți oameni, răpitori, nedrepţi, adulteri 
sau ca şi acest vameş. Postesc de două ori pe săptămână, dau zeciuială 
din toate câte câștig” (Luca 18, 11 - 12). Cel puţin în legătură cu postul, 
toți suntem în lipsă! Sunt atâţia credincioși care nu postesc nicio dată 
pe săptămână. 

Am continuat apoi urcușul duhovnicesc spre Paști cu aducerea 
aminte de fiul risipitor, care s-a întors după ce şi-a cheltuit averea, şi 


de tatăl său, care l-a primit şi l-a aşezat iarăsi în starea de fiu. Trebuie 
să avem încredere în Dumnezeu, dacă ne întoarcem de la rău la bine. 

Acum ne pune Sfânta noastră Biserică în față Judecata de apoi și 
a doua venire a Domnului Hristos. În legătură cu a doua venire a 
Domnului Hristos se pune o întrebare: Când va fi a doua venire? 
Pentru că noi mărturisim în Crez că Domnul Hristos „iarăsi va să vină 
cu mărire, să judece viii şi morții, a Cărui împărăție nu va avea sfârşit”. 
Când va fi aceasta? Răspunsul este clar: Nu se știe! Domnul Hristos 
însuși a spus că „de ziua şi de ceasul acela nimeni nu știe, nici îngerii 
din ceruri, nici Fiul, ci numai Tatăl” (Mat 24, 36). Deci nu ştim când va 
fi a doua venire. Noi trebuie să fim totdeauna pregătiți să-L 
întâmpinăm pe Domnul Hristos. Să ducem o viaţă în așa fel încât să ne 
putem întâlni oricând cu Domnul Hristos. Lucrul acesta este foarte 
important! 

Noi nu stăruim atâta asupra celei de-a doua veniri a Domnului 
Hristos pentru că într-un fel noi o simţim, o prăznuim la fiecare Sfântă 
Liturghie, căci zicem: „Aducându-ne aminte, așadar, de această 
poruncă mântuitoare şi de toate cele ce s-au făcut pentru noi: de cruce, 
de groapă, de învierea cea de-a treia zi, de suirea la ceruri şi de şederea 
de-a dreapta şi de cea de a doua și slăvită iarăsi venire, ale Tale dintru 
ale Tale, Ţie-ţi aducem de toate şi pentru toate”. 

Deci, la fiecare Sfântă Liturghie, noi pomenim și prăznuim a 
doua venire a Domnului Hristos. De aceea nu ne gândim atât la a doua 
venire și, mai ales, nu o aşteptam cum o așteaptă alți creştini care nu-s 
de credința noastră. Ei nu au Liturghie și, neavând Liturghie, nu au nici 
înainteprăznuirea celei de a doua veniri a Domnului Hristos. 

Şi mai este ceva: pentru fiecare dintre noi întâlnirea cu Domnul 
Hristos poate fi la orice rugăciune. Întâlnirea cu Domnul Hristos poate 
fi la orice citire din Sfânta Evanghelie. Întâlnirea cu Domnul Hristos 
poate fi de câte ori facem un bine fratelui nostru. Întâlnirea cu Domnul 
Hristos poate fi pentru fiecare dintre noi, sigur, când vom trece din 
această viață şi când se va hotărî locul pe care ni l-am pregătit pentru 
viața veşnică. În Pateric este scris că: „În ce te găseşte moartea, în 
aceea te duci”. Dacă ducem o viaţă frumoasă și bună și ne găseşte 
moartea în bine, în bine ne ducem. 

Să ne rugăm Mântuitorului nostru lisus Hristos să ne lumineze 


mintea şi să ne tină în minte. lar Judecata de apoi, judecata particulară, 
judecata de la spovedanie, judecata care vine peste noi de multe ori când 
ni se răsplătesc relele pe care le-am făcut, judecata de la rugăciune, 
toate acestea să le avem în minte, să ne înțelepțim prin gândurile de la 
judecată. Să ne ferim cât putem să judecăm pe frații noştri, ca să se 
împlinească şi cu noi cuvântul: „Nu judecaţi ca să nu fiți judecaţi” 
(Matei 7, 1). 

În Pateric se spune că pe un călugăr era senin şi cu bucurie pe 
patul de moarte, l-au întrebat frații cum de e așa liniştit în fața morții, 
că doar n-a dus o viaţă deosebită. Călugărul le-a răspuns că nu a avut o 
viață deosebită dar că, de când a intrat în mănăstire, a luat aminte la 
cuvântul Domnului Hristos „Nu judecaţi ca să nu fiți judecaţi” şi că-l va 
spune Domnului Hristos: „Doamne am împlinit acest cuvânt şi aştept 
să împlineșşti şi Tu făgăduinţa de-a nu mă judeca”. 

Mai este un cuvânt spus de Domnul Hristos: că sunt și oameni 
care nu vor merge la judecată. Bineînţeles nu în înțelesul că nu vor 
merge la Judecată și că nu se va hotărî asupra lor, ci în înțelesul că vor 
trece prin Judecată ca și cum nu s-au dus la Judecată. Zice Domnul 
Hristos: „Cel ce ascultă cuvântul Meu și crede în Cel ce M-a trimis, are 
viața veșnică și la judecată nu va veni, ci s-a mutat din moarte la viața” 
(loan 5, 24). 

Să ne rugăm lui Dumnezeu să fim și noi între aceia care la 
Judecată nu vor merge, ci s-au mutat, se mută din moarte la viaţă. 

Mărire Tatălui și Fiului și Sfântului Duh! Amin. 

ÎNTÂMPINAREA DOMNULUI 


Mănăstirea Brâncoveanu 
5 februarie 1999 


Suntem în cuprinsul sărbătorii întâmpinării Domnului nostru 
lisus Hristos, în care se face mereu pomenire despre faptul că Sfântul 
şi dreptul Simeon L-a primit în brațele sale pe Mântuitorul nostru lisus 
Hristos. Acesta este un dar de la Dumnezeu și o învrednicire deosebită 
pentru Sfântul şi dreptul Simeon. Noi, cum am spus Duminica trecută, 
suntem mai avantajați decât dreptul Simeon, pentru că putem să-L 
primim pe Mântuitorul nostru lisus Hristos în ființa noastră și să-L 


purtăm în noi nu numai câteva clipe, ci o viaţă întreagă și chiar o 
veşnicie întreagă. 

La Sfânta Liturghie, după ce se împărtășesc preoţii, se spune: 
„Luminează-te, luminează-te noule lerusalime că slava Domnului peste 
tine a răsărit. Saltă acum și te bucură Sioane, iar tu, curată Născătoare 
de Dumnezeu, veselește-te întru învierea Celui născut al tău”. Se 
adresează după aceea o rugăciune Celui cu care preoții s-au împărtăşit, 
care este Pastele: „O, Pastile cele mari și preasfințite, Hristoase; o, 
înțelepciunea și Cuvântul lui Dumnezeu și Puterea, dă-ne nouă mai 
adevărat a ne împărtăşi cu Tine în ziua cea neînserată a Împărăției 
Tale”. 

Nu considerăm că întâlnirea prin Sfânta Împărtăşire este ultima 
posibilitate de întâlnire cu Domnul Hristos, chiar dacă este una dintre 
marile posibilități pe care le avem în această lume. De fiecare dată 
când ne împărtășim, zicem: „Dă-ne nouă mai adevărat a ne împărtăși”, 
adică ne-am împărtășit noi cum ne-am împărtășit, cum s-a putut, la 
măsurile la care am ajuns, dar sigur se poate mai mult, nu din partea 
noastră. Noi de multe ori credem că suntem vinovaţi înaintea lui 
Dumnezeu pentru că nu ajungem să avem în conștiința noastră 
bucuria, simțământul prezentei Mântuitorului nostru lisus Hristos. Nu 
ştiu dacă este așa, pentru că învrednicirea nu ne-o dăm noi, ci 
Dumnezeu. Nu trebuie să cerem de la noi lucruri pe care, până la urmă, 
nu le cere nici Dumnezeu. 

Am citit odată o carte despre starețţii ruşi și nu mi-a mai rămas 
din cartea aceea decât o singură afirmaţie, o singură frază: „Nu poţi să-i 
ceri unui copil să meargă la același pas cu un om mare”. Este o frază cât 
o carte! Este o învățătură pe care ar trebui s-o avem în conștiința 
noastră şi să ne gândim la ea. 

Mi-aduc aminte, când eram copil, că am venit de la Ocna Sibiului 
pe jos, vreo nouă km, cu părinții mei; m-au mai luat în braţe, m-au mai 
lăsat pe jos, mă dureau picioarele, mi-era greu și ziceam: „Hai să mai 
stăm puţin... hai să mai mergem”. Atunci mi-am dat eu seama că 
trebuie să ai o înțelegere spe 

Dacă este adevărat lucrul acesta pet viața fizică, este 
adevărat şi pentru viața spirituală, pentru viața sufletească. Nu-i poți 
cere unui om mic din punct de vedere spiritual, să facă lucruri mari, ca 


unul care este înaintat în viaţa spirituală. Or, Împărtăşirea cu Sfintele 
Taine - Hristos ne-o dă la măsura la care suntem noi. Nu a cerut o viață 
extraordinară ca să te poţi împărtăși! A cerut o viață corectă, o viață pe 
care pot s-o ducă cei mulți, dacă se silesc. 

Am spus și altă dată, un lucru care se cam neglijează în gândirea 
noastră, iar în învăţătura Bisericii nici nu se face măcar vreo referire la 
el, anume, că la Cina cea de Taină, între cei care s-au împărtăşit au fost 
şi doi nevrednici, pe care Domnul Hristos totuși i-a împărtășit. Este 
vorba de Iuda, care L-a vândut pe Domnul Hristos, și de Sfântul 
Apostol Petru, care avea să se lepede de El. Ştim lucrul acesta pentru că 
este mărturisit de Evanghelie. Este adevărat că în luda, după ce s-a 
împărtăşit, a intrat satana, dar, oricum, Domnul Hristos nu a stat 
împotrivă. 

De ce a făcut Domnul Hristos aceasta? Nu știm! Dar știm că a 
făcut aceasta în fața vremelniciei şi a veșniciei și, dacă Evanghelia a 
ajuns până la noi, a făcut-o și în faţa noastră. 

Sfântul Apostol Pavel, în Epistola I-a către Corinteni, spune: „Să 
se cerceteze însă omul pe sine şi așa să mănânce din pâine şi să bea din 
pahar. Căci cel ce mănâncă și bea cu nevrednicie, osândă își mănâncă şi 
bea. De aceea mulți dintre voi sunt neputincioşi și bolnavi și mulți au 
murit” (I Cor. 11, 28 - 30). Noi nu vrem să osândim pe nimeni și nu 
ştim dacă Sfântul Apostol Pavel s-a gândit la slăbiciunile fizice de pe 
urma nevredniciei cuiva de a se împărtăşi; aici este vorba de faptul că 
un om intră în cămara de nuntă fără să aibă haină de nuntă. Adevărul 
este că sunt oameni care nu pot face mai mult. Cel care a fost scos de la 
nuntă a fost un om care a sfidat, a fost un om care s-a împotrivit, care a 
vrut să-şi arate cât este el de grozav că intră la nuntă neavând haină de 
nuntă. 

Dar există și oameni care sunt mici ca măsură sufletească. Nu că 
n-ar vrea să fie mari, că nu pot să fie mari, dar aceasta le este măsura. 
Cu aceştia trebuie să avem îngăduința specială, să ne gândim la faptul 
că „nu poți cere unui copil să meargă la același pas cu un om mare”. 

Domnul Hristos a asemănat Sfânta Împărtăşanie cu pâinea, cu 
pâinea cea de toate zilele și a zis: „Cine mănâncă din pâinea aceasta viu 
va fi în veci. Dacă nu veți mânca trupul Fiului Omului și nu veţi bea 
sângele Lui, nu veți avea viața în voi. Trupul Meu este adevărata 


mâncare și sângele Meu, adevărata băutură” (loan 6, 51, 53, 55). 
Domnul lisus Hristos n-a dat împărtășirea ca pe o recompensă, ca pe 
un dar, celor care duc o viață excepţională, ci a dat-o ca pe un ajutor. 
Pâinea pe care o mâncăm este ajutor ca să trăim! Cine nu mănâncă - 
moare, cine mănâncă - trăieşte! Așa se întâmplă fizic, așa se întâmplă 
şi spiritual. 

Aceasta nu înseamnă că trebuie să fii nepăsător, că ai putea să ai 
nişte pretenţii să te împărtășeșşti, că doar tu eşti acela care are 
trebuință de Pâinea Vieţii. Domnul Hristos n-a dat întâi Pâinea, întâi a 
dat alte Taine. Domnul Hristos le-a dat oamenilor învățătura, n-a spus: 
„No, oameni buni, uite, dacă vreţi să vă mântuiţi, vă dau Eu cale de 
mântuire: vă împărtășiți cu Trupul şi Sângele Meu şi vă mântuiţi. Nu 
aşa! Ci i-a învăţat să fie buni, să ierte, i-a învăţat să creadă, i-a învăţat 
să se smerească, i-a învățat să aibă îngăduință. Adică toată Evanghelia 
este un fel de împărtășire, toată Evanghelia este un fel de întâmpinare 
a Domnului nostru lisus Hristos şi o întâmpinare a noastră pentru 
Mântuitorul nostru lisus Hristos. 

Evanghelia este împărtășire şi Cuvântul lui Dumnezeu este Trup 
al lui Dumnezeu, în înţeles spiritual. Pentru a ne împărtăși, trebuie să 
ne încadrăm într-o viață care să ne facă pe cât posibil vrednici, deşi, 
până la urmă, învrednicirea cea adevărată ne-o dă Domnul lisus 
Hristos: „Învredniceşte-ne, Doamne, în seara aceasta fără de păcat.”, 
„Învredniceşte-ne, Doamne, în ziua aceasta fără de păcat, 
„Învredniceşte-ne, Doamne, să zicem: Tatăl nostru”. Sunt nişte lucruri 
pe care Dumnezeu ni le dă în măsura în care suntem sinceri, ni le dă în 
măsura în care facem rânduială în viața noastră, în măsura în care nu 
forțăm lucrurile ca să intrăm cu haină murdară între oameni cu haine 
curate. Cerem de la Dumnezeu învrednicire specială și credem că 
Dumnezeu ne învredniceşte la măsurile noastre. 

Tare îmi place mie împrejurarea aceea istorisită în Sfânta 
Evanghelie de la Marcu, în legătură cu omul care a zis: „Cred, Doamne! 
Ajută necredinţei mele” (Marcu 11, 24). Domnul Hristos nu a zis: „Dacă 
n-ai destulă credința n-am ce-ţi face! Să-ţi înmulțești credința și apoi 
stăm de vorbă”, ci l-a ajutat cu credinţa câtă a avut-o! Este foarte 
important lucrul acesta: să ai dorința de mai mult, ca să primești 
învrednicirea de la Dumnezeu. Și după ce te învrednicești din partea 


lui Dumnezeu de unirea cu Domnul nostru lisus Hristos, să zici: „Dă-ne 
nouă să ne împărtăşim mai adevărat” (nu numai atât, la măsura 
aceasta, ci la măsuri mai mari, la măsura cea mai mare cu putință) 
când? „în ziua cea neînserată a împărăției Tale”. 

Pentru un om credincios care a intrat în împărăţia lui 
Dumnezeu, „ziua cea neînserată a împărăției lui Dumnezeu” începe de 
aici. Un om credincios este deja intrat în „ziua cea neînserată” din 
punct de vedere spiritual, în ziua în care nu este alternantă, adică 
schimbare între lumină și întuneric, ci numai lumină din punct de 
vedere spiritual. Deci există progres, nu se ajunge niciodată la ultima 
posibilitate. 

Cuvintele acestea le-am alcătuit în legătură cu cinstirea pe care 
i-o aducem dreptului Simeon pentru că L-a primit în brațe pe Domnul 
lisus Hristos. Da, L-a primit în braţe pe Domnul lisus şi noi îl cinstim 
pentru aceasta! Dar cred că şi el ne cinsteşte pe noi, pentru că L 
primim pe Domnul Hristos în inimile noastre și L putem tine o veșnicie 
întreagă, nu câteva clipe sau câteva minute, cât L-a ținut dreptul 
Simeon. 

Pentru rugăciunile dreptului Simeon, pentru rugăciunile Sfintei 
Ana, pentru rugăciunile Sfintei Agata, care înseamnă „cea bună”, să ne 
ajute Dumnezeu să fim şi noi buni, cu neclintire în bunătate, și atunci 
ne vom împărtăşi sigur „mai adevărat” cu Domnul Hristos „în ziua cea 
neînserată a împărăției Sale”. Amin! 

CUVÂNT LA ÎNMORMÂNTARE 


7 februarie 1999 


În numele Tatălui şi al Fiului și al Sfântului Duh, Amin. 

„Îndrăzneşte, scoală-te! Te cheamă!” (Marcu 10, 49) 

Cuvintele acestea se găsesc în Evanghelia de la Marcu şi nu sunt 
nici cuvintele Domnului nostru lisus Hristos, nici cuvintele vreunuia 
dintre ucenici, ci sunt cuvinte ale oamenilor din mulțime adresate unui 
om fără vedere, care aflase că Domnul Hristos trece pe acolo şi L ruga 
pe Mântuitorul să-i dea vedere. Oamenii din mulțime mai întâi l-au 
dojenit ca să tacă, apoi, după ce au aflat că Domnul Hristos îl cheamă la 
El, i-au spus: „Îndrăzneşte, scoală-te! Te cheamă!” 


Cuvintele acestea reprezintă de fapt întreaga Evanghelie a 
Mântuitorului nostru lisus Hristos! Oricare dintre paginile Sfintei 
Evanghelii este o chemare, este un îndemn la încredere, este un 
îndemn la o viață mai presus de viața obișnuită. Ai încredere pentru că 
te cheamă! Fii cu încredințare în viață pe care o trăieşti, căci te cheamă 
Domnul Hristos! 

Pilda cu fiul risipitor, care s-a citit astăzi din Sfânta Evanghelie de 
la Luca, este o chemare adresată nouă din partea Mântuitorului nostru 
lisus Hristos. Domnul Hristos le-a spus unor oameni care erau în 
preajma Lui, dintre care unii farisei şi alții vameși, trei pilde pline de 
încredere: pilda cu oaia cea pierdută, pilda cu drahma cea pierdută şi 
pilda cu fiul risipitor. Toate acestea exprimă încredere, pentru că 
Domnul nostru lisus Hristos vrea să avem încredere, să trăim în 
această viaţă cu credinţa în EI, cu încrederea în iubire. 

Ai încredere, nu-ţi pierde credinţa, nu te lăsa obosit în această 
viață! Ai încredere în Mântuitorul, ai încredere în Dumnezeu Tatăl, ai 
încredere în Duhul Sfânt, ai încredere în rugăciunile Maicii preacurate, 
ai încredere în bine, ai încredere în mijlocirile sfinţilor! Ai încredere, 
nu te lăsa biruit de necazuri, nu te lăsa slăbit de greutăţi! Te cheamă 
Domnul Hristos! Te ajută Domnul Hristos! Scoală-te, nu fi nelucrător și 
nepăsător! 

Domnul nostru lisus Hristos le-a vorbit celor care erau atunci de 
față, fariseilor şi vameşilor, despre păstorul care-şi duce pe umăr oaia 
cea pierdută şi-i cheamă pe cei din jurul său să se bucure împreună că 
a găsit-o. Apoi spune că „bucurie mai mare se face în cer pentru un 
păcătos care se pocăiește decât pentru nouăzeci şi nouă de drepți care 
nu au nevoie de pocăință”. 

A mai spus Domnul Hristos o pildă, cu drahma cea pierdută, în 
care este vorba despre o femeie care a pierdut o drahmă, iar când a 
găsit-o, după ce a scotocit peste tot și a dat de ea, a chemat vecinele și a 
zis: „Bucuraţi-vă cu mine, căci am găsit drahma pe care o pierdusem” 
(Luca 15, 9); apoi a spus: „Aşa se face bucurie îngerilor pentru un 
păcătos care se pocăieşte” (Luca 15, 10). lar bucuria care se face în cer 
pentru un păcătos care se pocăieşte, a înfăţișat-o Domnul Hristos ca pe 
un ospăț, ca pe ospăţul acela pe care l-a făcut tatăl cel primitor pentru 
fiul care, după ce şi-a risipit partea de avere, s-a întors acasă, 


cerându-şi iertare pentru greşelile făcute. 

Mântuitorul nostru lisus Hristos a spus lucrurile acestea la 
măsurile omului. El a vrut să înțelegem că Dumnezeu este Tatăl nostru. 
Dar, în pilda aceasta cu fiul risipitor și cu tatăl primitor, a vorbit despre 
un tată oarecare dintre cei de pe pământ; un tată oarecare a alergat în 
faţa fiului care se întorcea, un tată bun l-a îmbrățișat pe fiul care se 
întorcea, un tată bun l-a sărutat, un tată bun a rânduit toate cele spre 
bine. 

Domnul Hristos ne face să ne gândim la faptul că dacă un tată 
pământesc poate face aşa ceva, cu atât mai mult Tatăl Cel ceresc, care 
este Tatăl nostru. Într-o altă împrejurare Domnul Hristos a zis: „Care 
tată dintre voi, dacă îi va cere fiul pâine, oare îi va da piatră? Sau dacă îi 
va cere peste, oare el îi va da în loc de peşte, șarpe? Sau dacă-i va cere 
un ou, îi va da scorpie?” (Luca 11, 11 - 12); şi a continuat: „Dacă voi, răi 
fiind, ştiţi să dați fiilor voştri daruri bune, cu cât mai mult Tatăl vostru 
Cel din ceruri” (Luca 11,13). 

Noi știm că Dumnezeu este Tatăl nostru. Avem încredere în 
Dumnezeu Tatăl nostru, știm că ne cheamă Tatăl nostru la EI, că ne 
ajută să mergem la El; avem încredere în Dumnezeu, ascultăm 
chemarea Lui, avem siguranța că ne primește şi ne ajută. 

Gândurile acestea le prezint cu prilejul mutării de la noi a unuia 
dintre credincioșii acestei parohii, Savu Popa. A avut şi el încredere în 
Dumnezeu, a străbătut prin viață, a întâmpinat multe. Credinţa în 
Dumnezeu l-a ținut în linişte sufletească în fața împrejurărilor grele pe 
care numai el le ştie care au fost şi câte au fost. 

S-a întors acasă din vâltoarea greutăților prin care a trecut și a 
pus temelie pentru o familie de care s-a bucurat de-a lungul anilor. 
Dacă n-a putut el să-l slujească lui Dumnezeu cu slujire preoțească, l-a 
învrednicit Dumnezeu să aibă un copil preot, l-a învrednicit Dumnezeu 
să aibă o fiică preoteasă, l-a învrednicit Dumnezeu să se bucure de 
familia lui, şi noi dăm slavă lui Dumnezeu pentru aceasta. 

De obicei, când trece cineva din această viață, ne gândim la viața 
lui câtă o ştim, îi aducem mulțumire lui Dumnezeu și zicem împreună 
cu toţi credincioşii: „Fie numele Domnului binecuvântat, de acum și 
până în veac”. Dar să nu uităm că a fost sprijinit în lucrarea lui de o 
sotie bună care, lucru extraordinar de rar, l-a așteptat patrusprezece 


ani până când şi-a putut împlini gândul de a fi împreună în viața de 
căsătorie. Este un lucru de laudă! De câte ori am ocazia, le spun 
oamenilor: „Cunosc o femeie la Ocna Sibiului, care l-a așteptat 
patrusprezece ani pe un băiat cu care voia să se căsătorească. Și l-ar fi 
aşteptat şi mai mult, dacă ar fi trebuit! Și vreme multă, și vreme puțină, 
trece, când e vorba de un ideal! 

Să ne gândim la lucrurile acestea și să nu uităm niciodată că 
Domnul Hristos ne cheamă. Să avem încredere! Să avem încredere în 
ceea ce ne-a spus Mântuitorul! 

Mai zilele trecute m-a întrebat cineva: „Părinte, cum explicați 
faptul că dumneavoastră sunteţi așa de optimist și cum se explică 
faptul că atâta seninătate izvorăște din cărțile dumneavoastră?”. Şi am 
răspuns: „Asta se întâmplă pentru că eu cred! Cred în Evanghelie, cred 
în ceea ce a spus Mântuitorul, cred că El ne cheamă, cred că ne ajută, 
cred că este «bun și iubitor de oameni», că este «milostiv şi iubitor de 
oameni», că al Lui este «a ne milui și a ne mântui», cred că Dumnezeul 
nostru este «Dumnezeul milei și-al îndurărilor şi-al iubirii de 
oameni». 

În această împrejurare, având încredere în Evanghelie, având 
încredere în mijlocirile Maicii Domnului și-ale tuturor sfinților, îl 
recomandăm pe cel ce s-a mutat de la noi, robul lui Dumnezeu, Savu, ca 
să fie primit cu drepții şi cu sfinţii. ÎI însoțim cu gândurile noastre bune 
şi-l ţinem în sufletul nostru. Așa cum l-am avut în viață, îl ținem şi pe 
mai departe, şi așa îl vom avea şi în veşnicie. 

Cu sentimentele din viață, pe care le păstrăm şi mai departe, ne 
vom întâlni cu el la vreme potrivită, dincolo de lumea aceasta, ca să-L 
mărturisim pe Tatăl pe Fiul şi pe Sfântul Duh, Treimea cea de o ființă şi 
nedespărțită. Amin! 


SFINȚII TREI IERARHI 


„Unirea credinței și împărtășirea Sfântului Duh cerând, pe noi 
înşine și unii pe alţii şi toată viața noastră lui Hristos Dumnezeu să o 
dăm”. 

La fiecare Sfântă Liturghie și la fiecare Sfântă Cununie ni se dă 
îndemnul să dăm toată viața noastră lui Hristos Dumnezeu ca să 


ajungem la unirea credinţei și să ne împărtăşim de Duhul Sfânt. Când 
Duhul Sfânt este lucrător în noi, El vine cu lumină, când Duhul Sfânt 
este lucrător în noi, El vine cu sfințire, când Duhul Sfânt este lucrător 
în noi, El vine cu preamărire pe care o aducem Domnului nostru lisus 
Hristos, după cuvântul pe care Domnul Hristos însuși i-a spus: „Acela 
(adică Duhul Sfânt) Mă va slăvi” (loan 16, 14). Noi spunem că suntem 
creștini ortodocşi, deci trebuie să fim dreptmăritori. Numai dacă 
aducem mărire lui Dumnezeu în gândurile noastre, cu cuvintele 
noastre, cu faptele noastre, cu viața noastră întreagă, suntem în 
ortodoxie. 

Cei pe care îi pomenim astăzi sunt trei oameni mari, trei sfinți 
deosebiți. Toţi sfinții sunt oameni deosebiți, dar şi între sfinți sunt unii 
care au parcă mai mult dar de la Dumnezeu şi au mai mare lucrare în 
sfințire. Pe sfinţii pe care îi pomenim astăzi i-am mai pomenit în cursul 
acestei luni: la întâi ianuarie am pomenit pe Sfântul Vasile cel Mare, la 
25 ianuarie pe Sfântul Grigorie Teologul și la 27 ianuarie pe Sfântul 
loan Gură de Aur. Astăzi îi mai pomenim o dată și împreună, ca să se 
ştie că fiecare dintre ei este mare în felul lui. 

La această sărbătoare s-a ajuns pentru că unii creştini ziceau că 
este mai mare Sfântul Vasile cel Mare, alții că Sfântul loan Gură de Aur, 
iar alții ziceau că este mai mare Sfântul Grigorie Teologul. Ei credeau 
aşa pentru că aveau unele preferințe şi aveau unele măsuri. Cei care au 
văzut că Sfântul Vasile cel Mare a fost un bun organizator, un om 
practic, un om de acţiune, au zis: apoi Sfântul loan Gură de Aur n-a fost 
aşa, Sfântul Grigorie n-a fost aşa, mai mare între ei este Sfântul Vasile 
cel Mare! 

Cei care credeau că Sfântul Grigorie este cel mai mare, ziceau 
aşa pentru că Sfântul Grigorie are niște adâncimi de gândire mai mari 
decât ceilalți doi sfinți. 

Alții au zis: nu, Sfântul loan Gură de Aur a fost mai mare, pentru 
că era tare pogorâtor, era tare îngăduitor, era tare doritor de a-i ajuta 
pe oameni, era propovăduitor al credinței, dădea oamenilor mai multă 
nădejde. Oamenii au zis aşa pentru că n-au avut pe Duhul Sfânt să-i 
lumineze, n-au avut pe Duhul Sfânt să-i ducă în fața Mântuitorului 
nostru lisus Hristos şi să-L preamărească pe El pentru acești oameni 
mari. 


Mitropolitului loan al Evhaidelor, în veacul al XI-lea, i s-a arătat 
pe rând fiecare dintre cei trei sfinți pentru a căror mărire se certau 
oamenii și apoi s-au arătat toți trei și i-au spus că certurile trebuie să 
înceteze, să fie liniște şi pace între oameni, pentru că unele sunt 
măsurile lui Dumnezeu și altele sunt măsurile oamenilor. 

Dintre cei trei sfinți, mai cunoscuţi ne sunt Sfântul Vasile cel 
Mare şi Sfântul loan Gură de Aur. De la ei avem câte o Liturghie. Sfânta 
Liturghie care se săvârşeşte de obicei este cea a Sfântul loan Gură de 
Aur; Liturghia Sfântul Vasile cel Mare se face de zece ori pe an. Cei doi 
sfinți sunt cunoscuți și pentru cuvântările lor. Sfântul loan Gură de Aur 
are foarte multe cuvântări care au ajuns până în vremea noastră şi 
sunt şi acum actuale. 

Sfântul Grigorie, mare prin adâncimea teologiei sale, este mai 
puţin cunoscut, pentru că oamenii nu pot primi în suflet adâncimile de 
teologie, nu le pot urmări, decât dacă au un dar de la Dumnezeu. Omul 
de rând nu poate înțelege adâncimea teologiei. Sfântul Grigorie este 
mare pentru puţini, pentru cei care înţeleg profunzimile lui de gând. 

Mărimile sunt de multe feluri: Sfântul Vasile cel Mare este mare 
ca organizator; Sfântul Grigorie este mare ca gânditor; Sfântul loan 
Gură de Aur este mare ca ajutător spre mântuire, ca îndrumător de 
suflete. Are rost să se certe oamenii pentru aceasta? De altfel, acum nu 
se mai ceartă nimeni, dar a rămas ceva de pe urma certurilor dintre 
oameni - sărbătoarea de astăzi. Dacă vrem să-l fim pe plac lui 
Dumnezeu trebuie să ne unim, nu să ne certăm. „Unirea credinţei și 
împărtăşirea Sfântului Duh cerând”, să dorim să ne unim, să ne căutăm 
unii pe alții, să mergem unii spre alţii, să desființăm piedicile dintre 
noi, să le înlăturăm, să avem iubire unii către alţii şi 
Dumnezeu. Atunci suntem preamăritori de Dumnezeu și înseamnă că 
Duhul Sfânt lucrează în noi pentru că aduce mărire în om și îi aduce 
mărire lui Dumnezeu. 

Cineva asemăna iubirea dintre oameni cu o pâine caldă care se 


împarte, aburul ieşit din pâinea caldă simbolizând iubirea față de 


eu. Noi uităm că există o poruncă a iubirii, că suntem datori cu 
; dar noi pe unii îi urăm, pe 


alții îi iubim, pe unii îi iubim mai mult, pe alții mai puţin, pe unii uneori 
îi iubim, alteori nu-i iubim și aşa mai departe. Or, asta nu înseamnă că 


ținem seamă de porunca lui Dumnezeu! Porunca lui Dumnezeu este 
„să ne iubim unii pe alții ca într-un gând să mărturisim”; aşa 
formulează Biserica porunca lui Dumnezeu „să iubeşti pe aproapele 
tău ca pe tine însuți”. 

Recunoaștem că nu ajungem la măsurile acestea, dar trebuie să 
fim preocupați de lucrul acesta. Atunci nu am avea motive să stăm unul 
împotriva celuilalt nici pentru sfinţi. Noi trebuie să fim așa cum este 
Dumnezeu, care își revarsă iubirea Sa peste lume, când revarsă Soarele 
peste cei buni și peste cei răi, când trimite ploaia peste cei drepți şi 
peste cei nedrepţi, și nu zice „acestuia nu-i dau ploaie, pentru că este 
păcătos, acestuia îi dau ploaie, pentru că este drept”. Domnul Hristos a 
spus lucrul acesta şi avem cuvântul Lui în Sfânta Evanghelie: „Iubiți pe 
vrăjmașii voştri, binecuvântaţi pe cei ce vă blestemă, faceţi bine celor 
ce vă urăsc, rugați-vă pentru cei ce vă vatămă și vă prigonesc, ca să fiți 
fiii Tatălui vostru Celui din ceruri, că El face să răsară soarele peste cei 
răi şi peste cei buni, și trimite ploaie peste cei drepți şi peste cei 
nedrepți” (Matei 5, 44 - 45). 

Aşa ne-a spus Domnul Hristos, așa trebuie să facem și noi! Dar 
noi nu facem! Nu facem pentru că nu putem. Răutatea este o realitate! 
Întâi trebuie să desființăm răutatea din noi, ca să putem înmulți 
iubirea. De unde știm noi că există o legătură între răutate și lipsa 
iubirii? Domnul Hristos ne-a spus: „Din pricina înmulțirii fărădelegii, 
iubirea multora se va răci” (Matei 24, 12). Dacă nu avem iubire unii 
către alții, nu avem pâinea cea caldă pe care să și-o împartă oamenii 
între ei şi nu avem aburul pâinii celei calde ca să se înalțe către 
Dumnezeu. De ce? Pentru că nu suntem cum trebuie, pentru că în loc 
să avem iubire - avem ură, pentru că în loc să avem înțelegere - avem 
ceartă. 

lată, şi pentru sfinţi ajung oamenii să se certe! Nu se poate, nu-i 
voie! Dacă ne gândim la Evanghelie, dacă trăim Evanghelia, nu este 
voie să se ajungă la așa ceva! Trebuie să înțelegem de la început că 
mărimile sunt de multe feluri, că fiecare e mare în felul lui, că fiecare 
poate să fie şi mare şi mic, că părerile noastre sunt felurite. Acelaşi om 
poate să fie pentru unii mare, pentru alții mic. 

Un duhovnic, de exemplu, poate să fie mare - pentru cei care îl 
ascultă, poate să fie mic - pentru cei care nu-l ascultă, şi de nimic - 


pentru cei care nu-l iau în considerare. Același pe care Dumnezeu 
poate-l primeşte și-l binecuvântează - oamenii îl hulesc. De ce-l hulesc 
oamenii? Pentru că ei nu seamănă cu Dumnezeu, pentru că n-au pe 
Duhul Sfânt să-i lumineze, pentru că n-au iubire în suflet, pentru că nu 
au considerație, pentru că sunt judecători în loc să fie oameni care să 
se plece cu mintea. Sfinții cei mari nu s-au bucurat niciodată de cei care 
s-au certat între ei pentru că nu știau cum să facă să-l pună pe unul mai 
mare decât pe celălalt. Dumnezeu este cel care ne primește pe toți, iar 
noi trebuie să fim cu înţelegere față de toți. 

Eu v-am mai spus și altă dată şi mi-e drag să vă spun și acum: 
când îi pomenim pe Sfinţii Trei Ierarhi, ne putem gândi și la trei 
oameni mari cu care s-a început mănăstirea aceasta şi care, într-un fel, 
au o asemănare cu Sfinţii Trei lerarhi. Mă gândesc la părintele Arsenie 
Boca, la părintele Nicolae Mladin, mitropolitul Mladin de mai târziu, şi 
la părintele Serafim Popescu, Dumnezeu să-i odihnească! 

Credincioşii, dacă i-ai fi întrebat sau dacă i-ai întreba acum, care 
a fost cel mai mare dintre aceştia, eu cred că aproape toți s-ar repezi şi 
ar zice că părintele Arsenie. Într-adevăr, părintele Arsenie a fost mare, 
a avut o mărime deosebită pe care au înţeles-o cei mulți. Dacă citești 
ceva din scrierile părintelui Arsenie îți dai seama de profunzimea de 
gândire, dar nu asta i-a dat mărimea. Aici, la mănăstire, părintele s-a 
distins în special ca îndrumător de suflete şi ca bun organizator. Îmi 
spunea un meseriaş oarecare că părintele Arsenie era așa de priceput 
la orice lucru, încât ştia mai bine decât un meseriaș ce trebuie să facă: 
„uite măi, asta o faci așa, vezi că aici lipseşte ceva”... Și asta l-a făcut 
mare pentru oamenii care pricepeau ceva din ale meseriei. Altora le 
descoperea anumite stări sufleteşti și oamenii se minunau de cât de 
pătrunzător este părintele. 

Alții au zis: Domnule, dar părintele Mladin avea un dar de 
cuvânt, a lăsat nişte studii, a lăsat în urma lui niște profunzimi de 
teologie, parcă a semănat cu Sfântul Grigorie de Nazianz, cu Sfântul 
Grigorie Teologul, aşa cum părintele Arsenie, ca organizator, a 
semănat cu Sfântul Vasile cel Mare. 

Şi a mai fost unul mare şi nu prea mult băgat în seamă, părintele 
Serafim Popescu, pe care eu tare mult îl am la inimă. Tare mi-e drag 
părintele Serafim, pentru pogorămintele pe care le făcea, pentru inima 


lui de părinte, pentru inima lui de frate, pentru inima lui de prieten, 
pentru faptul că era odihnitor de oameni, pentru faptul că aducea 
bucurie în jurul lui, pentru faptul că aducea seninătate în jurul lui. 
Părintele Serafim nu avea niște lucruri așa, de pricepere, de meserie, 
nu a făcut niște studii deosebite, dar a fost bun, învăluitor, odihnitor, a 
fost un om de care s-au bucurat oamenii, aşa că şi el a fost mare. 

Ne mai rămâne ceva şi nouă: să ne silim și noi să fim mari! Oare 
e nevoie să te sileşti să fii mare? Vrea Dumnezeu ca un om să fie mare 
sau să se silească să fie mare? Eu zic că da! Numai că vrea ca omul să 
fie mare întru smerenie, să fie mare întru iubire, să fie mare întru 
rugăciune, să fie mare în ceea ce apoi aduce și alte mărimi. De unde 
ştim noi că Domnul Hristos vrea să le căutăm și pe cele mari și înalte? 
După ce Domnul Hristos a înviat din morți, a zis către Sfântul Apostol 
Petru, la marea Tiberiadei: „Simone, fiul lui Iona, Mă iubeşti tu mai 
mult decât aceștia?” (loan 21, 15). Deci Domnul Hristos ne-a dat voie să 
înaintăm în înţelesul acesta: vreau să fiu mare, vreau să iubesc mai 
mult decât alții, vreau să agonisesc în sufletul meu nu coborându-i pe 
alţii, ci înaintând eu însumi. Cine este mare întru smerenie, este cel mai 
mare, pentru că Domnul Hristos a spus: „Cel ce se va smeri, se va 
înălța”. 

Deocamdată noi ce să facem? Să fim cinstitori de sfinţi și să-i 
avem în considerație, pentru că numai cineva care este mare poate să 
aibă onside IIII mare. Noi facem ce putem la măsurile 
noastre: mulțumim lui Dumnezeu pentru oamenii pe care i-am 
cunoscut ca fiind oameni mari. Mă gândesc la cei trei cu care s-a 
început mănăstirea de aici, care fiecare, cu cuvântul, cu fapta, cu 
îndrumarea, într-un fel sau altul, şi-a pus pecetea pe existenta noastră, 
a celor ce suntem mai învârstă. 

Să dorim din toată inima şi din toate puterile noastre să avem 
unirea credinței, să-L primim pe Duhul Sfânt, să ni se împărtășească 
Duhul Sfânt ca să ne îndrume, să ne rugăm ca „toată vita noastră lui 
Hristos Dumnezeu să o dăm” și atunci toate sunt rezolvate: știm şi 
cine-i mare, ştim şi că suntem mici. Cum zic copii: „eu sunt mic, tu 
fă-mă mare”. Nu se mai potriveşte la vârsta înaintată, dar se potriveşte 
în ceea ce priveşte viața duhovnicească. 

Știindu-ne mici şi considerându-ne mici, să aşteptăm ca 


Dumnezeu să ne facă mari ca să-i înţelegem și noi pe cei mari. Amin. 
DESPRE DEPLINĂTATE 


Mănăstire Brâncoveanu 
18 noiembrie 1998 


De când am început să mă interesez mai mult de slujbele 
Bisericii noastre, mi s-a implantat în minte, dintr-o rugăciune de la 
Sfântul Maslu, o listă de binefaceri pe care nădăjduim să le primim. 

Sfântul Maslu este una dintre cele șapte Sfinte Taine prin care 
darul lui Dumnezeu vine peste credincioşi și care este anume rânduită 
pentru oamenii care sunt în suferință, pentru tămăduirea sufletului şi a 
trupului. De aceea se face și maslu de obşte, nu numai pentru bolnavi. 
Unii au suferinţe fără să se considere că sunt bolnavi. La Maslu se 
spune: „Ridică-l pe dânsul din patul durerii şi din așternutul chinuirii. 
Să se tămăduiască de toată boala şi de toată neputinţe, de întinăciunea 
trupească și sufletească”, deci și de întinăciunea sufletească. Se poate 
face Maslu și pentru binele credincioșilor în general, pentru înmulţirea 
darului lui Dumnezeu în conștiința noastră, în simțirea noastră, în 
ființa noastră întreagă. 

În Sfânta Evanghelie de la Marcu este scris că ucenicii pe care 
Mântuitorul nostru lisus Hristos i-a trimis să tămăduiască suferințele 
oamenilor, i-au tămăduit pe cei bolnavi ungându-i cu untdelemn (cf. 
Marcu 6, 13). 

Practica aceasta, de tămăduire cu untdelemn sfinţit, a existat şi 
pe vremea Sfinților Apostoli. Sfântul Apostol Iacov, fratele Domnului, 
în Epistola lui, zice: „Este cineva bolnav între voi? Să cheme preoții 
Bisericii şi să se roage pentru el, ungându-l cu untdelemn în numele 
Domnului” (Iacov 5, 14). Este vorba de o Taină, altfel, ungerea cu 
untdelemn se poate face şi în afară de slujbă. Dar Sfântul Apostol Iacov 
zice „ungându-l cu untdelemn în numele Domnului”, cu un untdelemn 
anume, cum îl avem după Maslu, după ce ne-am rugat să se sfințească 
untdelemnul şi după ce ne-am rugat ca prin untdelemn să vină daruri 
ale lui Dumnezeu pentru cei care ELI EREI cei care se 
vor unge. 

Am zis că, în rugăciunea întâia de după prima Evanghelie care se 


citeşte la Sfântul Maslu, este o listă de binefaceri la care trebuie să 
luăm aminte: „Facă-se, Doamne, untdelemnul acesta, untdelemn de 
bucurie, untdelemn de sfințenie, îmbrăcăminte împărătească, pavăză 
puternică, izbăvitoare de orice lucrare diavolească, pecete nestricată, 
bucuria inimii, veselie veșnică”. 

M-am oprit de multe ori asupra acestor binefaceri ale lui 
Dumnezeu, pe care dorim să le primim prin untdelemn sfinţit, și am 
luat aminte la faptul că lista aceasta de binefaceri începe cu bucuria și 
se sfârşeşte cu veselia. „Facă-se, Doamne, ubtdelemnul acesta 
untdelemn de bucurie”. De ce de bucurie? Pentru că Dumnezeu vrea să 
fim oameni ai bucuriei, să fim primitori de bucurie şi să fim lucrători 
de bucurie. În Epistola a II-a către Corinteni a Sfântului Apostol Pavel, 
citim: „Noi suntem lucrători ai bucurie voastre”, deci suntem 
mijlocitori de bucurie, suntem oameni care răspândim bucuria. 

Poate v-aţi oprit vreodată cu gândul asupra celor scrise în 
Sfânta Evanghelie de la Matei, Capitolul XXVI, şi în Sfânta Evanghelie de 
la Marcu, în Capitolul XIV, despre femeia care a turnat mir în semn de 
cinstire a Domnului nostru lisus Hristos; în legătură cu ea, ucenicii 
Domnului nostru lisus Hristos au zis că mai bine s-ar fi vândut mirul 
acela şi banii să se fi dat săracilor. Domnul lisus Hristos a spus atunci 
un cuvânt pe care ar trebui să nu-l uităm niciodată, pentru că e un 
cuvânt veşnic al Domnului Hristos: „Nu faceți supărare femeii!” Adică 
acelei femei care l-a adus cinstire să nu-i facă supărare cei care au 
înţeles altfel, care au lucrat cu mintea lor şi au gândit altfel decât a 
gândit femeia cinstitoare a Mântuitorului. Nu faceți supărare! 

Ar trebui să avem în vedere cuvântul acesta, să nu facem 
supărarea niciodată şi nimănui. Ce bine ar fi în lumea aceasta dacă 
fiecare dintre noi, în locul nostru de viețuire, am avea drept cuvânt de 
învățătură, drept cuvânt de ordine, cuvântul acesta: Nu faceți 
supărare! Domnul Hristos vrea nu numai să nu facem supărare, ci vrea 
să aducem bucurie, să fim lucrători de bucurie, să fim întâi de toate 
purtători de bucurie, pentru că în Sfânta Evanghelie e scris: „Acestea vi 
le-am spus, ca bucuria Mea să fie în voi și ca bucuria voastră să fie 
deplină” (loan 15, 11). Deci Domnul Hristos vrea să fim purtători de 
bucurie, să avem în sufletul nostru bucuria Lui şi bucuria noastră să fie 
deplină, să nu fie cu împuţinare, cu știrbire. 


Deci, „Facă-se, Doamne, untdelemnul acesta untdelemn de 
bucurie, untdelemn de sfințenie”, să sporească sfințenia noastră. Toată 
lucrarea Bisericii este o lucrare de sfințire. Biserica noastră vrea să ne 
sfințească prin darurile sale, prin Sfintele Taine. Ne gândim cam puţin 
la faptul că ar trebui să fim sfinți. Ar trebui să ne gândim mai mult că 
suntem chemați la sfinţenie, că avem mijloace de sfințire. Dar, pentru 
că suntem departe de o viață sfântă, ne gândim mai mult la o curățire a 
sufletului, la o curăţire de păcate. Este bine să ne gândim, dar să ne 
gândim și la untdelemnul care să ne fie untdelemn de sfințire, 
untdelemn de sfințenie. 

Deci, „Facă-se, Doamne, untdelemnul acesta, untdelemn de 
sfințenie, îmbrăcăminte împărătească”. Ne gândim cam puţin și la 
rostul acesta al untdelemnului: să fie „îmbrăcăminte împărătească”. 
Când ne aducem aminte de acest cuvânt, este poate cazul să ne gândim 
la faptul că Sfântul Apostol Pavel, în Epistola către Galateni, scrie: „Câţi 
în Hristos v-aţi botezat, în Hristos v-aţi îmbrăcat” (Galateni 3, 26) şi că 
la anumite sărbători ale Bisericii noastre, spunem acest verset în loc de 
in loc de „Sfinte Dumnezeule, Sfinte tare...” 

Îmbrăcăminte împărătească este îmbrăcămintea în Hristos sau 
îmbrăcămintea în virtuțile pomenite de Sfântul Apostol Pavel în 
Epistola către Coloseni: „Îmbrăcaţi-vă, dar, ca aleși ai lui Dumnezeu, 
sfinți şi prea iubiţi, cu milostivirile îndurării, cu bunătate, cu smerenie, 
cu blândeţe, cu îndelungă-răbdare, îngăduindu-vă unii pe alții şi 
iertând unii altora, dacă are cineva vreo plângere împotriva cuiva; 
după cum și Hristos v-a iertat vouă, așa să iertaţi și voi. lar peste toate 
acestea, îmbrăcaţi-vă întru dragoste, care este legătura desăvârșirii. Și 
pacea lui Hristos, întru care ați fost chemați, ca să fiți un singur trup, să 
stăpânească în inimile voastre; și fiți mulțumitori” (Coloseni 3, 12 - 15). 
Aceasta este îmbrăcămintea noastră. Îmbrăcăminte cu bunătate, 
îmbrăcăminte cu smerenie, cu blândeţe. „Învăţaţi-vă de la Mine că sunt 
blând şi smerit cu inima şi veți avea odihnă sufletelor voastre” (Matei 
11, 29), spunea Domnul Hristos. Îmbrăcăminte cu îngăduinţă, 
îmbrăcăminte cu iertare, îmbrăcăminte cu iubire, îmbrăcăminte 
aducătoare de pace, îmbrăcăminte aducătoare de mulțumire. 

Mai departe, zicem: „Facă-se, Doamne, untdelemnul acesta 
untdelemn de bucurie, untdelemn de sfințire, îmbrăcăminte 


împărătească, pavăză puternică, izbăvitoare de orice lucrare 
diavolească”. Pavăză puternică! O întemeiere bună. Să ne fie 
untdelemnul acesta, ungerea cu untdelemn, o întemeiere bună, 
izbăvitoare de toată lucrarea diavolească. Să nu poată vrăjmașul să se 
apropie de niciunul dintre noi; „Ca de foc să fugă de mine tot lucrul rău, 
toată patima” zicem după ce ne împărtășim cu Sfintele Taine. Să fim 
sălaș al Duhului Sfânt și să nu mai fim sălaș păcatului. Aceasta se 
întâmplă prin împărtăşirea cu Trupul și Sângele Domnului nostru lisus 
Hristos, cu „dumnezeieştile, preacuratele şi nemuritoarele, cereștile, 
de viața făcătoarele, înfricoşătoarele lui Hristos Taine”. Se întâmplă 
aceasta prin ungere cu untdelemn, se întâmplă aceasta prin stropire cu 
apă sfințită. 

Când se fac aceste lucrări asupra noastră trebuie să avem 
întemeierea aceasta de îndepărtare de orice lucru rău, să fugă de la noi 
orice lucru rău. „Să vie Dumnezeu şi să se risipească vrăjmașii lui. 
Precum se stinge fumul, să se stingă. Precum se topeşte EESTI 

„aşa să piară păcătoşii de la fata lui Dumnezeu, iar drepții să se 
bucure şi să se veselească” zicem la Paști, și ar trebui să simţim lucrul 
acesta întâmplându-se cu noi totdeauna. 

„Facă-se untdelemnul acesta bucuria inimii, veselie veșnică”. 

Am început cu bucurie, am sfârșit cu bucurie, cu bucuria inimii 
şi veselie veșnică. „Bucurațţi-vă în ziua aceea şi vă vesel; i, că, iată, plata 
voastră multă este în cer” (Luca 6, 23), a zis Domnul Hristos. Ungerea 
cu untdelemn sfințit trebuie să fie mijlocitoare și de aceste daruri: 
bucurie, sfinţenie, îmbrăcăminte împărătească, pavăză puternică 
izbăvitoare de toată lucrarea diavolească, bucuria inimii şi veselie 
veșnică. Aşa trebuie să fie creştinii: oameni ai bucuriei, oameni 
căutători de sfinţenie, oameni împotrivitori faţă de păcat. Când se 
întâmplă toate acestea, se întâmplă și învăluirea noastră în bucuria cea 
veșnică, în veselia cea veşnică. 

La fiecare Sfântă Liturghie a Sfântului loan Gură de Aur, când 
credincioşii cântă „Fie numele Domnului binecuvântat de acum și 
până-n veac”, preotul spune o rugăciune care are următorul cuprins: 
„Plinirea Legii şi a prorocilor, Tu însuti fiind Hristoase, Dumnezeul 
nostru, Cel ce ai primit toată rânduiala cea părintească, umple de 
bucuri şi de veselie inimile noastre totdeauna, acum și pururea și în 


vecii vecilor amin”. Cu alte cuvinte, fiecare Sfântă Liturghie trebuie să 
fie prilej de bucurie, pricinuitoare de bucurie, înmulţitoare de bucurie 
prin Domnul nostru lisus Hristos, care este plinirea Legii şi a 
prorocilor. 

Ajutor pentru acestea ne dă și Maica Domnului. Maica Domnului 
are un loc de căpetenie în credința noastră. Să ne gândim, de pildă, la o 
alcătuire de la Sfântul Maslu, care tare mi-e dragă mie: „Pe tine, 
preacuratul palat al Împăratului ceresc, ceea ce eşti mult lăudată, te 
rog, curățește mintea mea cea întinată cu tot felul de păcate și o fă 
locaş înfrumusețat al dumnezeieştii Treimi ca să laud și să măresc 
puterea ta şi mila ta cea nemăsurată, fiind mântuit eu, netrebnicul 
robul tău”. E așa de frumos, e atât de minunat! 

Maica Domnului a fost „palat al Împăratului ceresc” când L-a 
purtat în pântecele ei pe Mântuitorul lumii, și a rămas în veșnicie așa, 
pentru că de inima Maicii Domnului - Domnul Hristos nu s-a despărțit 
nici când S-a născut din ea. Maica Domnului este purtătoare de Hristos 
în veșnicie: „Pe tine, preacuratul palat al Împăratului ceresc, ceea ce 
eşti mult lăudată, te rog, curăţeşte mintea mea întinată cu tot felul de 
păcate și o fă locaș înfrumusețat al dumnezeieştii Treimi”. 

De ce cerem de la Maica Domnului să fie inima noastră „locaș 
înfrumusețat al dumnezeieștii Treimi”? Pentru că şi Maica Domnului 
este așa! Când preasfânta Fecioară Maria, nedumerită de vestea pe 
care i-a adus-o îngerul a întrebat cum poate să fie aceasta, de vreme ce 
ea nu cunoştea cele ce premerg maternității, îngerul binevestitor i-a 
spus așa: „Duhul Sfânt se va pogori peste tine și puterea Celui Preaînalt 
te va umbri; pentru aceea și Sfântul care. Se va naște din tine, Fiul lui 
Dumnezeu se va chema” (Luca 1, 35). Sunt cele trei Persoane ale Sfintei 
Treimi: Tatăl, Fiul și Sfântul Duh. Ceea ce s-a întâmplat atunci când 
Maica Domnului a primit să fie mamă a Mântuitorului, aşezarea Sfintei 
Treimi în ființa ei, a rămas pentru veşnicie. 

Dacă Domnul Hristos este purtat de Maica Domnului în inima ei 
în veşnicie, atunci şi puterea Celui Preaînalt o umbrește în veșnicie, 
puterea lui Dumnezeu Tatăl, atunci și Duhul Sfânt, care S-a pogorât 
peste Maica Domnului, rămâne peste ea în veșnicie. Fiind locaș al 
Preasfintei Treimi, fiind preacurată, fiind neîntinată, Maica Domnului 
poate să ne ajute să fim și noi locașuri ale Preasfintei Treimi întru 


sfințire şi să se facă mintea noastră, inima noastră, ființa noastră, 
„locaş înfrumusețat al Preasfintei Treimi”. 

Când cerem aceasta, îi spunem de ce dorim noi să fim locașuri 
ale Sfintei Treimi, de ce dorim noi să ne fie inima curată și mintea să fie 
fără păcat: „Ca să te laud și să măresc puterea ta şi mila ta cea 
nemăsurată”. Maica Domnului are putere şi are milă nemăsurată. Noi 
nu cunoaștem această putere şi milă decât prin ajutorul Maicii 
Domnului, prin ajutorul lui Dumnezeu, prin ajutorul Duhului Sfânt 
care, pogorându-se peste Elizabeta, a mișcat-o spre cunoştinţa și i-a 
zis: „Binecuvântată eşti tu între femei și binecuvântat este rodul 
pântecelui tău. Și de unde mie cinstea aceasta, ca să vie la mine Maica 
Domnului meu?” (Luca 1, 42). 

Prin Duhul Sfânt, prin puterea lui Dumnezeu, prin mijlocirile 
Maicii Domnului, putem să înțelegem măreţiile Maicii Domnului, pe 
care noi le exprimăm de atâtea ori când zicem: „Pe ceea ce este mai 
înaltă decât cerurile și mai curată decât strălucirile soarelui”; „Pe tine, 
Maica lui Dumnezeu, cea mai presus de minte şi de cuvânt; 
„Spăimâhtatues-au toate de dumnezeiască mărirea ta”, sau când zicem 
„Pe ceea ce este mărirea a toată lumea, biserică sfințită și rai 
cuvântător”, „Rai de taină eşti, Născătoare de Dumnezeu care ai 
odrăslit nelucrat pe Hristos” etc. 

Când zicem toate acestea, învăţaţi fiind de Duhul Sfânt, care a 
dat gândurile acestea pentru alcătuirea sfintelor slujbe, spunem 
adevăruri pe care noi nu le putem înțelege decât tot prin puterea 
Duhului Sfânt. Sunt adevăruri pe care noi le spunem și nu suntem în 
stare să le şi simțim, pentru că mintea noastră este întinată și pentru 
că nu ne-am făcut întru simţire, întru cunoștință, locașuri ale Sfintei 
Treimi. Numai dacă „eu, netrebnicul robul tău” sunt mântuit, numai 
dacă mintea mea este curățita „de tot felul de păcate”, numai dacă aș fi 
cu adevărat „locaș al Preasfintei Treimi”, as putea „să laud și să 
preamăresc puterea și mila ta cea nemăsurată”. Milă nemăsurată, milă 
care n-are margini, milă care nu poate să aibă margini, putere 
nemărginită, cum este puterea Maicii Domnului. 

Un părinte, Dumnezeu să-i ajute, poate unii îl cunoaşteţi, 
părintele Arsenie Papacioc de la Techirghiol, are un cuvânt în 
Convorbiri Duhovnicești, anume: „Ceea ce poate Dumnezeu cu puterea, 


poate Maica Domnului cu rugăciunea”. Maica Domnului poate să ne 
ajute prin rugăciunile ei să primim binefaceri de la Dumnezeu. Puterea 
ei este nemărginită, pentru că rugăciunea ei este puternică şi 
mijloceşte revărsare de putere din puterea Fiului ei și Dumnezeului 
nostru. 

Sunt nişte gânduri pe care cred eu că e bine să le purtăm în 
suflet și care poate că sunt mai necesare acum decât gândurile despre 
desăvârşire, despre deplinătate, despre perfecțiune, pe care le știm din 
cuprinsul dumnezeieștii Scripturi. Este adevărat că Biserica noastră nu 
ne pune în față prin rânduielile de slujbă cuvinte privitoare la 
desăvârşire. Ceea ce trebuie să avem în vedere când e vorba de 
înaintare, când e vorba de perfecțiune, este aceasta: să împlinim tot ce 
putem împlini. 

Cele dintâi cuvinte ale Domnului Hristos, pe care le întâlnim în 
Sfânta Evanghelie de la Matei, sunt: „Lasă acum, că aşa se cuvine nouă 
să împlinim toată dreptatea” (Matei 3, 15) şi se referă la deplinătate, la 
desăvârșire, în înțelesul că spre desăvârșire merge numai acela care 
vrea să împlinească totul și în mod deplin. 

Când fariseii şi cărturarii dădeau zeciuială din veniturile lor, din 
izmă, din chimen și din mărar, Domnul Hristos, observând aceasta, le-a 
spus: „Vai vouă, cărturarilor şi fariseilor fățarnici! Că daţi zeciuială din 
izmă, din mărar și din chimen, dar aţi lăsat părțile mai grele ale Legii: 
judecata, mila şi credința”. Şi vine cu învățătura: „pe acestea trebuia să 
le faceţi şi pe acelea să nu le lăsați” (Matei 23, 23). 

Noi, cu neputinţele noastre, din cât ni se cere, facem cât putem. 
Dumnezeu primește puţinul pe care-l facem noi și împlineşte El ce nu 
putem împlini; noi nădăjduim la mila lui Dumnezeu mai mult decât la 
dreptatea noastră, pentru că dreptatea noastră, ați auzit într-o 
rugăciune de la Maslu, „este ca o cârpă lepădată”. 

Nu ne putem lăuda cu dreptatea noastră, dar avem încredere în 
mila cea nemărginită a lui Dumnezeu. La rugăciunile de dezlegare 
zicem că „Precum mărirea Ta este neasemănată, așa şi mila Ta este 
nemăsurată”. Atât este de mare mila lui Dumnezeu, cât este de mare 
mărirea lui Dumnezeu, iar cele ale lui Dumnezeu sunt fără margini. 
Nimic nu are Dumnezeu mărginit: nici mila, nici bunătatea, nici 
iertarea, nimic. Totul este deplin. 


Să căutăm şi noi să fim cu deplinătate în tot ce este frumos și 
bun. Darul lui Dumnezeu să fie cu noi, rugăciunile Maicii Domnului şi 
binecuvântarea Domnului să ne însoțească de acum și până-n veac! 
Amin. 


COMORILE CREDINȚEI 
— Interviu - 


30 ianuarie 1999 


Să vorbim mai întâi despre Taina Sfântului Botez, poarta de 
intrare în Biserica lui Hristos. 

Sfântul Botez a fost rânduit de Mântuitorul nostru lisus Hristos 
ca mijloc de intrare în viața spirituală a Bisericii. După ce a înviat din 
morți, către sfârşitul vieții pământeşti, Domnul nostru Hristos i-a 
trimis pe ucenicii Săi la propovăduire și, după mărturia Sfântului 
Evanghelist Matei, a zis: „Datu-Mi-s-a toată puterea, în cer şi pe 
pământ. Drept aceea, mergând, învăţaţi toate neamurile, botezându-le 
în numele Tatălui și al Fiului și al Sfântului Duh, învățându-le să 
păzească toate câte v-am poruncit vouă, și iată Eu cu voi sunt în toate 
zilele, până la sfârșitul veacului” (Matei 28, 18 - 20). Prin aceste 
cuvinte, Domnul nostru lisus Hristos îi îndatorează pe ucenicii Săi să 
propovăduiască, să aducă la credinţa, să-i boteze pe cei credincioși. 

În Sfânta Evanghelie de la Marcu citim că Domnul Hristos a zis, 
după înviere: „Propovăduiţi Evanghelia la toată făptura. Cel ce va crede 
şi se va boteza se va mântui; iar cel ce nu va crede se va osândi' (Marcu 
16, 15 - 16). Cuvintele acestea, de instituire a Sfântului Botez, au rămas 
în Sfânta Evanghelie şi au constituit temeiurile pentru practica 
Sfântului Botez. 

„A boteza” înseamnă „a scufunda”. În vremea propovăduirii 
Mântuitorului nostru lisus Hristos exista un botez al pocăinței, pe care 
îl primeau credincioşii prin mijlocirea Sfântului loan Botezătorul; chiar 
şi Domnul nostru lisus Hristos S-a botezat cu botezul pocăinţei, în 
lordan, când s-au deschis cerurile și s-a auzit glasul Tatălui ceresc: 
„Acesta este Fiul Meu cel iubit întru care am binevoit” (Matei 3, 17), iar 
Duhul Sfânt S-a coborât peste Mântuitorul, în chip de porumbel. Atunci 


S-a arătat Sfânta Treime, dar botezul cu care s-a botezat Domnul 
nostru lisus Hristos nu este botezul creştin; botezul cu care se botezau 
cei care mergeau la Sfântul loan Botezătorul era un botez premergător, 
aşa l-a prezentat chiar Sfântul loan Botezătorul, când a zis: „Eu v-am 
botezat pe voi cu apă, El însă vă va boteza cu Duh Sfânt” (Marcu 1, 8). 

Botezul creştin este o Sfântă Taină în înţelesul că este un botez 
real, în care se întâmplă exact ceea ce s-a întâmplat la botezul 
Mântuitorului nostru lisus Hristos, şi aceasta pentru fiecare om 
botezat. La botezul Mânuitorului nostru lisus Hristos s-au deschis 
cerurile, la fiecare nou botezat se deschid cerurile pentru cel botezat, 
cel botezat fiind un candidat al cerului, fiind cetăţean al cerului și 
primind de la Dumnezeu confirmarea că este şi el fiu iubit așa cum a 
fost mărturisit Domnul nostru lisus Hristos. Dumnezeu spune în 
conștiința noastră, în credința noastră, pentru fiecare nou botezat: 
„Acesta este Fiul Meu cel iubit, întru care am binevoit”. 

Duhul Sfânt, care s-a pogorât la botezul Mântuitorului nostru 
lisus Hristos, se pogoară și la scufundarea celui nou botezat în numele 
Sfintei Treimi. Tot atunci, după ce se realizează această Taină, se 
spune: „Câţi în Hristos v-aţi botezat, în Hristos v-aţi și-mbrăcat, aliluia”. 
Sunt cuvinte care ne aduc aminte de cele ale Sfântului Apostol Pavel 
din Epistola către Galateni: „Câţi în Hristos v-aţi botezat, în Hristos 
v-aţi îmbrăcat”; sau din Epistola către Romani, unde Sfântul Apostol 
Pavel, făcând anumite aprecieri în legătură cu botezul, zice: „Toţi câți 
în Hristos ne-am botezat, întru moartea Lui ne-am botezat”. 

Botezul este Taina în care se şterg păcatele şi se primește putere 
pentru o viață nouă întru nepăcătuire. După ce s-a realizat Sfântul 
Botez, preotul, vorbind cu cel nou botezat, îi spune: „Botezatu-te-ai, 
miruitu-te-ai, sfințitu-te-ai, spălatu-te-ai în numele Tatălui şi al Fiului 
şi al Sfântului Duh. Amin”. Sunt niște roade ale Sfintelor Taine, ale 
Sfântului Botez şi ale Mirungerii (care se face tot împreună cu botezul). 
Deci „botezatu-te-ai”, fii atent, te-ai botezat, te-ai scufundat, te-ai 
luminat, ai primit lumină. 

Sărbătoarea botezului se mai numeşte și sărbătoarea luminii și 
eu cred că ar trebui să se răspândească cumva gândul acesta, că 
botezul oricărui creştin este o sărbătoare a luminii. Ar trebui să ştie 
creştinii aceasta, iar ziua botezului s-o prăznuiască așa cum prăznuiesc 


ziua de naştere, botezul fiind tot o naştere, o naștere la viață. Omul cel 
vechi se transformă în om nou, care cugetă cele de sus, care a terminat 
cu păcatul, care este luminat, care este sfinţit, care este spălat. 

Toate acestea se realizează când Domnul Hristos îl transformă 
pe cel botezat în om nou, care începe urcușul duhovnicesc pentru a fi 
candidat la înălțarea Mântuitorului, pentru a fi candidat la propria 
înălțare cu Mântuitorul, dat fiind faptul că după botez urmează viața 
cea nouă, care trebuie să fie o viață de înviere. 

Aţi vorbit despre Taina Mirungerii; care este rolul Sfântului Mir, 
având în vedere că omul este deja născut la o viaţă nouă în Hristos, prin 
Taina Sfântului Botez? 

În Faptele Sfinților Apostoli se spune că în Samaria mulţi 
credincioşi au primit Evanghelia și au fost botezați, și că Sfinţii 
Apostoli au trimis pe Petru și pe loan ca să le împărtășească darul 
Duhului Sfânt prin punerea mâinilor. 

Ceea ce s-a realizat atunci prin punerea mâinilor se realizează în 
Biserica noastră, de la început, prin ungerea cu Sfântul Mir. Aceasta s-a 
instituit din motive practice, dat fiind faptul că Sfinţii Apostoli nu mai 
puteau ajunge la toţi cei care se botezau. 

Sfântul Mir este o materie de ungere, sfințită de către ierarhii 
unei Biserici în Joia Paştilor, și care se dă preoţilor pentru a-i unge pe 
cei nou botezați. Este o întărire în credință, este un dar de la 
Dumnezeu, un fel de înzdrăvenire, o putere nouă, pe care o primesc 
credincioşii prin formula: „Pecetea darului Duhului Sfânt. Amin”. Este 
un fel de pecetluire cu Duhul Sfânt, un semn de recunoaștere a 
credincioşilor în fața celor care, neavând credința, nu au pecetea 
darului Duhului Sfânt. 

Dacă botezul poate fi săvârșit în situaţii de urgentă și de către un 
simplu credincios (așa numitul botez clinic), care este situaţia cu Taina 
Mirungerii? 

Taina Mirungerii nu se poate săvârşi de către credincioșii de 
rând, ci numai de către preoți. În cazul când s-a făcut un botez de 
necesitate și cel astfel botezat trăieşte, se completează rânduiala 
botezului de către preot, după care se săvârșește și Taina ungerii cu 
Sfântul Mir. 

A treia Sfântă Taină pe care o primește orice creștin la început de 


drum, după Botez şi Mirungere, este Taina Sfintei Împărtășanii, cea mai 
importantă dintre cele șapte Sfinte Taine. 

Am putea spune că este ce a mai importantă, dar Tainele sunt 
legate unele de altele. Nimeni nu poate să se împărtășească dacă nu 
este botezat. În cazul acesta ai putea zice că Botezul este mai 
important decât Sfânta Împărtăşanie. Esenţialul este că Domnul nostru 
lisus Hristos ne-a dat posibilitatea să ne unim cu El în mod real şi în 
mod sfinţit, prin Trupul și Sângele Său, pe care ni le dă El însuși, prin 
mijlocire preoțească, la Sfânta Liturghie, nouă, credincioşilor care 
dorim să avem unire deplină cu Mântuitorul. 

La Cina cea de Taină, Domnul Hristos, după ce a luat pâine, a 
binecuvântat, a frânt şi le-a dat ucenicilor, zicând: „Luaţi, mâncaţi, 
acesta este Trupul Meu, care se frânge pentru voi spre iertarea 
păcatelor”, a luat după aceea paharul cu vin, a binecuvântat și l-a dat 
ucenicilor Săi, zicând: „Beţi dintru acesta toţi, acesta este Sângele Meu, 
al Legii celei noi, care pentru voi se varsă spre iertarea păcatelor”. 

Prin aceasta Domnul Hristos a pus temelia Sfintei Liturghii, 
temelia posibilității de a se împărtăşi credincioșii cu dumnezeieştile, 
sfintele, preacuratele şi de viața făcătoarele, înfricoşătoarele lui 
Hristos Taine. Domnul nostru lisus Hristos le-a mai spus ucenicilor Săi: 
„Aceasta să faceți spre pomenirea Mea”; Domnul Hristos a rânduit ca 
aceasta să se realizeze în istoria Bisericii, în cadrul Bisericii. Această 
lucrare nu s-a mărginit numai la Cina cea de Taină, ci ea se realizează 
la fiecare Sfântă Liturghie, cu scopul precis de a se împărtăși 
credincioşii, pentru că Sfânta Liturghie are scopul sfințirii pâinii şi 
vinului care sunt aduse anume pentru a se transforma în Trupul și 
Sângele Mântuitorului nostru lisus Hristos. 

Noi ne pregătim pentru a primi aceste Sfinte Taine și le păstrăm 
în sufletul nostru. Primim Trupul și Sângele Mântuitorului nostru lisus 
Hristos pentru „iertarea păcatelor, pentru împărtăşirea cu Sfântul Duh, 
pentru îndrăznirea către Dumnezeu, pentru tămăduirea sufletului și a 
trupului, pentru alungarea a tot potrivnicului, spre luminarea ochilor 
inimii mele, spre împăcarea sufleteștilor mele puteri, spre credinţa 
neînfruntată, spre dragoste nefățarnica, spre împlinirea înţelepciunii, 
spre paza poruncilor Tale, spre adăugirea dumnezeiescului Tău har şi 
spre dobândirea împărăției Tale”. 


Toate acestea sunt cuprinse în rugăciunea de mulțumire către 
Mântuitorul, Care ne dă posibilitatea de a ne uni cu El și prin 
împărtăşirea cu Trupul și Sângele Lui, și cerem de la Mântuitorul 
nostru lisus Hristos, zicând: „Intră în alcătuirea mădularelor mele, în 
rărunchi și în inimă și arde spinii tuturor păcatelor mele; curățeşte-mi 
sufletul; sfinteste-mi gândurile și oasele; numărul drept al celor cinci 
simţuri îl luminează; peste tot mă pătrunde cu frica Ta; curățește-mă, 
spală-mă şi mă îndreptează; îmbunătăţeşte-mă şi mă luminează; 
arată-mă lăcaş numai al Duhului Tău și să nu mai fiu sălaș păcatului, ci 
Ție, casă, prin primirea Împărtăşaniei”. 

Sunt lucruri pe care Biserica le afirmă, pe care noi le spunem și 
le trăim și din care reiese însemnătatea împărtășirii cu Sfintele Taine 
pentru noi. 

Dacă Botezul și Mirungerea sunt Sfinte Taine irepetabile, Sfânta 
Împărtășanie este o hrană pe care trebuie să o luăm mai des. Cât de des 
se cuvine să ne împărtășim cu Sfânta Euharistie? 

Una dintre poruncile Bisericii spune să se împărtășească 
credincioşii de patru ori pe an, în cele patru posturi, sau cel puţin o 
dată pe an. 

Credincioşii ar putea să se împărtășească la fiecare Sfântă 
Liturghie, dacă sunt pregătiți pentru aceasta, dat fiind faptul că la 
fiecare Sfântă Liturghie este chemarea: „Cu frică de Dumnezeu, cu 
credința și cu dragoste, apropiaţi-vă”. Deci e o chemare, un îndemn, 
este un fel de angajare, se atrage atenția asupra faptului că există 
această posibilitate. Preoţii trebuie să-i îndrume pe credincioşi să se 
împărtăşească mai des. Bineînţeles, împărtășirea deasă sau rară 
depinde şi de situația credinciosului precum și de binecuvântarea 
duhovnicului, însă Sfânta Liturghie se face în vederea posibilității de a 
se împărtăși credincioşii. 

Nu se poate fixa că trebuie să se împărtășească credincioșii la 
toate Liturghiile, pentru că aceasta ar putea duce la banalizare, dar 
nicio împărtășire rară nu înseamnă neapărat o mai bună pregătire. 
Credincioşii ar dori să se împărtășească de câte ori iau parte la Sfânta 
Liturghie, dar este necesară pregătirea, cu rugăciunile care se citesc, cu 
spovedania... 

Eu nu trag de oameni să se împărtășească la fiecare Sfântă 


Liturghie sau să se împărtășească des, ci trag de oameni să se 
spovedească des şi nu am succes în chestiunea aceasta, că oamenii tot 
nu vor să se spovedească des, deci nici nu vor nici să se împărtășească 
des. Pentru mine este important să se pregătească oamenii pentru a se 
putea împărtăși, iar dorința mea personală este să se împărtășească 
oricât de des. 

Care este relaţia între Jertfa de pe Golgota a Mântuitorului nostru 
lisus Hristos şi Taina Sfintei Împărtășanii? 

Dat fiind faptul că Mântuitorul nostru lisus Hristos a spus: 
„Acesta este Trupul Meu, care se frânge pentru voi.”, „Acesta este 
Sângele Meu, care pentru voi se varsă...”, deci a numit separat Trupul 
şi separat Sângele și a vorbit despre vărsarea sângelui, înseamnă că 
Domnul Hristos a avut în vedere Jertfa Lui de pe Cruce, unde s-a 
separat Sângele de Trup. Sfânta Împărtășire este împărtăşire cu Trupul 
jertfit al Mântuitorului, cu Sângele vărsat al Mântuitorului. De fapt este 
o împărtăşire cu Trupul şi Sângele Mântuitorului nostru lisus Hristos 
aşa cum este El acum în cer, după înviere, dar în amintirea Jertfei 
Mântuitorului nostru lisus Hristos, așa încât există o relație strânsă 
între Trupul şi Sângele Mântuitorului nostru lisus Hristos de pe Cruce 
şi Trupul Mântuitorului nostru lisus Hristos înviat din morți şi înălțat 
la cer. 

Sfânta Cruce devine altar de Jertfă și semn de biruinţă. Prin 
urmare, ne împărtășim cu Domnul Hristos cum este EI, Fiul lui 
Dumnezeu care S-a întrupat, Fiul lui Dumnezeu care S-a răstignit, care 
a înviat, care S-a înălțat la cer. De aceea zicem noi că Sfânta 
Împărtăşanie este Taina Tainelor, pentru că vedem pâine şi vin și 
credem în Trupul și Sângele Mântuitorului nostru lisus Hristos, 
împărtăşindu-ne nu cu ce vedem, ci cu ce credem, sau, şi cu ce vedem, 
şi cu ce credem. 

Ce ne puteţi spune despre Taina Sfintei Spovedanii? Care este 
importanta ei pentru viața omului și care este importanta ei în 
pregătirea pentru Sfânta Împărtășanie? 

Domnul nostru lisus Hristos S-a răstignit pentru noi și pentru a 
noastră mântuire. Fiul lui Dumnezeu S-a întrupat de la Duhul Sfânt şi 
din Sfânta Fecioară Maria pentru noi şi pentru a noastră mântuire. 
Domnul Hristos a înviat din morţi şi S-a înălțat la cer şi şade de-a 


dreapta Tatălui pentru noi şi pentru a noastră mântuire. Mântuire 
înseamnă mântuire de păcate; Domnul Hristos a fost prezentat de la 
început ca Mântuitor de păcate: „lată, vă binevestesc vouă bucurie 
mare, care va fi pentru tot poporul. Că vi s-a născut Mântuitor, Care 
este Hristos Domnul” (Luca 2, 10 - 11). Îngerul vestitor i-a spus mai 
înainte de aceasta dreptului Iosif: „Vei chema numele Lui: lisus, căci El 
va mântui poporul Său de păcatele lor” (Matei 1, 21). 

Domnul Hristos, a făcut totul pentru a-l învrednici pe om de 
Dumnezeu. Or, păcatele îl despart pe om de Dumnezeu. Domnul 
Hristos a venit pentru nimicirea păcatului, pentru iertarea păcatelor. 
În ziua învierii Sale le-a dat ucenicilor Săi puterea iertării păcatelor. 
Domnul Hristos, care iartă păcatele, a dat şi oamenilor puterea iertării 
păcatelor, iar aceasta se realizează în Taina Pocăinţei, în Taina 
Spovedaniei. 

Puterea de a ierta păcatele, pe care a dat-o Mântuitorul în ziua 
învierii Sale, este folosită de Biserică prin preoții săi duhovnici la 
Sfânta Taină a Pocăinţei. O numim Sfânta Taina a Pocăinţei pentru că 
iertarea păcatelor se dă pentru păcatele pocăite, pentru cei care 
regretă că au păcătuit, pentru cei care detestă păcatul. Se numește 
Taina Spovedaniei pentru că mărturisirea păcatelor precede pocăinţa. 
Mărturisirea păcatelor înseamnă părăsirea lor. În esenţa ei, pocăința 
este o părăsire a păcatului, iar credinciosul poate primi iertarea 
păcatelor cu condiţia să se silească să nu repete păcatele pe care le-a 
mărturisit şi pe care nu vrea să le mai aibă. 

Spovedania și îndreptarea omului de la rău la bine se realizează 
în fața lui Dumnezeu și în fața preotului duhovnic, care are darul de a 
verifica conștiința celui care se spovedește, poate să-i dea îndrumările 
necesare şi, mai presus de toate, poate să-i dea iertarea păcatelor. 
Când se împlinesc condiţiile iertării păcatelor, preotul zice: „Cu 
puterea ce este dată mie, te iert și te dezleg de toate păcatele tale, în 
numele Tatălui și al Fiului și al Sfântului Duh. Amin”. 

Oamenii sunt îndemnați mai întâi să se spovedească, după care 
se poate şti dacă cineva are binecuvântare să se împărtășească sau 
trebuie să facă vreun canon oarecare pentru a se putea împărtăși mai 
târziu. 

Sfânta Spovedanie este un fel de poartă a cerului, o poartă a 


Împărăției lui Dumnezeu, este mijlocul prin care poate ajunge în rai cu 
tâlharul, unde este Domnul nostru lisus Hristos împreună cu Tatăl și 
cu Duhul Sfânt. 

Dacă Taina Sfintei Spovedanii este un fel de vindecare a rănilor 
sufletești, în Biserică există și o Taină pentru vindecarea sufletească și 
trupească a omului, Taina Sfântului Maslu. 

Mulţi credincioşi doresc să participe la slujba Sfintei Taine a 
Maslului, pentru darurile pe care le pot primi prin undelemn sfinţit. 
Cuvântul maslu vine de la măslin, aduce aminte de untdelemnul care 
se sfințește în cadrul slujbei Sfântului Maslu și cu care se ung 
credincioşii spre tămăduirea sufletului și a trupului, spre alungarea a 
toată boala, a toată neputința și răutatea, pentru înzdrăvenire 
trupească şi pentru curățire sufletească. 

Taina Sfântului Maslu este, am putea zice, soră cu Taina Sfintei 
Spovedanii. În Taina Sfintei Spovedanii nu se foloseşte o materie 
anume pentru iertarea păcatelor, ci doar cuvintele pe care le spune 
preotul duhovnic, cuvinte de dezlegare a păcatelor. 

La Taina Sfântului Maslu, iertarea păcatelor şi celelalte daruri se 
primesc prin ungerea cu untdelemn sfinţit. Într-o rugăciune de la 
Sfântul Maslu se zice: „Facă-se, Doamne, untdelemnul acesta 
untdelemn de bucurie, untdelemn de sfințenie, îmbrăcăminte 
împărătească, pavăză puternică, izbăvitoare de toată lucrarea 
diavolească, pecete nestricată, bucuria inimii, veselie veșnică”. Dacă ne 
gândim și analizăm lucrurile acestea, ne dăm seama care este rostul 
acestei Sfinte Taine. Vedeţi, să se facă untdelemnul acesta, care se 
sfințește, „untdelemn de bucurie”. E interesant faptul că înșiruirea 
aceasta începe cu bucurie și se sfârşeşte cu veselie. 

Chiar şi numai atâta dacă am şti din cuprinsul Tainei Sfântului 
Maslu, ştim cu ce rost se face această slujbă și cu ce rost se folosește 
această Sfântă Taină. 

Am vorbit despre cele trei Taine care sunt repetabile în viaţa unui 
om, și am ajuns la concluzia că un creștin trebuie să se împărtășească cu 
ele cât mai des: Taina Sfintei Împărtășanii, Taina Sfintei Spovedanii şi 
Taina Sfântului Maslu. Dacă prin Taina Sfântului Botez omul pune 
început vieţii creștine și devine mădular al Sfintei Biserici, prin Taina 
Cununiei, a Nunții, omul pune început vieţii de familie. 


Cununia este o Taină care priveşte viitorul și chiar veșnicia. De 
fapt, oricare dintre Tainele Bisericii priveşte şi veşnicia, priveşte şi 
viitorul, însă Taina Cununiei privește în mod special viitorul. Această 
Taină se face în vederea vieţii de familie așa cum o vrea Dumnezeu, 
pentru unirea celor care se hotărăsc să fie împreună cu îndatorirea de 
a aduce în lumea aceasta alți oameni candidaţi la sfințenie. 

Unirea celor doi se face în numele Tatălui și al Fiului și al 
Sfântului Duh. La slujba logodnei care premerge Cununiei se spune: „Se 
logodește robul lui Dumnezeu (N) cu roaba lui Dumnezeu (N) în 
numele Tatălui și al Fiului și al Sfântului Duh”, aceasta se spune de trei 
ori dinspre logodnic spre logodnică şi tot de trei ori dinspre logodnică 
spre logodnic, ca să se întemeieze conștiința că nu este vorba de un 
contract social, că nu este vorba de ceva convenţional, ci este vorba de 
ceva în care intră și lucrarea lui Dumnezeu, la care și Dumnezeu ia 
parte. 

La fel şi Cununia, se face în numele Tatălui și al Fiului și al 
Sfântului Duh, tot așa spunându-se de trei ori: „Se cunună robul lui 
Dumnezeu (N) cu roaba lui Dumnezeu (N) în numele Tatălui și al Fiului 
şi al Sfântului Duh”, și tot de trei ori: „Se cunună roaba lui Dumnezeu 
(N) cu robul lui Dumnezeu (N) în numele Tatălui și al Fiului şi al 
Sfântului Duh”. Prin urmare, se fixează în conștiința celor care se 
căsătoresc, că de acum încolo ei sunt oameni care lucrează împreună 
cu Dumnezeu și realizează totul în numele lui Dumnezeu. 

Taina Sfintei Cununii este una dintre cele mai frumoase slujbe 
ale Bisericii noastre. Este minunat să auzi: „Binecuvântează-i pe dânşii, 
Doamne Dumnezeul nostru, cum ai binecuvântat pe Avraam și pe 
Sarra. Binecuvântează-i pe dânşii, Doamne Dumnezeul nostru, cum ai 
binecuvântat pe Isaac și pe Rebeca. Binecuvântează-i pe dânșii, 
Doamne Dumnezeul nostru, cum ai binecuvântat pe lacov şi pe toți 
patriarhii. Binecuvântează-i pe dânșii, Doamne Dumnezeul nostru, 
cum ai binecuvântat pe Iosif şi pe Asineta. Binecuvântează-i pe dânșii, 
Doamne Dumnezeul nostru, cum ai binecuvântat pe Moise şi pe 
Semfora. Binecuvântează-i pe dânşii, Doamne Dumnezeul nostru, cum 
ai binecuvântat pe Ioachim și pe Ana. Binecuvântează-i pe dânşii, 
Doamne Dumnezeul nostru, cum ai binecuvântat pe Zaharia și pe 
Elizabeta”. Și mai departe: „Și să vină peste dânşii bucuria aceea pe 


care a avut-o Sfânta Elena când a găsit Cinstita Cruce”. 

Sunt niște lucruri extraordinare! Sunt niște făgăduinţe făcute în 
conștiință, nu formale. Este minunat să fii în atmosfera aceea în care 
Dumnezeu îi încununează: „Doamne Dumnezeul nostru, cu mărire și cu 
cinste încununează-i pe dânșii”; să ai conștiința că de către Dumnezeu 
se unește bărbatul cu femeia, să ai conştiinţa că Domnul nostru lisus 
Hristos, Cel ce a luat parte la Nunta din Cana Galileei, i-a rânduit unul 
pentru altul pe cei care se cunună și să doreşti împreună cu preotul 
slujitor „să fie învredniciți să-şi petreacă viața fără de prihană, să 
ajungă bătrâneti cinstite, cu inimă curată împlinind poruncile 
Mântuitorului”. 

Apoi, felicitarea pe care o face preotul în numele Bisericii, iarăsi 
este extraordinară: „Mărit să fii mire ca Avraam şi binecuvântat să fii 
ca Isaac și să te înmulțeşti ca lacob păzind poruncile lui Dumnezeu. Și 
tu, mireasă, mărită să fii ca Sarra şi binecuvântată ca Rebeca și să te 
înmulțeşti ca Rahela, veselindu-te cu bărbatul tău păzind hotarele legii, 
că așa a binevoit Dumnezeu”. Este ceva extraordinar de frumos! 

Şi în gândurile poeţilor s-au realizat poezii frumoase în legătură 
cu viața de familie. Voi aminti poezia „Ectenie” scrisă de Zorica Laţcu: 

Pentru că iubirea noastră să înflorească. 

Albă cum e crinul Bunelor Vestiri. 

Pentru ca mlădița dragostei să crească. 

Plină de miresme, dulce de rodiri; 

Pentru ca din neaua grea de peste iarnă 

Rod de viața caldă iarăsi să legăm. 

Pentru ca lumină peste noi să cearnă. 

Domnului să ne rugăm. 

Pentru ca să-şi verse binecuvântarea. 

Ca un zvon de vânturi line, peste noi. 

Pentru ca în suflet să-l simţim chemarea. 

Când plecăm genunchii, seara, amândoi; 

Pentru ca-n iubirea Lui să ne-mpreune. 

Când, cuprinși de patimi, numele-l strigăm. 

Pentru ca-n vecia Lui să ne cunune. 

Domnului să ne rugăm. 

Pentru ca belșugul ţarinilor grele 


Să ne facă traiul rodnic și umil. 

Pentru ca răsfrângeri din surâs de stele 

Să sclipească-n lacrimi ochii de copil; 

Pentru ca sudoarea să ne miruiască 

Şi-n lumina morții viața s-o cercăm, pentru ca din muncă pacea 
să rodească. 

Domnului să ne rugăm. 

Pentru ca-n lumina îndurării Sale 

Însuşi să-şi coboare pasul către noi. 

Pentru ca să-l ducem sufletul în cale. 

Cu miros de smirnă şi cu ramuri moi; 

Pentru ca-n lumina alb-a dimineţii. 

Din strânsoarea cărnii să ne dezlegăm. 

Și-ntr-un pas să trecem pragul larg al vieţii. 

Domnului să ne rugăm. 

Să vorbim și despre Taina Sfintei Preoţii, care-i pregătește pe 
slujitorii care săvârșesc celelalte Taine ale Bisericii. 

Sfânta noastră Biserică este o Biserică cu preoţie. La Sfânta 
Liturghie se spune: „Pace lumii Tale dăruiește, bisericilor Tale, 
preoţilor Tăi și la tot poporul Tău”. În Biserica Ortodoxă toţi 
credincioşii Îi slujesc lui Dumnezeu. Nu există slujbă a Bisericii pe care 
s-o facă numai preotul sau s-o facă numai persoanele sfinţite, ci 
slujbele noastre sunt făcute de toți credincioșii. La Sfânta Liturghie, de 
pildă, preotul sau diaconul spune: „Pentru cinstitele daruri ce sunt 
puse înainte, Domnului să ne rugăm”. 

Toţi credincioșii participă sau trebuie să aibă conștiința că 
participă la Sfintele Slujbe. Dar printre credincioşii care participă la 
sfintele Slujbe sunt unii care au o îndreptăţire specială de slujire, cei 
care fac parte din clerul Bisericii, adică diaconul, preotul şi episcopii, 
care constituie preoţia funcțională a Bisericii. Preotul nu poate săvârși 
Sfânta Liturghie, de pildă, fără credincioşi, nici credincioșii nu pot face 
Sfânta Liturghie fără preot. Este nevoie şi de preoţi, este nevoie și de 
credincioși. 

Sfânta noastră Biserică, potrivit rânduielii date de Mântuitorul 
nostru lisus Hristos dintru început, sfințește persoane anume rânduite 
în trepte bisericeşti: episcopii, preoţii și diaconii sunt consacrați la 


Sfânta Liturghie prin Taina Sfintei Preoţii, prin punerea mâinilor 
episcopilor care transmit Duhul Sfânt persoanei care este hirotonită și 
care asigură continuitatea de la Mântuitorul nostru lisus Hristos până 
în zilele noastre a celor care fac parte din ceea ce numim noi 
succesiune apostolică. Duhul Sfânt se transmite prin rugăciunile 
speciale ale Bisericii, de față. fiind credincioşii care confirmă că 
persoana aşezată în treapta respectivă, este vrednică de slujire 
preoțească. 

Care este diferenţa între cele trei trepte ale preoţiei: episcop, 
preot și diacon? 

Episcopul are putere deplină de a face toate slujbele care sunt în 
Biserica Ortodoxă. 

Preotul are puterea să săvârşească toate slujbele trebuitoare 
pentru parohia în care este aşezat; nu poate să hirotonească preoți sau 
diaconi - aceasta poate face numai episcopul. 

Diaconul este un ajutor al preotului, nu are mijlocire preoțească 
în înţelesul de a face vreo Taină sau de a da binecuvântări la Sfintele 
Slujbe, ci este împreună slujitor cu preotul. Un diacon nu poate nici 
măcar să se îmbrace cu veşminte diaconești fără binecuvântare de la 
preot. 

Ne-aţi vorbit astăzi despre cele șapte Sfinte Taine ale Bisericii. 
Puteţi spune că aceste Taine sunt veritabile comori ale credinţei noastre 
creștine? 

Da! Şi prin faptul că ne transmit harul lui Dumnezeu, și prin 
faptul că ele se realizează în rânduieli de slujbă care sunt pline de 
conținut. Sunt comori ale credinţei noastre prin ceea ce se afirmă, prin 
ceea ce se spune la sfintele slujbe ale Sfintelor Taine. La Sfânta 
Liturghie, de pildă: „Cu vrednicie şi cu dreptate este a ne închina 
Tatălui şi Fiului și Sfântului Duh, Treimii celei de o ființă şi 
nedespărțite”; „Pe Tine te lăudăm, pe Tine Te binecuvântăm, Ție îţi 
mulțumim, Doamne, și ne rugăm Ție, Dumnezeului nostru”. 

Dar, mai cu seamă, sunt comori ale credinţei prin bogăţia 
nesfârșită a harului care se revarsă de sus, de la Dumnezeu. 

Acesta şi este rostul Sfintelor Taine. Sunt făcute nu ca să fie 
comori de suflet, ci sunt rânduite ca să fie comori de îmbogăţire 
spirituală pentru cei care le primesc. Am scormonit în conștiința 


noastră în legătură cu Sfintele Taine şi ne-am reamintit importanta pe 
care o au. Ne rămâne să participăm cât mai mult, cât mai bine şi cât 
mai cu sinceritate la Sfintele Taine, pe care le putem folosi noi înșine. 

Noi putem să-i avem în vedere pe cei care realizează aceste 
Sfinte Taine, preoții, care sunt rânduiţi în lumea aceasta şi putem să 
luăm parte la anumite Sfinte Taine care se fac pentru credincioși, cum 
e Maslul sau Cununia, ca să ne îmbogățim cu gândurile care sunt 
cuprinse în Sfintele Taine şi să ne rugăm pentru aceia pentru care se 
fac aceste Sfinte Taine. 

Să nu uităm niciodată că Biserica noastră este o Biserică a 
Tainelor Sfinte, că Biserica noastră este Biserica credinţei Tainelor, 
este ușa Tainelor. Biserica noastră este o Biserică în care aducem 
mărire lui Dumnezeu aici, pe pământ, așa cum îngerii aduc mărire în 
cer. 

Să ne gândim la binecuvântările pe care le primim la sfintele 
slujbe şi să nu uităm de Maica lui Dumnezeu și de Sfinţii lui Dumnezeu, 
care toţi s-au folosit de Dumnezeieștile Taine. 


BISERICA ȘI LUMEA 
— Interviu - 


Când ne spovedim cercetăm anumite îndreptare de spovedanie. 
Uneori întâlnim acolo scris despre păcate care nu ni se par a fi păcate. 
Este sau nu păcat ceea ce noi nu considerăm păcat? 

Mai sunt şi exagerări în listele astea de păcate. Omul trebuie 
să-şi aleagă de acolo numai ceea ce ştie că i se potriveşte lui, nu să-şi 
asume toate câte sunt scrise în listele de păcate. Nu te poți lua după 
lucruri generale pe care nici nu le poți considera păcate, ci stări. De 
exemplu, vin unii la spovedanie și zic: „Nu-L iubesc pe Dumnezeu din 
toată inima, nu-l iubesc pe aproapele ca pe mine însumi...”. Nu poți să 
zici că acestea sunt păcate, ci stări ale sufletului, care nu manifestă 
călcarea legii lui Dumnezeu, ci atestă mai degrabă o slăbiciune. Poate 
că omul nu ajunge niciodată să-L iubească pe Dumnezeu din toată 
inima, dar aceasta nu înseamnă că păcătuieşte, ci că nu a ajuns încă la 
măsura aceea. „Nu-l iubesc pe aproapele meu ca pe mine însumi”... Păi, 
care om, din câți oameni ştim noi, avem siguranța că-l iubeşte pe 


aproapele său ca pe sine însuși? 

Mai sunt şi altele care nu cred eu că trebuie luate în considerare. 
La spovedit, trebuie să spui ceea ce vezi tu că e în tine ca insuficientă. 
Sunt şi lucruri care pot fi socotite la greşeli, sunt şi lucruri care pot fi 
socotite la neputința, la neștiință, la rea voinţă, știu eu, la alte 
categorisiri decât păcatul, păcatul fiind călcarea legii lui Dumnezeu cu 
deplină voinţa şi știință. 

Se vorbește din ce în ce mai mult de secularizarea Bisericii... Este 
secularizarea o boală care apasă asupra Bisericii? 

Biserica poate fi şi ea influențată de lucrurile veacului acestuia. 
Sfântul Apostol Pavel le scria credincioșilor din Roma: „Nu vă 
asemănați chipului acestui veac ci vă schimbaţi prin înnoirea minții”. 
Deci nu vă secularizaţi, nu fiți cum este lumea. Domnul Hristos le-a 
spus ucenicilor săi: „Dacă ați fi din lume, lumea ar iubi ce este al său; 
dar voi nu sunteţi din lume” (loan15, 19). Sau le-a spus că ucenicii îl 
primesc pe Duhul Sfânt, iar lumea nu. Pe cât putem, să ne ferim de 
influente care ne apropie de lume şi să căutăm să fim într-o sferă mai 
înaltă decât sfera în care sunt cei care nu știu de Dumnezeu. 

Biserica Ortodoxă și cea Romano - Catolică nu hirotonesc femeile, 
dar Biserica Anglicană știm că a îngăduit preoţia femeilor. De ce femeia 
nu poate fi preot? 

N-aș putea să spun de ce nu poate fi preot, dar ştim că noi avem 
tradiția ca femeia trebuie să nu fie preot. Sfântul Apostol Pavel, în 
concepția care era atunci, a spus că femeia să tacă în biserică și să 
întrebe pe bărbatul său, acasă, ceea ce vrea să ştie. Deci nu i s-a dat 
femeii să propovăduiască și, în baza acestei tradiţii, Biserica nu 
hirotonește femei. Noi nu putem să ne îndepărtăm de Tradiţie, pentru 
că atunci ne îndepărtăm și de concepție. Ar însemna că noi suntem mai 
deştepţi decât Sfântul Apostol Pavel, că în contextul existentei noastre, 
influențați de strădaniile femeilor de a ajunge egale cu bărbatul, 
admitem nişte lucruri pe care nu le-ar admite Sfântul Apostol Pavel şi 
pe care nu le-ar binecuvânta Dumnezeu. 

Eu am fost astă-toamnă în Austria și am participat la un fel de 
adunare ecumenică, unde era şi o femeie de la vechii catolici, 
hirotonită preot. M-a mirat foarte mult faptul că vechii catolici au fost 
împotriva dogmei infailibilității şi acum admit lucruri de felul acesta. 


Deci, eşti vechi catolic pentru că nu admiţi dogma infailibilității papei, 
dar admiţi preoţia femeilor, pe care nu o admit catolicii. Am rămas 
uimit de lucrul acesta şi numai Dumnezeu știe ce va mai fi în lumea 
asta. Biserica Ortodoxă fiind tradiționalista, pe motivul că în Tradiţie 
n-a fost aşa ceva, nu admite preoţia femeilor nici în actualitate. 

Cum explicați cuvântul Sfântului Andrei Criteanul: „Evanghelia nu 
lucrează și toată Scriptura nu este băgată în seamă întru tine, suflete". 
Vorbiţi-ne despre actualitatea acestui aspect. 

Chestiunea este simplă! Sfântul Andrei Criteanul și-a dat seama 
că adeseori noi trecem pe lângă Evanghelie; nu suntem interesați de 
lucrurile sfinte şi atunci Evanghelia trece pe lângă noi şi noi trecem pe 
lângă Evanghelie. Evanghelia nu lucrează pentru că nu s-a încorporat 
în noi şi, în cazul acesta, nici Scriptura nu este băgată în seamă. Deci e 
vorba de o nepăsare față de lucrurile sfinte. 

Cum poate un om din societatea de astăzi să urce pe scara spre 
mântuire? 

Cum au urcat toţi oamenii care s-au mântuit! Nu există o 
„societate de astăzi”, fiecare a trăit societatea contemporană cu el ca 
„societatea de astăzi”. Mântuirea ne-o dă Domnul Hristos și se 
realizează în legătură cu Domnul Hristos. Mântuirea este un lucru care 
se poate realiza în toate generaţiile de oameni, neexistând o excepţie 
pentru o anumită generație. Generaţia noastră se mântuieşte cum s-au 
mântuit generaţiile dinaintea noastră și cum se vor mântui generaţiile 
de după noi: prin Hristos, prin asemănarea cu Hristos, prin înnoirea 
minții, prin neasemănarea cu chipul acestui veac. 

Ce sfaturi daţi tinerilor care vor să intre în monahism? 

Să se gândească bine ce vor să facă, să se cerceteze dacă au 
vocaţie, să dorească monahismul ca mediul lor de mântuire şi 
desăvârşire, să nu se joace cu viața lor şi să nu-i lase nici pe alții să se 
joace cu viaţa lor. Să fie cu grijă, să fie cu întemeiere, să aibă conştiinţa 
că ce fac este mai important decât ce ar putea face în cazul când ar trăi 
viața comună. Deci, mai multă grijă, mai multă cumpănire pentru 
lucruri care sunt mai greu de realizat decât cele pe care le realizează 
societatea. 

Monahismul este ceva mai presus de fire, este ceva mai înalt 
decât obişnuitul. Le dau tinerilor sfatul să fie cu multă grijă, să nu se 


grăbească, să se cerceteze din timp, să se verifice pe ei înşişi în 
societatea în care trăiesc, să fie oameni de treabă. Să fie ca niște 
călugări care trăiesc în lume și după aceea să se retragă la mănăstire, 
unde din nou să se cerceteze; apoi, cu ajutorul lui Dumnezeu, să 
pornească la slujirea lui Dumnezeu, ca să nu devină nişte călugări 
improvizați sau, cum ar zice părintele Arsenie Boca, nişte „cuiere de 
haine călugărești”. 

Ce puteţi spune tinerilor de astăzi care preferă discoteca în locul 
Bisericii? 

Ce as putea să le spun? Să nu se ducă la discotecă, pentru că 
acolo este gura iadului! Să se ducă la biserică, pentru că acolo este 
poarta cerului! 

Credeţi că există și alte civilizaţii, pe alte planete? 

Nu cred nimic, pentru că nu mi s-a descoperit. N-am de unde să 
ştiu dacă există sau nu. Însă, dacă ar exista, nu m-ar deranja cu nimic 
treaba asta. 

Ce mesaj aveţi pentru oamenii din ziua de azi, care au înlocuit 
bucuria învierii cu tânguirea pentru neputinţa de a se mântui în mijlocul 
ispitelor? 

Am convingerea că nu sunt pe calea cea bună. Toţi suntem 
chemați la ospăţul credinţei. Sfântul loan Gură de Aur, în cuvântul său 
de la Paști îi îndeamnă pe toţi credincioşii să se bucure de această zi de 
bucurie a Paştilor şi chiar atrage atenţia: „Nimeni să nu plângă pentru 
sărăcie, pentru că s-a arătat Împărăţia cea de obşte. Nimeni să nu 
plângă pentru păcate, pentru că iertare din pământ a răsărit. Nimeni să 
nu se teamă de moarte, pentru că ne-a izbăvit pe noi moartea 
Mântuitorului, a stins-o pe ea Cel ce a fost ţinut de aceea. Prădat-a 
iadul Cel ce S-a pogorât la iad; amărâtu-l-a pe el pentru că a gustat 
trupul Lui și aceasta mai înainte apucând Isaia a strigat: «Iadul s-a 
tânguit întâmpinându-Te pe Tine jos, s-a amărât pentru că s-a stricat, 
s-a amărât pentru că s-a batjocorit, s-a amărât pentru că s-a omorât, 
s-a amărât pentru că s-a legat. A luat trup și de Dumnezeu s-a lovit, a 
luat pământ și s-a întâmpinat cu cerul, a luat ceea ce a văzut și a căzut 
întru ce n-a văzut. Unde îți este moarte boldul, unde îţi este iadule 
biruinţa? Înviat-a Hristos şi tu te-ai surpat, înviat-a Hristos și au căzut 
dracii, înviat-a Hristos și se bucură îngerii, înviat-a Hristos și viața 


vieţuiește»”. 

Deci, în condiţiile acestea, nu se poate ca un creștin adevărat să 
se tânguiască, ci să aibă nădejde că Hristos, Cel care a înviat din morți, 
ne va învia și pe noi, că Mântuitorul nostru lisus Hristos ne este 
favorabil, că Dumnezeu este Tatăl nostru. Toate acestea trebuie să 
înlăture tânguirea și nemulțumirea. Gândiţi-vă că Dumnezeu nu 
dorește ca fiii Săi să fie nişte tânguitori, privitori cu fața spre trecut, ci 
vrea să fie nişte oameni fericiţi, privind spre viitor și spre veşnicie. 

Știm că anul acesta, pe 11 august, va fi o eclipsă de soare. Oamenii 
cred că a venit ceasul de apoi... 

Nu a venit niciun ceas de apoi! Nimeni nu ştie când vine ceasul 
de apoi! Eclipsa aceasta de soare a fost calculată cu sute de ani înainte. 
Se ştie precis cum va fi. Înseamnă că lucrurile se petrec aşa cum ştie 
Dumnezeu. N-are nicio legătură cu sfârşitul lumii și cu semnele 
sfârşitului. 

Unii care cred în ceea ce a scris Nostradamus, spun că el a 
prevestit aceasta. 

Eu nu ştiu ce a scris, și pentru mine Nostradamus nu este o 
autoritate. 

Ce sfaturi le dați viitorilor slujitori ai altarului din Seminarul 
Teologic? 

Dragă, eu am vorbit odată la Teologie despre rugăciune, era în 
1955, în 4 aprilie. Şi în timp ce vorbeam despre rugăciune, într-o sală 
de curs, mi-a venit o idee: că ar putea cineva să fie preot înainte să fie 
creștin, înainte de a avea convingeri creştine. Şi le-am spus celor care 
mă ascultau: „Fiţi atenţi să nu ajungeţi preoți înainte de a fi creștini!” 

Sfatul meu este să se formeze mai întâi în calitate de creştini și 
apoi să urmeze preoţia. Să se formeze duhovnicește pentru ceea ce 
urmează să facă, pentru că şi ei, la rândul lor, trebuie să îndrume și să 
formeze alţi oameni 

În ziua de azi au apărut foarte multe ispite de care Sfinţii Părinţi 
nu vorbesc. 

De exemplu... 

De exemplu, prietenia între tineri și limitele ei. 

Prietenia dintre tineri e de când e lumea, de când e Adam și Eva. 
Nu se pune problema asta! 


Între un băiat și o fată... 

Între un băiat şi o fată... A, adică vrei să spui un tip de prietenie 
pe care Sfinții Părinţi nu l-au avut în vedere. Păi sfinții au avut în 
vedere prietenia ca prietenie, nu cu implicaţii de căsătorie, cu 
implicaţii sexuale, aşa cum este acum. Dacă un băiat îți prezintă o fată 
şi zice că „e prietena mea”, de obicei te gândești că este cea cu care 
trăieşte el. Pentru că aşa de mult s-a încetățenit practica aceasta şi aşa 
de mult s-a degradat noțiunea de prietenie, încât la asta te gândeşti în 
mod firesc. 

Prietenia este altceva decât căsătoria, iar prietenia între un 
băiat şi o fată nu implică cele ale căsătoriei. Sfinții Părinţi nu au în 
vedere chipul acesta de prietenie, chipul acesta modern de înțelegere a 
prieteniei, şi de aceea nu se ocupă de el. Dacă este vorba să răspundem 
la întrebarea „Cum trebuie să fie o prietenie între un băiat şi o fată?” 
răspunsul este acesta: Prietenia între un băiat şi o fată trebuie să fie la 
măsura legăturilor dintre un frate şi o soră. Un frate şi o soră nu se 
angajează la sexualitate şi, deci, legătura între un frate și o soră poate fi 
luată drept măsură pentru legătura între un prieten și o prietenă. 

Vă rugăm să ne spuneţi ceva despre ce înseamnă „a iubi”. 

Toată lumea ştie ce înseamnă „a iubi”, pentru că știi când iubeşti 
şi când nu iubeşti. Eu sunt dintr-un sat din care este și Lucreția 
Ciobanu. Lucreția Ciobanu, cântăreață de muzică populară, are între 
altele și o cântare în care se cuprind şi următoarele cuvinte: 

Pe la poarta cui mi-i drag 

Treabă n-am, și tot îmi fac. 

Pe la care mi-i urât. 

Am treabă şi nu mă duc. 

Dacă știi lucrul acesta, ştii ce înseamnă să iubeşti, ştii ce 
înseamnă să nu iubești. Însă, în lămurirea acestei chestiuni şi în 
completare, as putea spune că „a iubi” înseamnă a impropria, a aduce 
pe cel iubit în tine însuţi, a nu-l lăsa în afară de tine, a-l purta în tine. 

Asta înseamnă să iubeşti - să porți în tine, să poți spune 
persoanei iubite: „Nu eşti numai în afară de mine, ci eşti în mine, şi mai 
ales în mine”. 

DESPRE IUBIRE 

— Interviu - 


Vorbind despre chintesenţa virtuţilor care este iubirea, arătaţi-ne 
cum lucrează ea în societate și, mai cu seamă, cum putem ajunge la o 
adevărată iubire. 

lubirea determină alte iubiri. Dumnezeu poruncește iubi-rea, 
Dumnezeu spune că iubirea este porunca cea mai înaltă, deci ne 
angajează în iubire. Dacă Domnul Hristos a spus: „Întru aceasta vor 
cunoaşte toți că sunteți ucenicii Mei, dacă veţi avea dragoste unii față 
de alţii” (loan 13, 35) sau „Precum Eu v-am iubit pe voi, așa și voi să vă 
iubiți unul pe altul” (loan 13, 34), înseamnă că Domnul Hristos 
contează pe iubire la Judecata de Apoi. Vom fi întrebaţi atunci despre 
faptele iubirii pe care le-am făcut sau pe care nu le-am făcut. Fiecare 
dintre noi lucrează cu capacitatea lui, cu puterea iubitoare pe care i-a 
dat-o Dumnezeu, cu iubirea la care a ajuns. 

Iubirea trebuie salvată, trebuie să fie mântuită, ca orice lucru pe 
care omul îl poate întrebuința în bine sau în rău, pentru că „ce faci te și 
face”, iar Sfântul Marcu Ascetul zice că „Dacă nu faci binele pe care îl 
ştii n-are rost să cunoşti alt bine” ca să-l faci pe acela. 

Fiecare lucrăm cu capacitatea noastră și trebuie să veghem 
asupra iubirii, pentru ca iubirea să fie cum o vrea Dumnezeu, după 
poruncă, şi să determine alte iubiri din partea celor care răspund 
iubirii noastre. Există o emulațţie în iubire, există o angajare în iubire. 
Domnul Hristos l-a întrebat pe Sfântul Apostol Petru: „Mă iubeşti tu 
mai mult decât aceștia?” (Ioan 21, 15). Deci Domnul Hristos vrea chiar 
o emulaţie în iubire, să iubim cât putem noi mai mult, ca să-i putem 
ajuta mai mult pe oameni. 

Noi credem că societatea se îmbunătăţeşte prin îmbunătățirea 
oamenilor, iar dacă ne angajăm cu o iubire adevărată, atunci înmulțim 
iubirea noastră şi determinăm și înmulțim iubirea altora. Este un fel de 
lucrare care se întrepătrunde. Cei care sunt apropiaţi, se simt bine unii 
cu alții, simt datoria de a se angaja spre binele altora. Individul 
primeşte de la societate sugestii în legătură cu tot ceea ce este frumos, 
nu numai cu iubirea, iar în măsura în care omul primește sugestiile 
societății, se modelează prin acestea, ca și prin Evanghelie, care ține de 
societatea creştină. În măsura în care omul progresează în iubire, îi 
determină și pe alții să se angajeze la aceeași lucrare, formând astfel 


un șuvoi de iubire. Aceasta depinde de măsura în care oamenii sunt 
preocupați de lucruri de felul acesta, pentru că dacă nu ești preocupat, 
iubirea rămâne o calitate şi atâta tot. 

Apoi, în ce priveşte legătura între creștini și societatea 
necreştină, Sfântul Apostol Pavel, în Epistola către Romani, are 
cuvântul: „Nu vă potriviți cu acest veac, ci să vă schimbaţi prin înnoirea 
minţii” (Romani 12, 2). Domnul Hristos, vorbind despre învăţătura 
creștină, o aseamănă cu aluatul de dospire care schimbă structura 
frământăturii în care se pune. Ni se recomandă o preocupare cât mai 
atentă şi cât mai stăruitoare de îmbunătăţire a fiecăruia dintre noi. 

În ceea ce priveşte viaţa călugărească într-o societate creştină: 
monahismul este o societate a Bisericii, o asociaţie de oameni care 
sunt preocupați mai mult de viața spirituală, care au niște condiţii 
speciale pentru o viață de cercetare de sine, o viață de îmbunătățire, o 
viață de urmărire a perfecțiunii creştine. De aceea monahii sunt, sau ar 
trebui să fie, modele pentru credincioșii nemonahi care sunt şi ei 
binecuvântați de Dumnezeu. 

Viața comună este viața de familie, pe care Biserica o 
binecuvântează şi pe care oamenii o trăiesc la măsurile lor şi prin care 
se realizează continuitatea neamului omenesc, deci și posibilitatea de a 
exista călugării. Călugării nu există de la sine, ci există prin familiile din 
care pornesc. Odată ajunși în condiţiile pe care le au călugării și 
realizând lucruri care țin de o viață sfântă, de o viaţă în care iubirea îşi 
manifestă prezenta, călugării sunt un fel de ferment, un fel de aluat de 
dospire în raport cu societatea creștină și poate şi în raport cu 
societatea necreştină, pentru că oamenii, de obicei, se interesează şi de 
o viață care este diferită de viaţa lor. 

În ziua când am depus voturile monahale (împreună cu încă doi 
candidaţi), mitropolitul de atunci a zis: „Voi, astăzi, ați propovăduit mai 
mult decât oricând în viața voastră de până acum și aţi dovedit lumii, 
credincioşilor ESEIST că există şi un alt mod de vieţuire 
decât viaţa comună, a celor mulţi”. 

Pentru a rămâne în sfera iubirii, aș vrea să facem referire puţin la 
Emil Cioran care, într-una din lucrările lui, spune cam așa: „Între iubirea 
lui Hristos și iubirea comună (cum o defineaţi dumneavoastră), nu există 
diferenţe”. În „Lacrimi şi sfinţi”, Emil Cioran vorbește cam așa, eronat, 


evident: „Câţi vor fi fost geloși pe lisus Hristos pe care soțiile lor îl vor fi 
iubind sau câte sotii la rândul lor...” ș.a.m.d. 

V-aș ruga să evidenţiaţi diferențele dintre iubirea fată de celălalt 
(între soţi, între prieteni) și iubirea lui Dumnezeu, care este „un izvor 
care vuiește”, și să anulaţi diferenţele. 

În ceea ce priveşte esenţa iubirii, iubirea este aceeași. 
Creştinismul nu a creat iubirea. Creștinismul a accentuat iubirea, a 
pus-o în valoare, a scos-o în evidentă. Creștinismul are rostul de a 
salva iubirea, de a o direcționa, de a face din iubirea pătimaşă - iubire 
virtuoasă, iubire adevărată. 

Domnul Hristos a spus: „Cel ce iubeşte pe tată ori pe mamă mai 
mult decât pe Mine nu este vrednic de Mine; cel ce iubește pe fiu sau 
pe fiică mai mult decât pe Mine nu este vrednic de Mine. Și cel ce nu-şi 
ia crucea şi nu-Mi urmează Mie nu este vrednic de Mine” (Matei 10, 37 
- 38). 

Deci Domnul Hristos a avut în vedere posibilitatea de a se 
schimba calitatea iubirii, de a fi direcționată spre negativ iubirea, de 
aceea spune că „cel ce iubește pe tată sau pe mamă mai mult decât pe 
Mine nu este vrednic de Mine”, în înţelesul că cel care nu ţine seama se 
iubirea lui Hristos, renunţa la Hristos pentru a face ceea ce își doresc 
părinţii lui. „Cel ce iubeşte pe fiu sau pe fiică mai mult decât pe Mine, 
nu este vrednic de Mine”. Aceasta nu desființează iubirea faţă de copii, 
ci o accentuează şi o menţine într-o sferă deosebită ce nu poate 
niciodată să fie nimicită, umbrită sau înlăturată nici măcar parțial, 
pentru că Domnul Hristos menţine iubirea. 

Eu am spus undeva că mi-am programat toate prieteniile pentru 
veșnicie. De ce? Pentru că, mai înainte de toate, n-are rost să renunţ la 
ceva pozitiv. În al doilea rând, când ele se realizează prin Hristos, 
rămân în veşnicie. 

Deci esenţa iubirii e aceeași și la creştini şi la necreștini, dar 
diferenţele sunt acestea, că o iubire care este după poruncă și care nu 
face răul, este o iubire statornică prin faptul că te menţine în legătură 
cu Domnul Hristos. Întâi e Hristos şi apoi sunt ceilalți oameni! 

Pentru a evidenția limitele dintre iubire și falsa iubire, ar trebui 
să vorbim despre bucurie sau, mai exact, despre iubirea care zidește, 
aducătoare de bucurie și lumină. 


Între învățăturile Domnului nostru lisus Hristos este și una care 
dă probleme multora, care este mai puţin dorită de oameni dar care își 
are importanta şi rostul ei. Este vorba despre iubirea faţă de duşmani. 
Înţelegem cu toţii iubirea fată de prieteni, fată de părinţi, fată de copii, 
înţelegem cu toţii că ni se cere iubire fată de oamenii care nu ne fac 
niciun rău. Dorim cu toţii să se înmulțească iubirea, am vrea să fie cât 
mai multă iubire în lumea aceasta, chiar dacă nu contribuim noi destul 
să se înmulțească iubirea, chiar dacă nu întrebuințam întreaga noastră 
capacitate de iubire firească. 

Toate acestea le înțelegem direct şi fără un efort oarecare, însă 
când ni se spune „lubiţi pe vrăjmașii voştri, binecuvântaţi pe cei ce vă 
blestemă, faceți bine celor ce vă urăsc şi rugați-vă pentru cei ce vă 
vatămă sau vă prigonesc” (Matei 5, 44), parcă stăm la îndoială! Chiar 
dacă ştim că au fost oameni care au împlinit lucrurile acestea, de 
exemplu, Sfântul Arhidiacon Stefan, care s-a rugat pentru cei care îl 
ucideau cu pietre zicând: „Doamne, nu le socoti lor păcatul 
acesta!” (Fapte 7, 60). 

Ne pare bine că Domnul Hristos a zis: „Părinte, iartă-le lor, că nu 
ştiu ce fac” (Luca 23, 34), cuvânt pe care l-a rostit fiind răstignit pe 
Cruce, referindu-se la răstignitorii Săi; totuși, când ni se spune nouă să 
facem aşa, parcă avem ezitări. Domnul Hristos vine cu o argumentare 
şi zice: „Ca să fiți fiii Tatălui vostru Celui din ceruri, că El face să răsară 
soarele peste cei răi și peste cei buni şi trimite ploaie peste cei drepți şi 
peste cei nedrepți” (Matei 5, 45). Şi în continuare: „Dacă iubiți numai 
pe cei ce vă iubesc, ce răsplată veţi avea? Au nu fac și vameșii acelaşi 
lucru?” (Matei 5, 46). Dacă faceți bine numai celor ce vă fac bine, ce 
răsplată puteți avea, că doar și vameşii (categorie disprețuită pe 
vremea aceea) fac același lucru. „Fiţi, dar, voi desăvârșiți precum Tatăl 
vostru Cel ceresc desăvârșit este” (Matei 5, 48). Domnul Hristos spune 
cuvintele acestea pentru a ne arăta că numai așa putem să fim fii ai 
Tatălui nostru Celui din ceruri, care nu-şi măsoară iubirea cu starea pe 
care o au oamenii spre care îşi îndreaptă iubirea. 

Eu cred, însă, că atunci când Domnul Hristos a spus cuvântul 
„lubiţi pe vrăjmaşii voştri”, s-a gândit şi la faptul că iubirea este 
fericire. Nimeni nu este mai fericit decât acela care iubeşte și se simte 
iubit. În orice caz, iubirea este aducătoare de mulţumire, aducătoare de 


fericire. 

Când iubeşti pe cineva, intri în sfera bucuriei, eşti satisfăcut de 
însuși faptul că iubeşti. Pentru că Domnul Hristos ştia și ştie lucrul 
acesta, a rânduit şi iubirea faţă de duşmani. Nu numai în înțelesul că 
dacă nu iubeşti pe duşmani te păgubeşti sau în înțelesul că dacă îi 
iubeşti nu răsplăteşti răul cu rău, ci mai cu seamă în înțelesul că, iubind 
pe duşmani, ai încă un prilej să te simți iubit, iubirea fiind aducătoare 
de fericire, aducătoare de bucurie. 

În toată Evanghelia întâlnim gândul că Domnul Hristos cere 
oamenilor bucuria: „Bucuraţi-vă şi vă veseliți că plata voastră multă 
este în ceruri” (Matei 5, 12); „Acestea vi le-am spus, ca bucuria Mea să 
fie în voi şi ca bucuria voastră să fie deplină” (loan 15, 11); „larăsi vă 
voi vedea şi se va bucura inima voastră și bucuria voastră nimeni nu o 
va lua de la voi” (Ioan 16, 22). Mântuitorul a prezentat Împărăţia lui 
Dumnezeu ca pe un prilej de ospăț, ca pe un prilej de bucurie: „Mulţi 
vor veni și vor sta la masă în Împărăţia lui Dumnezeu cu Avraam, cu 
Isaac şi cu Iacov”; „Bine, slugă bună și credincioasă, peste puţine ai fost 
credincioasă, peste multe te voi pune; intră întru bucuria domnului 
tău” (Matei 25, 23). Oamenii s-au bucurat de Domnul Hristos, de 
prezenta Lui, de atingerea de El. L-au auzit vorbindu-le, îndemnându-i 
spre bucurie. Mulțimea uimită şi bucuroasă a alergat să i se închine 
când Domnul Hristos a coborât din Muntele Schimbării la Faţă (cf. 
Marcu 9, 15). 

Sfinții Apostoli au insistat și ei în învăţăturile lor şi în scrierile 
lor pentru bucurie. Sfântul Apostol Pavel zice: „Bucuraţi-vă întru 
bucuria nădejdii”, cuvânt scris în Epistola câtre Romani, sau 
„Bucuraţi-vă pururea întru Domnul. Şi iarăsi zic: Bucuraţi-vă” (Filipeni 
4, 4). 

Toate acestea sunt îndemnuri la bucurie pentru că Dumnezeu 
vrea ca toți oamenii să intre în șuvoiul de bucurie, iar iubirea este un 
temei de bucurie. Cu cât iubeşti mai mult și pe mai mulți, cu atât ești 
mai mult în sfera bucuriei. Așa că nu se poate desprinde iubirea de 
bucurie, nici bucuria de iubire. Se condiționează una pe alta, se susţin. 
Bucuria susține iubirea, iubirea susține bucuria și acestea două îl 
caracterizează pe creştinul cel bun, care se modelează după voia lui 
Dumnezeu. 


O temă de permanentă actualitate este iubirea în rândul tinerilor. 
Aveţi și o carte care s-a ocupat cu acest subiect. Această iubire în rândul 
tinerilor este uneori denaturată, de multe ori este întinată, ajungându-se 
chiar la curvie. Care este sfatul Preacuvioșiei voastre? 

Mai întâi de toate aş vrea să spun că pe când eram copil şi 
auzeam vorbindu-se de iubire aveam impresia că este un lucru 
interzis. Nu-mi aduc aminte ce gândeam în legătură cu porunca de a 
iubi, dar când se vorbea despre tineri - că se iubesc, aveam impresia că 
este un lucru care nu trebuie să se facă. Nu-mi aduc aminte la ce mă 
gândeam anume sau până unde mă gândeam că duce iubirea, dar țin 
minte foarte bine că aveam impresia că iubirea este un lucru interzis, 
mai ales între tineri de sex opus. 

În realitate nu este așa, pentru că iubirea este o virtute, este un 
dar de la Dumnezeu, este ceea ce ne aseamănă cu Dumnezeu. Dacă 
ştim cum să ne rânduim iubirea la tinereţe și la bătrâneţe, iubirea 
rămâne o realitate salvatoare, o realitate mântuitoare. 

Însă, pentru că toate ale omului sunt la nivelul omului şi pentru 
că în iubirea curată pot să intre și lucruri neconforme cu curăția, cu 
iubirea superioară, trebuie să avem în vedere niște lucruri. Mai întâi de 
toate, s-a ajuns la o înţelegere greșită a prieteniei. Odată eram în fața 
unei fete care se numea Monica, şi i-am zis: 

Şi eu am o prietenă pe care o cheamă Monica. 

Nu se poate! 

De ce să nu se poată? 

Pentru că dumneavoastră sunteți călugăr şi nu puteţi avea 
prietene! 

În realitate, aşa călugăr cum sunt, pot avea prietene cât de 
multe, dacă prietenia este înțeleasă cum trebuie înțeleasă, fără 
implicaţii de altă natură, care astăzi sunt gândite în legătură cu 
prietenia. 

Prietenia este un lucru sfânt. Prietenia este ceva din realitatea 
raiului adus aici, pe pământ. De ce n-am putea (cum zice Sfântul 
Apostol Pavel) avea o soră cum au ceilalți apostoli, de ce n-aş putea 
avea şi eu o prietenă cum a avut sfântul loan Gură de Aur? La măsurile 
acelea, putem avea toţi prietene, cât de multe! Când este vorba de 
implicaţii care nu ţin de prietenie, acelea nu ţin nici de iubire! 


Iubirea îi apropie pe oameni, dar nu-i angajează la lucruri care 
nu ţin de prietenie, care pot aduce complicaţii (şi de cele mai multe ori 
aduc complicaţii). Sunt puţini prieteni care îşi continuă prietenia în 
căsătorie. Sunt atâția oameni care spun, şi mai ales eu am posibilitatea 
să aud spunând: „am avut un prieten și m-am certat cu el”. Nu se poate! 
Cum să te certi cu un prieten? Ori ai prieten și nu te certi niciodată, ori 
zici că ai prieten şi te-ai certat cu el, dar asta înseamnă că nu ai avut un 
prieten. 

În ceea ce priveşte iubirea între tineri, eu zic că trebuie ținută la 
măsurile iubirii dintre frate și soră. De obicei când ne gândim la o 
iubire curată, la o iubire salvată, ne gândim la iubirea dintre fraţi care 
se respectă ca fraţii și se iubesc ca fraţii. Când este vorba de o iubire 
care scade, care oferă ce nu trebuie să ofere, sigur că lucrurile se 
complică! lubirea scade, se întinează și nu mai duce la ceea ce 
înțelegem noi a fi bucurie, ci duce la niște lucruri care nu țin de 
prietenie, ci țin de căsătorie. Sunt lucruri care în căsătorie merg bine, 
dar în prietenie nu trebuie admise! 

Totuși, sfatul final în vederea realizării acestor lucruri, care ar fi, 
vizându-L și pe Dumnezeu? 

Dacă ţii seama de Dumnezeu, știi ce ai de făcut. Oamenii care fac 
altceva decât vrea Dumnezeu, de obicei nu ţin seama de Dumnezeu! 
Pentru cei mai mulți oameni, chiar dintre cei care se consideră 
credincioși, Dumnezeu este mai mult o idee decât o realitate, mai mult 
o probabilitate decât ceva sigur. Ei nu se raportează la Dumnezeu. 

Atunci când te raportezi la Dumnezeu, te întrebi: Ce-mi 
porunceşte Dumnezeu, în cazul acesta? „Ce vrea Dumnezeu de la mine? 
Ce aşteaptă Dumnezeu de la mine?” Dacă ţii seama de Dumnezeu, 
lucrurile merg bine de la sine. Nu a zis Domnul Hristos: „Cel ce iubește 
pe tată ori pe mamă mai mult decât pe Mine nu este vrednic de Mine; 
cel iubeşte pe fiu sau pe fiică mai mult decât pe Mine nu este vrednic 
de Mine. Și cel ce nu-şi ia crucea şi nu-Mi urmează Mie nu este vrednic 
de Mine”? Tocmai asta a vrut să scoată în evidenţă, că în măsura în 
care ţii seama de Dumnezeu, lucrurile decurg de la sine cum trebuie, 
iar când nu ţii seama de Dumnezeu, atunci admiţi lucruri pe care nu le 
binecuvântează Dumnezeu. 

Părinţii care-i lasă pe copiii lor în nerânduială, în nelegiuire, 


pentru că „sunt copiii lor” și... „lasă să se distreze”... „c-aşa-i bine”... 
„c-aşa-i modern”... aceia nu mai țin seama de Dumnezeu! Copiii care-și 
necăjesc părinţii făcând lucruri pe care părinţii nu le vor, nu-şi mai 
iubesc părinţii, ci-și iubesc patimile și lucrurile la care n-ar avea 
dreptul până nu sunt în rânduială cu viaţa, cu căsătoria. În cazul acesta, 
bineînțeles că Dumnezeu este absent din gândurile lor, din 
simțămintele lor, și atunci lucrurile merg în afară de Dumnezeu, iar 
Dumnezeu nu poate binecuvânta o astfel de viață. 

Când se ţine seama de Dumnezeu, totul merge în legătură cu 
Dumnezeu și în legătură cu porunca lui Dumnezeu, iar viața nu suferă 
scăderi. În cazurile acestea, cu implicaţii care nu ţin de prietenie, de 
cele mai multe ori, oamenii nu-și lucrează binele veșnic, ci un bine 
părut, un bine pe care îl admit ei pentru o vreme, apoi hai să ne certăm 
că n-am mai fost prieteni! Nu se poate! Când este vorba de Dumnezeu, 
lucrurile merg bine și bucuria este sigură, până la sfârșitul vieţii. O 
iubire care are scăderi și umbre poate fi ducătoare la un fel de 
mulțumire vremelnică, după care aduce nemulțumiri. 

O iubire desacralizată poate fi recuperată? Dacă da, cum? 

O iubire desacralizată poate fi recuperată numai în măsura în 
care cineva o recunoaște a fi desacralizată. Dacă o socotește normală, 
„că aşa face toată lumea” ș.a.m.d., nu poate fi recuperată. Se târăşte la 
nivelul omului care se angajează la acea iubire desacralizată, pentru că 
toate ale omului sunt la măsurile la care se găseşte omul. 

Cred că o iubire desacralizată poate fi și ea salvată aşa cum 
poate fi salvat orice în viața omului, dar în măsura în care omul 
recunoaște negativul din iubirea lui și se silește, cu ajutorul lui 
Dumnezeu, să-și reabiliteze iubirea. Deci întâi este gândul că nu face 
bine când are o iubire pe care nu o vrea Dumnezeu așa. 

Sunt necesare raportarea la porunca lui Dumnezeu, conștiința 
că nu-i bine, dorinţa de bine şi rugăciunea către Dumnezeu. Mântuirea 
nu ne-o dăm noi, ci ne-o dă Dumnezeu. lubirea n-o schimbăm noi cu 
puterile noastre, ci o schimbă Dumnezeu în noi, în măsura în care 
dorim să fim schimbaţi de Dumnezeu de la rău la bine. 

Părinte Teofil, daţi-ne un cuvânt de folos. 

Să salvăm şi să înmulţim iubirea! 


